"Unmeedhakee guest house thah anna mahu medhehhaa thanugai hulhuvun"\n07:31pm | Monday, 30 November 2020\n"އުއްމީދަކީ ގެސްޓް ހައުސްތައް އަންނަ މަހު މެދެއްހާ ތަނުގައި ހުޅުވުން"\nކޮވިޑް -19އާ ގުޅިގެން ބަންދުކޮށްފައި ހުރި މާލެ ސަރަހައްދުގެ ގެސްޓްހައުސްތައް މިމަހު މަހުގެ ކުރީކޮޅު ކަމަށް ބުނި ނަމަވެސް، މިހާރު މާލެ ސަރަހައްދުގައި ޕޮޒިޓިވްވާ ރޭޓް މަތިވުމުން، ގެސްޓް ހައުސްތައް ހުޅުވަން ހުއްދަ ދިނުން ލަސްކޮށްފި އެވެ.\nގެސްޓް ހައުސްތައް ހުޅުވުން ލަސްވުމާ ބެހޭ ގޮތުން ޓޫރިޒަމް މިނިސްޓަރު ޑރ. އަބްދުﷲ މައުސޫމް "ހުރިހާ" ނޫހަށް އިއްޔެ ވިދާޅުވީ މާލެ ސަރަހައްދުގެ ގެސްޓް ހައުސްތައް ހުޅުވަން ހުއްދަދެވޭނީ އެޗްޕީއޭއިން ކަނޑައަޅާފައިވާ ގޮތަށް ކްލިނިކްތަކުން ޕޮޒިޓިވްވާ ރޭޓާއި ކްލަސްޓާއަކާ ނުލައި ޕޮޒިޓިވްވާ ރޭޓް ދަށްކުރެވިގެން ކަމަށެވެ. އަދި މިހާރު އުއްމީދުކުރެވެނީ ގެސްޓްހައުސްތައް އަންނަ މަހުގެ މެދެއްހާތަނުގައި ހުޅުވުން ކަމަށް ވެސް މިނިސްޓަރު ވިދާޅުވި އެވެ.\n"މިދިޔަ ދެތިން ދުވަހު ފެނުނީ ޕޮޒިޓިވްވާ އަދަދު މައްޗަށް ދިޔަ ތަން. އަޅުގަނޑުމެންނަށް ހުޅުވާނެ ދުވަހެއް ބުނެވޭނީ އެޗްޕީއޭ އިން ކަނޑައަޅާފައިވާ މިންގަނޑުތަކަށް ދަށްވުމުން،" ޑރ. މައުސޫމް ވިދާޅުވި އެވެ.\nމިނިސްޓަރު ވިދާޅުވީ ކޮވިޑާ ގުޅިގެން ގެސްޓް ހައުސްތައް ބަންދުކުރުމުން ގިނަ ބަޔަކު ތިބީ ހާލުގައި ކަމަށެވެ. ހާއްސަކޮށް މާލެ ސަރަހައްދުގައި ގިނަ ތަންތަން ހިންގަނީ ވަރަށް ބޮޑު ކުއްޔަކަށް ހިފައިގެން ކަން ޑރ. މައުސޫމް ފާހަގަކުރެއްވި އެވެ.\n"މިހާރު އެންމެ އަވަހަށް ބޭނުންވާނީ ހުޅުވާނެ ތާރީހެއް. އެ ތާރީހެއް ލިބިގެން އެތަންތަން ހުޅުވަން ބުކިންސްތައް ހަދަން ހުޅުވާލެވޭނީ،" މިނިސްޓަރު ވިދާޅުވި އެވެ.\nޑރ. މައުސޫމް ވިދާޅުވީ ރާއްޖެ އަންނަ ޓޫރިސްޓުން އިތުރުވުމުން މާލެ ސަރަހައްދުގެ ބައެއް ގެސްޓްހައުސްތައް ޓްރާންސިޓް ތަންތަނުގެ ގޮތުގައި ހުޅުވަމުން އަންނަ ކަމަށެވެ.\n"ކޮންމެ ވެސް އެއްޗެއް ލިބޭނެ ޓްރާންސިޓް ހޮޓަލެއްގެ ގޮތުގައި ހުޅުވުމުން. ނަމަވެސް ވަރަށް ކުޑަ އެއްޗެއް އެ ލިބެނީ،" މިނިސްޓަރު ވިދާޅުވި އެވެ.\nޑރ. މައުސޫމް ވިދާޅުވީ ގެސްޓްހައުސްތަކަށް ބުކިންސް ނަގަން ފެށޭނީ ހުޅުވާނެ ތާރީހެއް ދީގެން ކަމަށް ގަބޫލުކުރައްވާ ކަމަށެވެ. ނަމަވެސް މާލެ ސަރަހައްދުގައި ޕޮޒިޓިވްވާ ރޭޓް ދަށްނުވާތީ އެ ތާރީހެއް ދޭން އުނދަގޫވާނެ ކަމަށް ވެސް މިނިސްޓަރު ވިދާޅުވި އެވެ.\n"އެޗްޕީއޭ އިން ތާރީހެއް ދިނުމުން ހުޅުވޭނީ. އެ ދުވަހެއްގެ އިންތިޒާރު މިހާރު މިތިބީ،" ޑރ. މައުސޫމް ވިދާޅުވި އެވެ.\nމިނިސްޓަރު ވިދާޅުވީ ކުރިން އުއްމީދުކުރެއްވީ މާލެ ސަރަހައްދުގެ ގެސްޓްހައުސްތައް މިމަހުގެ 15 ގައި ހުޅުވޭނެ ކަމަށެވެ.\n"މިހާރު ތާރީހެއް ނުދެވޭނެ. ޑިސެމްބަރު މެދެއްހާ ހިސާބުގައި ހުޅުވުމުން އުއްމީދަކީ. ހުއްދަ ދިނުމުގައި މިހިރީ ވަރަށް ގިނަ ކަންތައްތަކާ ގުޅިފައި،" ޑރ. މައުސޫމް ވިދާޅުވި އެވެ.\nމިނިސްޓަރު ވިދާޅުވީ ރާއްޖެއަށް އަންނަ ޓޫރިސްޓުން މަޑުމަޑުން އިތުރުވާން ފެށުމުން މިހާރު 60 ޕަސެންޓް ރިސޯޓުތައް ހުޅުވާފައިވާ ކަމަށެވެ. ނަމަވެސް ގިނަ ރިސޯޓުތައް އަދިވެސް ހިންގަނީ ގެއްލުމުގައި ކަމަށް ޑރ. މައުސޫމް ވިދާޅުވި އެވެ.


އެޑްމިން – Page 177 – Liyuntheringe Gulhun\nVisitors online  170:users  0guests  146bots  24The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކަރުނަ ތިކި (6)\n22 ސެޕްޓެމްބަރު 2013ބަހާއި އަދަބު, ވާހަކައެޑްމިން\n(16 ސެޕްޓެމްބަރ 2013 (ހޯމަ) ދުވަހު ޝާއިޢުކުރި ބަޔާ ގުޅޭ)“އޭނަ އުޅުނީ ތިބޭފުޅާއާ ބެހޭ ކަންތައް އަޅުގަނޑުގެ ގާތުން އޮޅުން ފިލުވުމަށް. އޭނަ ހީކުރީ ހުރިހާ ކަމެއްވެސް އަޅުގަނޑަށް އެނގޭ ކަމަށް. މި ދެތިން ދުވަހަކުން އަޅުގަނޑަކަށް މާގިނަ ކަމެއް ނޭނގޭނެ ކަމެއް އޭނައަކަށް ނުވިސްނުނު. އަދި އަޅުގަނޑު އެހެން ބުނީމަ ގަބޫލެއް ވެސް ނުކުރި.”\nދިވެހިރާއްޖޭގައި ބަބުރުން އުފެދުނީ ކިހިނެއް؟\n22 ސެޕްޓެމްބަރު 20138 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 4297\nސަޢުދު ޢަބްދުލްކަރީމް، އއ.ފެރިދޫދިވެހި ތާރީޚްގެ ތެރޭގައި ހިރަފުސް އަރާ ފޮރުވިފައިވާ ޙާދިޘާތަކާއި ހިރަފުސް އަރަމުން ފޮރުވެމުންދާ ޙާދިޘާތައް ވަރަށް ގިނައެވެ. ޚާއްޞަކޮށް އެވޭލާ ޒަމާނުގައި ހިނގާފައި ހުރި ރަށްފުށު ކަންތައްތަކަކީ ދޫދޫ މަތިން ދެކެވެމުންގޮސް މުޅިން ގެއްލި ނެތިދާ ކަންތައްތަކެވެ. ނުވަތަ ހަނދާނުން ކެހިގެންދާ ކަންތައްތަކެވެ.\nޢަންދަލުސްގެ އަމީރާއި ޢީސާއީއެއް\n21 ސެޕްޓެމްބަރު 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4968\n“މާތް ޢިއްޒަތްތެރިޔާ ކަލާ މިހިސާބަށް ވަޑައިގަތުމުގެ އުނދަގޫ ތިޔަ އުފުލެއްވީ ކޮންކަމަކާތޯ؟” ރަސްގެފާނު ތެދުވެވަޑައިގެން ޢީސާއީ ފާދިރީއާ އިސްތިޤްބާލް ކުރައްވަމުން ވިދާޅުވިއެވެ. “މާތް އަމީރުއެވެ! ތިޔަބޭފުޅުން އަޅުގަނޑުމެންގެ ފައްޅިހުރި ތަނާ ގުޅިފައިވާ ހުސްބިމުގައި މިސްކިތެއް ބިނާކުރައްވަން އުޅުއްވާ ޚަބަރު އަޅުގަނޑު އެހިން. އެއީ ތެދެއްތޯ؟” ޢީސާއީ ފާދިރީ ދެންނެވިއެވެ. ސަރާ (53)\n21 ސެޕްޓެމްބަރު 20133 ޚިޔާލުބަހާއި އަދަބު, ވާހަކައެޑްމިން\n(15 ސެޕްޓެމްބަރ 2013 (އާދީއްތަ) ދުވަހު ޝާއިޢުކުރި ބަޔާ ގުޅޭ)ނަޝާގެ ކައިވެންޏަށް ތައްޔާރުވެފައިވާ ފަސީޙަކީ މަދުރަސީ ދައުރުގައި ކޮންމެވެސް ވަރަަކަށް ނަޝާޔާހެދި އުޅުނު ކުއްޖެކެވެ. ނަމަވެސް އެއްވެސް ފަހަރަކު އޭނާ ނަޝާދެކެ ލޯބިވާ ކަމެއް ނަޝާއަކަށް ނާންގައެވެ. މިހާރު ރޭވެމުންދަނީ އެކަނި ނަޝާގެ ކައިވެންޏެއް ނޫނެވެ. އެޢާއިލާގެ ތެރެއިން މިހާރު އެހެން ކަމެއްވެސް ފެށިގެން ކުރިޔަށް އެބަދެއެވެ. އާދެ! ޑޮކްޓަރ ޝީކާއާއި ނިޔާޒްގެ ގުޅުމުގައި ލޯބީގެ ކުލަ ޖެހިއްޖެއެވެ. މިހާރު އެދެމީހުން އެކުގައި ތަންތަނަށްދާތަންވެސް ފެންނަން ފަށައިފިއެވެ. މާމުއި…… އެހާ ޚާއްސަ ކާނާ އަކަށްވަނީ ކީއްވެ؟\n20 ސެޕްޓެމްބަރު 20131 ޚިޔާލުޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 9889\nއާސާރު ދިރާސާ ކުރާ އިލްމުވެރިން، މިސްރުގެ (ބިމުއަޑީގައިވާ) ގަދީމީ ގަބުރުސްތާނު ތަކުގެ ދޮރެއް ހުޅުވައި، އަލަށް ވަންނަ ވަރަށް ގިނަފަހަރު ފެންނަ އެކައްޗަކީ ކުދި ރުނބާ ފާޑުގެ ކަންވާރުގައި މާމުއި ބަންދު ކޮށްފައި ހުއްޓައެވެ. ކޮންމެ ފަހަރަކު ވެސް ފެންނަ މާމުއި ހުންނަނީ ހަމަ އިއްޔެ ބަންދު ކުރި އެއްޗެއް ފަދައިން އެންމެ ތާޒާ ކަންމަތީގައެވެ!\nނަފްސާނީ ގޮތުންނާއި ޖިސްމާނީ ގޮތުން ކުޑަކުދީންގެ ތަރުބިޔަތު\n19 ސެޕްޓެމްބަރު 2013ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 2840\n(9 އަހަރާއި 10 އަހަރުގެ ޢުމުރުފުރާ)\nއިބްރާހީމް ޢަފީފް9އަހަރުމި ޢުމުރަކީ، ކުއްޖާ އޭނާގެ އަމިއްލަ މިނިވަންކަމެއްވާކަމަށް ދެކޭ ޢުމުރެވެ. އަދި ކޮންމެ ގޮތަކުން ނަމަވެސް އޭނާގެ މިނިވަންކަން ފާޅުކުރުމަށް އެދޭނެއެވެ. އެހެންކަމުން ބައެއްފަހަރަށް މިފަދަ ކަންކަމުން އޭނާއަށް ނުރައްކާތަކާ ކުރިމަތިލާންޖެހިދެއެވެ. އޭގެ ސަބަބުން އޭނާގެ ބެލެނިވެރީންނަށް ތަޙައްމުލުކުރަންދަތި ބުރަތަކަކާ ކުރިމަތިލާންޖެހެއެވެ. ބައެއް ބެލެނިވެރީން ހަރުކަށިކަމާއެކު ކުޑަކުދީންގެ މިޢަމަލުތަކާ ކުރިމަތިލައެވެ. އެހެނީ، އެފަދަ ބެލެނިވެރީން ދެކޭގޮތުގައި އެކުދީންނަކީ އަދިވެސް ތުއްތުތުއްތު ކުދީންނެވެ.\n19 ސެޕްޓެމްބަރު 20132 ޚިޔާލުއާދަކާދަ, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3780\nއަހަރެންގެ ކާފަގެ ހަދާން އާވާން ފެށީ ކުޑައިރުގެ ތަފާތު އިހުސާސްތަކުގެ ހަނދާންތައް އާވާންފެށުމުންނެވެ. ކާފަގެ އަތުގައި ހިފައިގެން އެއްތަނުން އަނެއްތަނަށް ހިނގާއުޅުނު ހަނދާން އާވުމުންނެވެ. އަހަރެންގެ އުމުރުން7އަހަރުގެ ހަނދާންތައް ވެސް ވަރަށް ރަގަޅަށް މިއަދު އާވެއެވެ.\n18 ސެޕްޓެމްބަރު 2013ދުނިޔޭގެ ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 8064\nލިޔުއްވީ: ލެފްޓިނެންޓް އެންޑްރޫ ސަމާޒް ރޯވަން\nތަރުޖަމާ: އަޙްމަދް ސަމީރު ޢަލީއަޅުގަނޑުމެން ކިޔުބާއަށް އައި އިރު ކަނޑުމަތީގައި ފޯރިމަރާ ބޯޓުފަހަރުގެ ނުރައްކާ އޮތެވެ. ނަމަވެސް ކިޔުބާއަށް އެރުމަށްފަހު އަދި މާބޮޑެތި ނުރައްކާތައް ކުރިމަތި ވާނެކަން ޔަގީނެވެ. ސްޕެއިންގެ ލަޝްކަރުތަކުން ކިޔުބާގެ ހަނގުރާމަވެރިން ހޯދައި ވަރަށް އަނިޔާވެރިކަން ދައްކަމުން ދެއެވެ. ހަތިޔާރު އަތްމަތީގައި ނެތް މީހުންނަށްވެސް ކުޑަވެސް ހަމްދަރުދީއެއް ނުދައްކާކަމަށް ޚަބަރު ލިބުނެވެ. ވީމާ މި އަތިރިމަތިން ފެށިގެން ގާސިޔާ ހުންނެވި ހިސާބަކަށް ދެވެންދެން އަމާންކަމެއް ނެތްކަން ޔަގީންވިއެވެ. ނަމަވެސް މިއީ މި ރޮނގުން ވިސްނަންވީ ވަގުތެއްނޫނެވެ. އަޅުގަނޑު ދާންވީ ހަވާލުކުރެވިފައިވާ ވާޖިބައިގެން ކުރިޔަށެވެ.!\n18 ސެޕްޓެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5025\nޢައްބާސް އިބްރާހީމް ޖޯޖް ބާރނާޑް ޝޯއަކީ ރީތިއެއްޗެއްސަށް ލޯބިކުރައްވާ ބޭފުޅެކެވެ. އަދި އޭނާގެ ގޭގައިވެސް ރީތި އެއްޗެހި ބަހައްޓަވައިގެން އުޅުއްވާ ބޭފުޅެކެވެ. އަދަބިއްޔާތާއި، ރީއްޗަކީ މީހެއްގެ ޙަޔާތަށް އެންމެ ބޭނުންތެރި ދެފަންނުކަމުގައި އޭނާ ވަރަށް ބޮޑަށް ދެކެވަޑައިގަންނަވައެވެ.\nހަމައެކަނި ވިދާޅުވެލެއްވުމަށް…. (21)\n17 ސެޕްޓެމްބަރު 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2809\nމާލޭގައި ތެލިފޯނުލުމަށް އެކުގައި خردވާނީ-/26000 ރުފިޔާއެވެ.\nحميد އިއްޔެ ހެނދުނުގެ އޮފީސް ވަގުތުގައި، ޕޯސްޓް މާސްޓަރ الفاضل عبدالمجيد ماهرއާއި ބައްދަލުވުމުގެ شرف އޭނާ އަޅުގަޑަށް ދެއްވި އެވެ.. އާދެ، ޕޯސްޓް އޮފީހުގައެވެ. އެ އަގުހުރި فرصة އަޅުގަޑު ހޯދީ މާލޭގައި ތެލިފޯން ލުމާބެހޭގޮތުން ބައެއް معلومات ހޯދުމަށްޓަކައެވެ. ވަރަށް ދީލަތިފުޅުކަމާއެކު އަޅުގަޑުގެ سؤال ތަކަށްޖަވާބުދެއްވަމުން ވަޑައިގެންވިދާޅުވިއެވެ.


ކުށް ކުރި މީހުންނާ ކުށް ނުކުރާ މީހުން ޖަލުގަ ތިބޭކަން އަޅުގަނޑުވެސް ޖަލުގަ އޮންނަން ޖެހުމުން އިޙްޞާޞްކުރެވިއްޖެ: ރައީސް މައުމޫން\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 16 ސިކުންތު\nކުށް ކުރި މީހުންނާއި ކުށް ނުކުރާ މީހުން ވެސް ޖަލުގަ ތިބޭކަން ޖަލުގައި އޮންނަނަވަން ޖެހިވަޑައިގަތުމުން އިޙްޞާޞްކުރެއްވިއްޖެ ކަމަށް ރައީސް މައުމޫން ޢަބްދުލްޤައްޔޫމް ވިދާޅުވެއްޖެއެވެ.\nއެމަނިކުފާނު މިމޭރުމުން ވިދާޅުވެފައިވަނީ ޖަލަށް ފޮތް ހަދިޔާކުރެއްވުމަށްފަހު ދެއްކެވި ވާހަކަފުޅުގައެވެ.\nރައީސް މައުމޫން ވިދާޅުވީ ޖަލުގައި ތިބި ނަމަވެސް އެންމެންގެވެސް އިންސާނީ ޙައްޤުތަކެއްވާ ކަމަށެވެ. އެންމެންނަކީ ރަނގަޅު މީހުންގެ ގޮތުގައި އެނބުރި މުޖުތަމައުއަށް އަންނަން ބޭނުންވާ ބައެއް ކަމަށެވެ.\nދާދި ފަހަކާއި ޖެހެންދެން ޖަލުގައި ބަންދުކޮށްފައި ތިބޭ މީހުން ފޮތް ކިޔުމަކީ ބޮޑު ގޮޅިން ކުޑަގޮޅިއަށް ބަދަލުކޮށް އަދަބު ބޮޑުކުރާ ބޮޑުކުށެކެވެ. އެއިގެ ތެރޭގައި ކީރިތި ޤްރްއާނުގެ ތަރުޖަމާ ވެސް ހިމެނެއެވެ. އެދުވަސްވަރު އެއްވެސް ބާވަތެއްގެ ފޮތެއް ގެންގުޅުމުގެ ހުއްދަ އޮންނަ ހަމައެކަނި ޤައިދީއަކީ 15 އަހަރު ޖަލުގައި ހޭދަކުރުމަށްފަހު މިހާރު އިސްލާމްވެފައިވާ ޗައިނާ ރައްޔިތެކެވެ.\nއެދުވަސްވަރު ޖަލުގައި ގެންގުޅުނު ޑރ. މުޙްޞިން ޚާން ލިޔުއްވާފައިވާ ކީރިތި ޤްރްއާނުގެ އިނގިރޭސި ތަރުޖަމާ ފޮރުވަން ޤައިދީން ދީފައި އޮންނަނީ އޭނާ އަތަށެވެ. ގާޑަކު ހެޔޮކަމުން ސިއްރުން ގެނެސްދީފިނަމަ ނޫނީ އެ ފޮތް އެއްވެސް ގޮޅިއަކަށް ލިބޭނެ ގޮތެއް ނުއޮވެއެވެ. އޭނާ އިސްލާމްވި ސަބަބުތަކުގެ ތެރޭގައި އެ ފޮތް އޭނާ ކިޔުން ވެދާނެއެވެ.\nޖަލުގެ ލައިބްރަރީއަށް ފޮތް ހަދިޔާކުރުމުގެ ޕްރޮގްރާމަކީ ވަރަށް މުހިއްމު ޕްރޮގްރާމެއް. އެޕްރޮގްރާމްގައި ބައިވެރިވެ އަޅުގަނޑުވެސް ބައެއް ފޮތް ޖަލުގެ ލައިބްރަރީއަށް ހަދިޔާކުރުމަކީ އަޅުގަނޑަށް ލިބުނު ވަރަށްބޮޑު އުފަލެއް- ކުރީގެ ރައީސް @maumoonagayoom pic.twitter.com/mXXmnPIR6z\n— Home Ministry, MV (@HomeMinistrymv) May 24, 2019\nއެމްއާރްއެމް ރެޖިސްޓްރީ ކޮށްދިނުމަށް އީސީން ނިންމައިފި!\nއެދުވަހުގެ ނުރައްކާތެރި ހާދިސާއިން ސަލާމަތްވީ މާތް ﷲ ދެއްވި ނަސްރުން. އެކަލާނގެ ފިޔަވާ އެހެން ފަރާތަކުން ނަސްރެއް ނުލިބޭނެ!: ރައީސް މައުމޫން\nޔުމްނާ މައުމޫންވެސް އިސްލާމް ދީނަށާއި ކީރިތި ރަސޫލާ (ޞޢވ) އަށް ބަދުބަސް ބުނެ ފުރައްސާރަ ކުރުމާ ދެކޮޅު!\nފަންނުވެރިކަން ކުރިއެރުވުމާއި ގުޅޭގޮތުން ޗައިނާ ސަފީރާ މިނިސްޓަރ ޔުމްނާ މަޝްވަރާކުރައްވައިފި!\nޝައިޚް ސިނާން ރައީސް މައުމޫނަށް!: ހާދިސާއަކާ ގުޅިގެން ޞަޙާބީއަކު ޙަދީޘެއް ރިވާ ކުރުމަކީ ދޮގު ތުހުމަތު ކުރެވޭނެކަމެއް ނޫން!\nރައީސް މައުމޫންގެ އެމްއާރްއެމް އުފައްދަން ބޭނުންވާ އަދަދު ހަމަކޮށް، ފޯމުތައް ހުށަހަޅައިފި!\n25 މެއި 2019


އެންމެ ބާރަށް ރޯންވީ މީހަކީ ޝާހިލް އެވެ. އެކަމަކު ކަރުނަ އޮއްސަމުން ދިޔައީ ޝާހިލް ނޫން އެހެން އެންމެންނެވެ.\nމޫނުގައި އަތް ޖައްސާލައިގެން އެނދުމަތީގައި އިން ރީމާ ގަދަވެ ސަލާމަތުން ދުނިޔޭގައި އުޅުނެވެ. ހީނހީފަ އެވެ. މަޖާވެސް ކުރި އެވެ.\nސަަކަރާތް ވެސް ގަތެވެ. އޭރު ރީމާއާ ގާތުން އެންމެ ބާރަށް ހީނހީފައި ސަކަރާތް ގަތީ ވެސް ޝާހިލް އެވެ. ވީއިރު ރީމާގެ ބަސް ހުއްޓި ބުއްދި ފިލައި ދިއުމުން ޝާހިލް ބުދަކަށް ވާކަށެއް ނުޖެހޭނެ އެވެ. ހީނ އުޅުނު ގޮތަށް ރޯން ވެސް ޖެހޭނެ އެވެ. ރީމާގެ ބުރަކަށީގައި ފިރުމައި އޮޅުލާން ވެސް ޖެހޭނެ އެވެ. އެކަމަކު ޝާހިލްގެ ލޮލުން އެންމެ ކަރުނަ ތިއްކެއް ވެސް ނުވެއްޓެ އެވެ.\n"މީނަ އަށް މިހެން މިވީ ސިކުނޑިއަށް ޖެހިފައިވާ ބައްޔެއްގެ ސަބަބުން. އެއީ ސިމްނެމްބިއުލިޒެމް ކިޔާ ބައްޔެއް. އެބަލި ޖެހެނީ ކަންތައްތަކާ ބިރުގަނެ މާ ބޮޑަށް ފިކުރު ކުރެވޭ ގޮތްވުމުން... މި ބަލީގެ ވޭން ލިބޭނީ ހުވަފެނުގައި. މީނަ އަށް މިހެން ދިމާވީ ހުވަފެނެއްގައި ކަމަށް ބެލެވޭ،"\nޑޮކްޓަރު އޭނާގެ އަތުގައި އޮތް ފައިލް ނަރުސް ކުއްޖާއާ ހަވާލު ކުރަމުން ކިޔައިދިނެވެ. ޑޮކްޓަރުގެ މޫނުމަތީގައި ހާސްކަމެއް ނެތެވެ. އެ ގޮތް މެދުވެރިވާ މީހުންނާ ކުރިމަތިލާން ޖެހުމަކީ ޑޮކްޓަރަށް އާކަމެއް ނޫންހެން ހީވެ އެވެ.\n"އެކަމަކު ރީމާގެ ސްކާޓު ވެސް އެ އޮތީ އިރާލާފައި ނޫންތޯ؟ އެ ކޮޓަރީގެ ދޮރުވެސް ހުރީ ހުޅުވައިފަ. ދަންވަރު އަޅުގަނޑު އަތުން އެ ކޮޓަރީގެ ދޮރު ލެއްޕީ،" ޑޮކްޓަރު ބުނި އެއްވެސް އެއްޗެއް ރީމާގެ މަންމައަކަށް ގަބޫލެއް ނުކުރެވެ އެވެ.\n"އެހެން ވެދާނެ. ސިމްނެމްބިއުލިޒެމް ޖެހޭ މީހުން ނިދީގައި ހިނގާނެ. އޭނާ އަމިއްލަ އަށް ދޮރު ހުޅުވައިފާނެ. ތަނެއްގައި އަޅައިގެންފާނެ. ވެއްޓިދާނެ... ވަރަށް ދުރަށް ވެސް ހިނގާފާނެ. ހުވަފެނުން ހޭލެވުމުން ބަސް ހުއްޓި ބުއްދި ވެސް ފިލައިދާނެ. މިއީ ދުނިޔޭަގައި އާކަމެއް ނޫން،" ހިނގައިގަންނަމުން ޑޮކްޓަރު އޮޅުންފިލުވައި ދިނެވެ.\nޑޮކްޓަރުގެ ވާހަކަ އަޑުއަހަން ހުރި ޝާހިލް ކުރިޔަށް ފިޔަވަޅެއް އެޅި އެވެ. ބުއްދި ފިލައި ގޮސްފައިވާ ރީމާގެ މޫނަށް ބަލައިލި އެވެ. ދިރުމެއް ނެތް ރީމާގެ މޫނާ ދިމާއަށް އޭނާގެ އަތްތިލަ ހަރަކާތްކުރި އެވެ.\n"ރީމާ!" ޝާހިލަށް މަޑުމަޑުން ބުނެވުނެވެ.\nޑޮކްޓަރު ދެއްކި ވާހަކަ ރީމާގެ މަންމަ އަށް ގަބޫލު ނުކުރެވުނީ އެވެ. އެއީ ވެދާނެ ގޮތެކެވެ. މައިލަގޮނޑިއަކަށް ކެތެއް ނުކުރެވޭނެ އެވެ. ގަބޫލެއް ވެސް ނުކުރެވޭނެ އެވެ. އެކަމަކު ޝާހިލް އަށް އެބަ ވިސްނެ އެވެ. ކުށް ކުރެވުނީ އޭނާއަށެވެ. އެ ކުށް ނުކުރުމަށް ރީމާ ޝާހިލު ގާތުގައި އެދުނެވެ. އޭނާގެ އިހުސާސްތަކުގައި ފިރުމައިދިނުމަށް އާދޭސްކުރި އެވެ. ޝާހިލު ގަބޫލު ކުރާ ގޮތުގައި ރީމާ އަށް ދިމާވި ގޮތް އެއީ އޭނާ ފިޔަވައި އެހެން އެކަކަށް ވެސް ނޭނގޭނެ ސިއްރެކެވެ. އޭނާ ހުރީ އެވެ. އެހެން މަޑުމަޑުން ހުރެގެން ދެލޯ ފުސްވެ ކަރުނަ ބޯވުމުން ރީމާ ގައިގައި ބައްދާލި އެވެ.\n"ޝާހިލް އަހަރެން ބިރުގަނޭ! ޕްލީޒް، ތި ކަހަލަ ވާހަކަތައް އަހަންނަށް ނުކިޔައި ދީބަލަ. އަހަންނަށް ބިރުވެރި ހުވަފެނެއް ނުފެންނަ އެންމެ ރެއެއް ވެސް މިހާރު ނުދޭ!" ފޫހި ފާޑަކަށް ރީމާ ބުނެލި އެވެ.\n"މަށަށް ފެނުނު ހުވަފެނެއް ކިޔައިދިނަސް ރީމާ އަށް ބިރުވެރި ހުވަފެން ފެންނަން ޖެހޭތަ؟ ހުވަފެނުގައި އަހަންނަށް ގަބުރެއް ފެނުނަސް ރީމާއަކާ ކީއްކީއް... ރީމާ އަށް ފެންނަ ހުވަފެންތައް އަހަންނަށް ވެސް ކިޔައދީބަލަ! އަހަރެން ބިރެއް ނުގަންނާނެ. ދެރައެއް ވެސް ނުވާނެ."\n"އާނ، ޝާހިލް އަށް ވަރިހަމަވާނެ އަހަންނަށް ކޮންމެ ގޮތެއް ވިޔަސް."\nރީމާގެ ގައިގައި ބައްދާލައިގެން ހުރެ ޝާހިލް ބާރަށް ހީނގަތެވެ. މޫނު މައްޗަށް ބިރުވެރި ސިފަގެނެސް ދެ އަތްބުޅިކޮށްލި އެވެ. ބޮޑު ދުލެއް ނެރެލި އެވެ.\n"ރީމާ ކާލާ... ރީމާ ގެންދޭ. ރީމާގެ ލޭ ބޯލާ!" ކުރިއަށްވުރެ ވެސް ބާރަށް ޝާހިލް ހޭންފެށި އެވެ.\nއެއީ އަބަދުވެސް ޝާހިލަށް ދަސްވެފައި އޮންނަ ގޮތެވެ. ރީމާ ބިރުގަންނަވާށެވެ. ދެ އަތް ބުޅިކޮށް ވައްތަރު ޖައްސާށެވެ. ރީމާ ބިރުގަންނަވައިގެން އޭނާ ހިތް ފުރެ އެވެ. ޝާހިލް އެހެން އުޅުނަސް ރީމާ އަކަށް މިރޭ ނޫނީ އެއްޗެއް ވެސް ނުބުނެވެ އެވެ. ރުޅިއެއް ވެސް ނާދެވެ އެވެ. ހަމައެކަނި ދެރަވެފައި ބިރުގަންނަނީ އެވެ. ރީމާ މާ ބޮޑަށް ޝާހިލް ދެކެ ލޯބިވަނީ އެވެ.\n"ހެޔޮ، ދެން ނޫޅެން ވާހަކަ ދައްކާކަށް. ގުޑްނައިޓް. ސްވީޓް ޑްރީމް! ބާއި... އިނގޭ!"\n"އާނ! ނައިޓްމެއާ... ދޭދޭ، ގޮސް ރަޖާ ލައިގެން ނިދާ! ކުނި ގަބުރެއް އަރާ ފުރަތަމަ ވެސް ދޫ ލާން ފަށާނީ ރީމާގެ ކަނދުރާގައި. ތޫނު ދަތްތައް ވައްދާލުމަށް ފަހު ލޭތައް ބޯލާނެ..." ޝާހިލް އެހެން ބުނުމުން ކަންފަތުގައި އަތް އަޅައިގެން ހުރ ރީމާ ގޭގެ ދޮރު ލައްޕާލި އެވެ. ޝާހިލް ދައްކާ ބިރުވެރި ވާހަކަތަކުން ސަލާމަތް ވެގެން ގޮސް ނިދާލަން ރީމާ ބޭނުންވެފައިވާހެން ހީވެ އެވެ.\nދޮރު ޖެހުމަށް ފަހު ރީމާ ގަޑި ބަލައިލި އެވެ. ފާރުގައި ހުރި ގަޑި ވަފާތެރުކަން ސާބިތުކޮށްދޭން ހިނގަހިނގާ ހުއްޓެވެ. އެ ގަޑި ރީމާ އަށް ކުޑަ ޖެހުމެއް ގެނެސްދިނެވެ. ދެން ބަލައިލީ ގޭތެރެއަށެވެ. ރީމާ އެކަނިވުމުން ބިރުގަންނާނެވަރު ހަނދާން ނައްތާލާފަފަ އެވެ. މުޅި ގެ ވަނީ މަރު ނިދީގައި ހިމޭންވެފަ އެވެ. އެހެންވެ ބިރުވެރިކަން ބޮޑުވި އެވެ. ރީމާ މާ ބޮޑަށްވެސް ބިރުގަންނަން ފެށި އެވެ. އެކަމުން އޭނާ އަށް ސަލާމަތްވެވޭނެ ގޮތަކީ އަވަހށް އޮށޯތުމެވެ. އަވަހަށް ނިދުމެވެ. އަވަހަށް އިރު އެރުމެވެ.\nނައިޓް މެއާ! ނުކުމެގެން ދަމުން ޝާހިލް ބުނި ބަސް ރީމާ އަށް އިވުނުހެން ހީވި އެވެ. އެ ލަފުޒު އައިސް އޭނާގެ ހަށިގަނޑުގެ ތެރެއަށް ވަދެގެންފި ކަހަލަ އެވެ. އަރުތެރޭގައި ހީވީ ގުޅަވަރެއް ތާށިވިހިނެވެ. ކަރުތެރެއަށް ކޮންކްރީޓް ގަނޑެއް އޮއްސާލި ހެނެވެ. ހިތް ބާރަށް ތެޅެން ފަށައިފި އެވެ. ވަށައިގެން ހޯދާލެވުނެވެ. އާނގަތކުން ގޭތެރޭގެ އަނދިރި ކަމުގެ ތެރެއަށް ފައިބާފައި ވަނީ ރަތް އަލީގެ ހިޔަންޏެކެވެ. ލޮލު އަޅައިގަތުމުން ހީވަނީ އެ އަލި އައިސް ރޮލާ ކައިފާނެހެނެވެ. ރީމާ ދެ ލޯ މަރައިގެން ކޮޓަރިއާ ދިމާއަށް ދުއްވައިގަތެވެ. ހީވީ ފައިދަށުން ބިންގަނޑު ދެމިގަނެގެން ދާން އުޅޭ ހެނެވެ.\nދޮރު ހުޅުވާލުމާއެކު ރަތް އަލި މޫނަށް އެޅުނެވެ. ދެން ވީގޮތެއް ނޭނގި ރީމާ އަރި އަޅާލައިފި އެވެ. އެންމެ ފަހުން ގަތް ކުރުކުރު އެހައި ތުނި ހުދު ސްކާޓު ދޮރުކަނީގެ ތަޅުފަތްގަނޑުގައި އަޅައިގަނެ އިރައިގެން ދިޔައީ ރާސްލާފަ އެވެ.\nބަނޑުވަތަށް ވެއްޓުނީ ކަނޑާވައްޓާލި ގޮފިގަނޑެއް ހެނެވެ. ރީމާގެ ދެ ފައި އޮތީ ކޮޓަރިން ބޭރުގަ އެވެ. ބާރަށް ހަޅޭލަވައިގަންނަން އަނގަ ހުޅުވާލި އެވެ. އެކަމަކު ދޫ ހަލުވައެއް ނުލެވުނެވެ. އިޝާރާތް ކުރަން ބޭނުންވި އެވެ. ހަރަކާތެއް ނެތެވެ. ބިރުގަތީ އެވެ. ރޫރޫ ލަނީ އެވެ.\nފޮތްތަކާއި ސީޑީތައް އެގޮތް މިގޮތަށް އުކާލާފައިވާ، ތަރުތީބެއް ނެތް ކޮޓަރީގެ ދޮރު ކައިރި އަށް ވެއްޓިފައި އޮތް ރީމާ މަޑުމަޑުން ބޯ އުފުލާލި އެވެ. ދެ ލޯ ބޮޑުކޮށްފައި ބަލައިލި އެވެ. ކަޅި ހުއްޓުނީ ތަޅުގަނޑު މަތީގައި އޮތް ސިޑްނީ ޝެލްދަންގެ "ޓެލް މީ ޔުއާ ޑްރީމް" ވާހަކަ ފޮތަށެވެ. ހުޅުވިފައިވާ ފޮތުގެ ގަނޑުތައް ފަންކާގެ ވަޔާއެކު އުކެމުން ދާތަން ފެނުމުން ރީމާގެ ހިތަށް ތޮރުފިގަތީ ޝާހިލް ނުކުމެގެން ދަމުން ބުނި އިބާރާތެވެ.\nނައިޓް މެއާ... ނައިޓް މެއާ!\nއެއް އަރިމަތިން އިރައިގެން ގޮސްފައިވާ ސްކާޓް ތިރިއަށް ދަމަމުން ރީމާ ތެދުވި އެވެ. އެހެން ކަމެއް ހަނދާން ހުރިހެނެއް ހިއެއް ނުވެ އެވެ. ދުވެފައި ގޮސް އެނދުމައްޗަށް ވެއްޓިގަތެވެ.\n"އައްދޯތް!" އިންޗިއެއްހާ ބޯ ފޮތެއް ބުރަކަށި ދަށުން ދަމައިގަތުމަށްފަހު ދުރަށް ހޫރާލާފައި ބަންޑުން އޮށޯވެ މޫނާއެކު ބާލީސް އަޅަ ފިއްތާލި އެވެ. ރީމާ ވިސްނަނީ އެވެ. ބިރުން އޮވެގެންނެވެ. ހިތަށް އަރަ އެވެ؛\nޝާހިލު ބުނާ ކުނިވެފައިވާ ގަބުުރު އަރައިގެން އައިސް ގައިގަ ދޫލާނެ އެވެ. އޭތީގެ ހިތްފުރުމުން ކަނދުރާމަތިން ވައިނޮޅީގެ ތެރެއަށް ތޫނު ދަތްތައް ވައްދާލައި ލޭ ބޯން ފަށާނެ އެވެ. ލޭ ހުސްވުމުން މަސްގަނޑު ރޮލާ ކައިލާނެ އެވެ. ނުކުމެގެންދާނީ ގޭގެ އެހެން މީހުން ވެސް މަރާލައި ކައިލައިގެންނެވެ. މިނި ލެޔާއި މިނިމަހުން ބަނޑު ފުރާލައިގެންނެވެ\nހިޔާލުގައި އޮވެ ރީމާ އަށް ގިސްލެވެމުން ދިޔަ އެވެ. ކުއްލި ކުއްލިއަށް ސިހެން ފަށައިފި އެވެ. އިރުއިރުކޮޅާ މޭމަތި އުފުލަމުން ހިތު ޖެހެމުންނެވެ.\nއެންމެފަހުން ރީމާ އަށް ނިދުނީ އެވެ. އޭނާގެ ސިކުނޑި އަސް ބާރު ކުރަމުންދާ ބަލީގެ އަޅަކަށް ވީއެވެ. ނިދީގައި ހިނގަން ފެށީ އެވެ. ބިރުވެރި ކަމެއްގެ ތެރޭގަ އެވެ.\nރީމާ އަށް ވަސް ދުވަ އެވެ. ފުރަތަމަ އަންނަން ފެށީ ގަނދަކޯޅި މަލުގެ އަތަރު ވަހެވެ. އޭގެ ފަހުން ފެތުރެމުން ދިޔައީ ކުނި ވަހެވެ.\nއެނދުމަތީގައި އޯކަށް ދެމިދެމި އޮތް ރީމާގެ ދެ ލޯ ބޮޑުވެއްޖެ އެވެ. ތަޅުންގަނޑުގައި ދިޔަ ބޮޑުވެ ކުނިވެފައިވާ ލޭގެ ކޯރެއް ދެމެމުންދާތީ ބިރުން ފިއްކަނޑައިގެން ދަނީ އެވެ. ލޭތައް ކެކި، ބޮކި ޖަހަމުން ދެ އެވެ. ރީމާ ސިހެމުން ދެ އެވެ. ނުބައި ވަހުގެ ރޯޅި އަންނަ ވަރަކަށް ލޭ ކޯރުގައި ބާނި އުފެދި ބޮކިތައް ބޮޑެތިވާން ފަށަ އެވެ. ރީމާ އަށް ހަޅޭއްލަވައިގަނެވެ އެވެ. ޝާހިލުގެ ނަމުން ބާރަށް ގޮވައިލި އެވެ.\nކުއްލިއަކަށް ރީމާގެ އަތް ހަރަކާތް ކުރަން ފެށި އެވެ. ފޯވެ، ހިރުވަމުން އަންނަ ކަނދުރާގައި އަތްތިލަ ބީއްސާލި އެވެ. ތެޅިގަނެވުނެވެ. ކަނދުރާމަތީގައި ދުވަނީ ފުޅަ އެވެ. ކުނި ފުޅަތައް ދުވަމުން ދިޔައިރު ކަނދުރާމަތިން ފޭދިގެން މޭ މައްޗަށް ކުނި ލޭ ތިކިތައް އޮހެނީ އެވެ. ރޮނގުރޮގަށެވެ.\nއިދިފުށަށް އުކާ ބަލީގެ މީހެއް ފަދައިން ރީމާ އެނދުމަތީގައި ތެޅެން ފެށުމާއެކު ކުނި ލޭ ތިކިތައް ބުރަބުރައިގެން ދެ އެވެ. ތިރިން އުފެދިފައިވާ ލޭ ކޯރުގެ ތެރޭގައި އުފެދޭ ބޮޑެތި ވައި ބޮކިތައް ފަޅަފަޅައިގެންދާ އަޑު އިވެ އެވެ.\nވަސް ނުބައި، ލެއިން ޗަސްވެފައިވާ އެނދުމަތީގައި ރީމާ ހިމޭންވީއިރު ވެސް ފޮޅުތައް ކަންނެތް ކަމާއެކު ކަނދުރާ މަތީގައި ފިރުކެމުން ދިޔަ އެވެ. ބަން ކިޔާފައި އިވުނު އަޑާއެކު ރީމާ ފުންމައިގެން ތެދުވެއްޖެ އެވެ. އޭނާ ވަނީ ދާ ހިތްލާ ފޯވެފަ އެވެ. މާނޭވާ ލެވެމުން ދިޔައިރު ކަނދުރާއާ ނިތްކުރިން ދާތިކިތައް އޮހޮރެނީ އެވެ.\nބިރުގެންފައި ވިޔަސް ވިރިވިރި އޮތް ހިތަކާއެކު ކޮޓަރީ ތެރެ ހޯދަމުން ގޮސް ދޮރު ހުޅުވައި ގޭތެރެ ބަލަން ރީމާ ބޭނުންވި އެވެ. އޭނާ އަށް ފެނުނެވެ. ކަޅު ހިޔަނި ގޮސް ނިވާނީ އަނދިރީގެ ތެރެއަށެޗެ. ދެން ދޮރު ލައްޕާލި އެވެ.\nރީމާގެ އަޑު ބޭރެއް ނުވެ އެވެ. ހީވަނީ މޭ އިރައިގެން ގޮސް ތުނި ހިތް ފުންމާލަން އުޅެނީހެންނެވެ. އެ ބިރުވެރި ކަމުން ސަލާމަތްވާން ރީމާ މަސައްކަތް ނުކުރަން އެހުރީ ކީއްވެގެން ހެއްޔެވެ؟\nކުނި ލޭގެ ކޯރު ތެރޭގައި ރީމާ ހިނގަން ބޭނުންވީ ކީއްވެގެން ހެއްޔެވެ؟ ލޭތައް މަތީގައި ލަސްލަހުން ފައިތިލަ ބީހެން ފެށުމާއެކު ގަދަ އައްޔެއް ކޮޓަރި ތެރެއަށް ފުރޭނިގެން އައިސް ރީމާ ވަށައިގެން އެނބުރި ރެދަން ލާން ފަށައިފި އެވެ. ތޫނު އަލީގެ ތެރޭގައި ރީމާ ހިނގަން ފެށި އެވެ. ދުރަށެވެ. އާ ސަހަރާއާ ހަމައަށެވެ. އޭނާގެ ފަހަތުން އައި އަލި ދެމިގަތީ ސަހަރާގެ ދޮރުން އެތެރެ އަށެވެ. ނާމާން އަނދިރިކަމުގެ ތެރެއަށެވެ. ރީމާ ވެސް ވަނީ ސަހަރާ އަށެވެ. އަނދިރީގެ ތެރޭގައި ދެ އަތް ފުޅާކޮށްލި އެވެ. ގޮސް ސަހަރާގެ ގަބުރު ރައްކާކުރާ ކޮށާރުގެ ދޮރުމަތީގައި ރުލެއް ނެތި އޮށޯވެއްޖެ އެވެ.\nދަބަރަށް ވަމުންދާ ކޮށާރު ކައިރީ ދިއްލާފައިވާ ބައްތިން ފެތުރިފައިވާ އަލި މަޑުމަޑުން ފަނޑުވަމުން ގޮސް މަހާނަ ގާތަކުގެ ތެރެއަށް ހިނދުމާއެކު ކަޅުފޮއިގެ ރަސްކަން މުޅި ގަބުރުސްތާނަށް ވެރިވެގަތުމުން ރީމާ ހީނގަތެވެ. ހަމަ ބާރަށެވެ. ދެން ލޯ މަރާލި އެވެ.\nއިރުކޮޅަކުން ޖައްވުން އައި ވައިރޯޅިން ކޮށާރުގެ ކުރިމަތީގައި ހުރި ނިކަގަހުގެ ތެރޭގައި ބިރުވެރިކަމެއް އުފެދުނެވެ. ގޮދިތައް ތެޅިގަތުމާއެކު ފަތްތައް ފައިބައި ގަތެވެ. ދުރަށް ފެތުރިފައިވާ މަހާނަ ގާތަކުގެ ތެރެއަށް ކުނިތައް އުދުހެމުން ދިޔައިރު ގަސް ދޮށަށް ވެރުނު ފަތްތައް އޮށޯވެ އޮތް ރީމާގެ ވަސައިގެން ހިމޭން ވަމުން ދިޔަ އެވެ.\nސަހަރާގެ ޗަސް ބިންގަނޑުގެ ތެރެއިން ކުކުރުމެއްގެ އަޑު އައި ދިމާގައި ހުރި ބިޔަ ނިކަގަސް ލެނބި މަހާނަތަކުގެ މައްޗަށް ތިރިވަމުން ދިޔަ އެވެ. ވައި އަޑު އަންނަ ދިމަދިމާއިން އަލިފާން ކަނި ބުރަން ފަށައިފި އެވެ.\nނިކަގަހުގެ އެއްފަރާތުގައި ހުރި މަހާނަ ގަލުގެ ލޯ ފޮތިން ނުކުތް ތޫނު އަލީގެ ދޯދޮތައް ފަޒާގެ ތެރެއަށް އޮބުމަށް ފަހު ލެނބިގެން އައިސް މަހާނައިގެ ތެރެއަށް ތޮރުފިގެން ދިޔަ އެވެ. ހީވީ ސަހަރާގެ ބިންގަނޑު އިރައިގެން ގޮސް ގަބުރުތައް އަރަން އުޅުނު ހެނެވެ.\nދެން އިވުނީ އަނެއްކާ ވެސް ރީމާ ހީނގަތް އަޑާއެކު ވަޅުގަނޑެއްހެން ހުރި މަހާނައިގެ މެދަށް ފޭވެފައިވާ ފަސްގަނޑުގެ ތެރެއިން ގަބުރެއް އަރާތަނެވެ. އޭތި ވަނީ ކުނިވެ، ފުޅަ އަޅާފަ އެވެ. ކިސަޑު ވެއްޔާއި ތަތް ތެޅިފައިވާ ގަބުރެއް ތެދުވަނީ އެވެ. އޭތި ވަނީ ކުނިވެ، ފުޅަ އަޅާފަ އެވެ. ކިސަޑު ވެއްޔާ ތަތް ތެޅިފައިވާ ގަބުރުގެ ބޮލުގައި ބޮޑެތި ފާރުގަނޑު ހުއްޓެވެ. ފައިބަމުންދާ ދިރޭ ރަހައިގެ ވިދުން ހުރި ދޮސްތަކުގެ ވަށައިގެން ބޮޑެތި ފުޅަތައް ފިރުކެމުން ގުދު ލައްވަމުން ދެ އެވެ.\nކަޅި ހީވަނީ ނާށި އަނގުރުކޮޅެއް ހެންނެވެ. ކަޅީގެ ވަށައިގެން އިރުއިރުކޮޅާ ތޫނު އައްޔެއް ނުކުމެ އެވެ. ކަންފަތާ ހަމައަށް ފަޅައިގެން ގޮސްފައިވާ އަނގައިގެ ތެރެއިން ތޫނު ދަތްތަކެއް ފެންނަން ހުއްޓެވެ. ދެ ތުންފަތް މަތިން ބޭރަށް ނުކުމެފައިވާ ދުލުގެ ނާރުތައް ވަނީ ފުފިފަ އެވެ. ދެމިއަކަނުން ފައިބާ ދަވަ ތިކިތައް ރޮނގަކަށް ކަނދުރާ އަށް އޮހެމުން ދިޔަ އެވެ. ކޮންމެ ފިޔަވަޅަކާއެކު އަރައިގެން އަންނަ ނުބައިވަހުން ނޯށް ދަމާލަން ނުކެރެ އެވެ.\nސަހަރާގެ ތެރޭގައި އޮށޯވެލައިގެން އޮތް ރީމާގެ ވަށައިގެން ލޭ ބޮކިތަކެއް ކެކެން ފެށުމާއެކު ލޯ ހުޅުވާލި އެވެ. ވިދުވަރު ރީމާގެ ވަށައިގެން އެނބުރި ގަތުމުން ގަބުރުގެ ދެ އަތްތިލަ، ލޭތަކުގެ ތެރެއިން މައްޗަށް ނެރެ ރީމާއާ ދިމާއަށް ހަރަކާތް ކުރަން ފަށައިފި އެވެ. އޭތީގެ ކިބައިން ސަލާމަތްވެވޭތޯ ރީމާ މަސައްކަތެއް ނުކުރެ އެވެ. ހުތުރު އަތްތިލައިގެ ތެރޭގައި ރީމާ ހައްޔަރު ވިއިރު ވެސް އޮތީ އެވެ.\nގުނަވަންތައް ކުރު، ކުނި މަސްގަނޑުގެ ދިޔާވެފައިވާ މޭމަތީގައި ރީމާ ފެތެމުން ދިޔަ އެވެ. ދުވާ ނުބައި ވަހުން ރީމާގެ ނޭވާ އުފުރެމުން ދާކަހަލަ އިހުސާސެއް ވެސް ރީމާ ނުކުރެ އެވެ.\nތޫނު ވަކިތަކުން ރީމާގެ ހެދުން، މޭމަތިން އިރާލައިފި އެވެ. ދަވަ ފައިބަމުންދިޔަ އެވެ. ދޫ ކާއްތަން ފެށުމާއެކު އުޑުތިލަ މައްޗަށް ރީމާ ތިރިވެއްޖެ އެވެ. ގަބުރު ރީމާގެ ހަށިގަނޑުހައި ކޭއްތެމުންދިޔަ އެވެ. އެންމެ ފަހުން ދަތްތައް ރީމާގެ ދޮން ކަނދުރާގެ އުފުލިފައިވާ ނާރުތަކުގެ ތެރެއަށް ވައްދާ ހުސް ކޮށްލައިފި އެވެ.\n"މަންމާ!...މަންމާ!" ރީމާ ފުންމައިގެން ތެދުވެއްޖެ އެވެ. އެކަމަކު އިތުރު އެއްވެސް އެއްޗެއް ނުބުނެ އެވެ.\nއެ ބިރުވެރި ހުވަފެނަށް ފަހު ރީމާ ހަށިގަނޑު މަޑުމަޑުން އެނދުމައްޗަށް ތިރިވެގެން ދިޔައީ ހަކަތަ އާއި ބާރު މުޅިން ކެނޑުމުންނެވެ. ރީމާގެ ލޯ އޮތީ ހުޅުވިފަ އެވެ. އެކަމަކު ކަޅި ހުއްޓިފަ އެވެ. (ނިމުނީ)


Idhikolhu'ge Dhauvathaa Medhu MRM'in Miadhu Gotheh Ninmanee - Vaguthu\nރައީސް ޔާމީން އާއި ކުރީގެ ރައީސް މައުމޫން\nއިދިކޮޅު ޕީޕީއެމްއާއި ޕީއެންސީއިން "މިނިވަންކަމުގެ ދިފާއުގައި - ދިވެހީން" ގެ ނަމުގައި ފަށާފައިވާ ކެމްޕޭންގައި ބައިވެރިވުމާ މެދު މިއަދު ގޮތެއް ނިންމާނެ ކަމަށް އެމްއާރުއެމްގެ ރައީސް އަދި ކުރީގެ ރައީސް މައުމޫން އަބްދުލް ގައްޔޫމް ވިދާޅުވެއްޖެއެވެ.\nއެ ހަރަކާތުގައި ބައިވެރިވާން ޕީޕީއެމްއާއި ޕީއެންސީން ރަސްމީކޮށް ދައުވަތު ފޮނުވާފައިވާ ކަމަށް ބުނެފައިވަނީ އެމްއާރުއެމްގެ އިތުރުން ޖުމްހޫރީ ޕާޓީއާއި އަދާލަތު ޕާޓީއާއި އެމްޑީއޭއަށެވެ. އެމްޑީއޭ ނޫނީ ދެން ހިމެނެނީ ވެރިކަން ކުރާ ކޯލިޝަންގެ ޕާޓީތަކެވެ.\nއޮންލައިން ނޫސް "އަވަސް" އަށް ރައީސް މައުމޫން ވިދާޅުވެފައިވަނީ، އެ ކަމާ ގުޅޭ ގޮތުން އެމްއާރުއެމްގައި މިއަދު މަޝްވަރާކޮށް ގޮތެއް ނިންމަވާނެ ކަމަށެވެ. އަދި އޭގެ ޖަވާބު ޕީޕީއެމްއަށް ފޮނުވާނެ ކަމަށް ރައީސް މައުމޫން ވިދާޅުވެފައިވެއެވެ.\nޕީޕީއެމްއަކީ އެ ޕާޓީގެ ރައީސް އަދި ކުރީގެ ރައީސް އަބްދުﷲ ޔާމީންގެ އިތުރުން އެމަނިކުފާނުގެ ބޭބޭފުޅު، ރައީސް މައުމޫންއާ އެކު ދެ ބޭފުޅުން އިސްވެ ހުންނަވައިގެން އުފެއްދެވި ޕާޓީއެވެ. މައުމޫނަކީ ޕީޕީއެމްގެ ފުރަތަމަ އިންތިޚާބީ ރައީސެވެ.\nމައުމޫން އެ ޕާޓީން ވަކި ކުރެއްވީ، ރައީސް ޔާމީނާ މެދު އުފެދުނު ޚިޔާލު ތަފާތުވުންތަކާ ގުޅިގެން އެ ޕާޓީގެ ސުލޫކު ކޮމިޓީއަކުންނެވެ. އަދި ސިވިލް ކޯޓު މެދުވެރިކޮށް ސުލޫކު ކޮމިޓީގެ ނިންމުން ދިފާއު ކުރިއެވެ. އޭގެ ފަހުން ބޭއްވި އެ ޕާޓީގެ ކޮންގްރެސްގައި ޕާޓީގެ ރައީސް ކަމަށް އިންތިޚާބުވީ ޔާމީނެވެ. އެމްއާރުއެމް މައުމޫން އުފެއްދެވީ އޭގެ ފަހުންނެވެ. އަދި އެމްއާރުއެމްގެ ފުރަތަމަ އިންތިޚާބީ ރައީސަށް މައުމޫން ވެވަޑައިގަތެވެ.\nޕީޕީއެމްއާއި ޕީއެންސީން އެރުވި މި ދައުވަތް ގަބޫލު ނުކުރާ ކަން އަދާލަތު ޕާޓީއާއި ޖުމްހޫރީ ޕާޓީން ވަނީ ބުނެފައެވެ. އެމްޑީއޭއިން އަދި ވަކި ގޮތެއް ނުބުނެއެވެ.\nސަރުކާރު ހިންގާ ކޯލިޝަންގައި ހިމެނޭ ޕާޓީތަކުގެ ލީޑަރުން ވެސް ހިމެނޭ ގޮތަށް އިދިކޮޅު ޕީޕީއެމް ޕީއެންސީގެ ހަރަކާތެއްގައި ބައިވެރިވާން ދައުވަތު ދިން އިރު، މި ހަރަކާތަކީ އިންޑިއާގެ އަސްކަރީ ނުފޫޒުތައް ރާއްޖެއަށް އަންނަ ކަމަށް ބުނެ ފަށާފައިވާ ހަރަކާތެކެވެ.\nއޮގަސްޓް 3, 2021 10:29\nޕީޕީއެމް ޕީއެންސީގެ ތެރެޔަށް އެމްއާރުއެމް ނުވެއްދުން އެދެނެ\nއޮގަސްޓް 3, 2021 11:06\nމުނާފިޤު މައުމޫނާ ކައިރި ނުވުމަށް އެދެން.\nއޮގަސްޓް 3, 2021 11:45\nއަހަރެންނަށް ހެޔޮ ކޮއްމެ ބަޔަކު ނިކުތަސް އަހަރެން ވޯޓްދޭނީ އައްޑޫ އާއި ރާއްޖޭގެ އެހެން ރައްތަކަށް ގަދަކަމުން އަރައިތިބި އިންޑިއާ ސިފައިން ބޭރުކުރާ ބަޔަކަށް.\nއޮގަސްޓް 3, 2021 11:47\nގަބޫލުކުރިޔަސް ނކުރިޔަސް އިންޑިއާ ސިފައިން އައްޑޫގައި ތިބީ ވިސާނެތި، ގައުމުން ބޭރުވާން އެންގުމުން ބޭރުނުވެ ހަނގުރާމަ މަތީ ބޭނުންކުރެވޭ ފެންވަރުގެ ހެލިކަޕްޓަރަކާއި އެކު.\nއޮގަސްޓް 3, 2021 12:02\nހާދަ އުފާވެރި ފޮޓޯފުޅެއް. ޢިންތިޒާރުކުރަން. ގައުމުގެ ޙައްގުގައި. އެއަރޕޯރޓް ދިވެހިންނަށްލިބިއްޖެ.


Lanka meehunnaa kaiveni kuran security report eh\nލަންކާ މީހުނާ ކައިވެނި ކުރަން ސެކިޔުރިޓީ ރިޕޯޓެއް\nކައިވެނީގެ ގަވާއިދަށް ގެނައި ބަދަލަކީ ރައްޔިތުންތެ ރައްކާތެރި ކަމަށް ގެނައި ބަދަލެއް ކަމަށް ސަރުކާރުން ބުނޭ\nގިނަ އަދަދަކަށް ދިވެހިން ދިރިއުޅޭ ސްރީ ލަންކާ މީހުންނާ ކައިވެނި ކުރަން އެދޭ ބޭރު ގައުމުތަކުގެ މީހުން، ލަންކާގެ ޑިފެންސް މިނިސްޓްރީން ސެކިޔުރިޓީ ކްލިއަރެންސް ރިޕޯޓެއް ހޯދަން ޖެހޭ ގޮތަށް އެ ގައުމުގެ ސަރުކާރުން ހަމަޖައްސައިފި އެވެ.\nގައުމީ ސަލާމަތީ ފިޔަވަޅެއް ކަމަށް ބުނެ އަންނަ އަހަރުން ފެށިގެން ހޯދަން ޖެހޭ ސެކިޔުރިޓީ ލިޔުމަކީ ލަންކާގެ ރައްޔިތުންގެ ސަލާމަތާއި ރައްކަތެރިކަމަށް އެޅި ފިޔަވަޅެއް ކަމަށް ސަރުކާރުން ބުނެ އެވެ.\nލަންކާގައި މިހާރު އޮންނަ އުސޫލަކީ އެ ގައުމުގެ ރައްޔިތަކާ ކައިވެނިކުރަން ބޭރު މީހަކު އެދޭ ނަމަ އެމީހެއްގެ ޕާސްޕޯޓް / އުފަންދުވަހު ސެޓިފިކެޓް އަދި މިފަދައިން އޭނާއަކީ ކޮން ގައުމެއްގެ ކާކުކަން ބަޔާންވެފައި އޮތް ލިޔުމަކުން ފުދެ އެވެ.\nކައިވެނީގެ ގަވާއިދަށް ގެނައި ބަދަލުގައި ބޭރު ގައުމެއްގެ މީހަކު ލަންކާ ރައްޔިތަކާ ކައިވެނިކުރަން އެދޭ ނަމަ، އޭނާއަކީ ކޮން ގައުމެއްގެ ކާކުކަން އަދި ކޮން މަސައްކަތެއް ކުރާ މީހެއްކަން، ލަންކާ ޑިފެންސް މިނިސްޓްރީން ލިޔުމަކުން ހޯދަން ޖެހެ އެވެ.\nއޭނާއަކީ އެއްވެސް ޒަމާނެއްގައި މަަސްތުވާ ތަކެތި ބޭނުންކުރި / ވިޔަފާރިކުރި މީހެއްތޯ އާއި ވަކި ހާއްސަ ބައްޔަކަށް ފަރުވާކުރާ ނަމަ ނުވަތަ އެފަދަ ބައްޔެއް ޖެހިފައި ހުރިތޯ ވެސް ޑިފެންސް މިނިސްޓްރީން ބަލަ އެވެ.\nލަންކާ ސަރުކާރުން ބުނާ ގޮތުން ބޭރު ގައުމުތަކުގެ މީހުން ތަފާތު ބޭނުންތަކުގައި ލަންކާ ރައްޔިތުންނާ ކައިވެނި ކުރެ އެވެ. އޭގެ ތެރޭގައި އެމީހަކު ލަންކާގައި ހޭދަކުރާ މުއްދަތުގައި އަންބަކު ބޭނުންވާތީ އާއީ ވިޔަފާރިކުރަން ނިވައިފަތްގަނޑަކަށް ހެދުމަށް އަދި ލަންކާގައި އިންވެސްޓްކުރަން ފަސޭހައަކަށް ވެސް ކައިވެނިކުރާ ކަމަށެވެ.\nލަންކާ ކަނބަލުންނަށް ބޭރުމީހުންގެ ފަރާތުން ބޮޑެތި ގެއްލުންތައް ލިބޭ ކަމަށާއި ދަރިން ލިބޭ ފަހުން ވެސް ދޫކޮށްލާފައި ގައުމަށް ގޮސް އުފަލުގައި އުޅޭ ކަމަށް ސަރުކާރުން ބުނެ އެވެ. އަދި ކަނބަލުންނަށް އެއްގޮތަކަށް ވެސް އެނގުމެއް ނެތި ޑްރަގް ނެޓްވޯކްތަކަށް ހުށަހެޅޭ ކަމަށާއި ބޭރު މީހުންނާ ކައިވެނިކުރުމުން ހާލުގައި ޖެހުން ވަރަށް އާދައިގެ ކަމަކަށް މިހާރު ވެފައިވާ ކަމަށެވެ.\nމަހިންދަ ބޮޑުވަޒީރުގެ ގެކޮޅުން ނުކުންނަވައިފި\nލަންކާއަށް ހަތަރު މެންބަރުންގެ ވަގުތީ ކެބިނެޓެއް\nލަންކާ ފުލުހަކު ހަތަރު ފުލުހެއް ގަޔަށް ބަޑިޖަހައި މަރާލައިފި


Fihlavaakah Raees Yameen Noolhuhvaa - Tharujamaan - Vaguthu\nފިއްލަވާކަށް ރައީސް ޔާމީން ނޫޅުއްވާ – ތަރުޖަމާން\nރައީސުލްޖުމްހޫރިއްޔާ އަބްދުﷲ ޔާމީން ރާއްޖެ އިން ބޭރަށް ވަޑައިގެން ފިއްލަވަން އުޅުއްވާ ކަމަށް އިދިކޮޅު ފަރާތްތަކުން ދައްކަމުންދާ ވާހަކަތައް ރައީސް އޮފީހުގެ ތަރުޖަމާނު އިބްރާހިމް މުއާޒް އަލީ ދޮގު ކުރައްވައިފި އެވެ.\nމުއާޒު މިރޭ ވިދާޅުވީ ރައީސް ޔާމީނަކީ ފިއްލަވާނެ ބޭފުޅެއް ނޫން ކަމަށާއި ތުހުމަތުތަކެއް ކުރެވޭ ނަމަ އެ ކަންކަން ބެލުމަށް އެއްބާރުލުން ދެއްވާނެ ކަމަށެވެ.\n"ރައީސް ކަމަށް ވަޑައިގަތުމުގެ ކުރިން ވެސް އެ މަނިކުފާނާ މެދު ކުރެވޭ ތުހުމަތުތަކަށް އެއްބާރުލުން ދެއްވި ދެއްތޯ. އަށް ސަތޭކަ މިލިއަން ޑޮލަރުގެ ތެލުގެ މައްސަލައިގައި މަޖިލީހުގައި ވެސް ޖަވާބުދާރީވެ ވަޑައިގެންނެވި ދެއްތޯ،" މުއާޒު ވިދާޅުވި އެވެ.\nމުއާޒް ވިދާޅުވީ ރައީސް ޔާމީން ފިއްލަވަން އުޅުއްވާ ކަމަށް ދެކެވޭ ވާހަކަތަކަކީ އެ މަނިކުފާނުގެ އަބުރު ކަތިލެއްވުމަށް ކުރާ މަސައްކަތްތަކެއް ކަމަށެވެ.\nރައީސް ޔާމީން ރާއްޖެ ދޫކުރައްވާ ފިއްލަވަން އުޅުއްވާ ކަމަށް ބުނެ، އެމަނިކުފާނު ހުއްޓުވުމަށް އެދި އިދިކޮޅު ކޯލިޝަނުން ވަނީ މިރޭ ފުލުހުންނަށް މައްސަލައެއް ހުށަހަޅާފައެވެ.\nއިދިކޮޅު ފަރާތްތަކުން ބުނެފައި ވަނީ، ފުލުހުންނަށް މައްސަލަ ހުށަހެޅީ ރައީސް ޔާމީންގެ ކޮރަޕްޝަންގެ މައްސަލަތަކެއް ފެންމަތިވުމުން އެމަނިކުފާނު ޤައުމު ދޫކުރައްވާ ފިއްލަވަން އުޅުއްވާތީ އެކަން ހުއްޓުވައި ދިނުމަށް ފުލުހުންގެ އެހީތެރިކަމަށް އެދުމަށް ކަމަށެވެ.\nރައީސް ޔާމީން ފިއްލަވަން އުޅުއްވާ ކަމަށް އިދިކޮޅު ފަރާތްތަކުން ބުނާއިރު ރައީސް ޔާމީންގެ އަނބިކަނބަލުން މެޑަމް ފާތުން ވެސް ރާއްޖެ އިން ބޭރަށް ވަޑައިގެންނެވީ ފިއްލަވަން ކަމަށް އިދިކޮޅު ފަރާތްތަކުން ބުނެފައި ވެއެވެ. ނަމަވެސް މާދަމާ ހެނދުނު މެޑަމް ފާތުން ރާއްޖެ ވަޑައިގަންނަވައެވެ.\nރައީސް ޔާމީން ފިއްލަވަން އުޅުއްވާ ކަމަށް އިދިކޮޅު ފަރާތްތަކުން ގޮވާލަމުންދާ ގޮވާލުންތަކުގެ އަޑު ގަދަވެފައި މިވަނީ ރައީސް ޔާމީން މިއަދު ގައުމާއި މުހާތަބު ކުރައްވާ ވާހަކަފުޅު ދެއްކެވުމުންނެވެ.\nއޮކްޓޯބަރ 17, 2018 23:23\nކަލޯ އޭ މިހިރަ ގަމާރާ . އަހަރެމެން ހަވަރު މިގޮތަށް ތިއްބާ ވަގުންނަކަށް ފިލައިގެން ދާނެ ހަމަ އެއްވެސް ތަނެއްނޯންނާނެ. އަދި ބުނަން ރާއްޖޭގެ ހަމަ އެއްވެސް ބަދަރަކުން ވައިގެމަގަކުން އަދި ކަނޑުމަގުން ވިޔަސް ތިޔަ ވަގުންގެ ބައިގަޑު ދާންހިތަށްވެސް ނަރުވާތި. ނުވަނެ އެކަމެއް އަދި ވިޔަކަ ނުވެސް ދޭނަން. މިބުނީނު ނުދޭނަމޭ. މީ އެމްޑީޕީއެއް އެހެން އއްޗެއްނޫން. މީ ދިވެހި ހަވަރު . އަހަރެމެން ނުކުމެގެން މިފަހަރު ވޯޓް ވެސް އެއޮތީ ކާމިޔާބުކޮށްފަ. މާދަމަ އިންތިޚާބު ބާތިލު ކުރިޔަސް ދެން އަލުްނބައްވާ އިންތިޚާބުވެސް ކާމިޔާބުކޮށް ތިއާލާތްވަރު ގިތްގަޅުވާލާނަން. އިންތިކާބު ނުބާއްވާ ވެރިކަން ކުރަން އުޅެފިއްޔާ މުޅިތަން އަގަޑުބަގަޑުކޮށް ތިޔަ ހުރިހާ ވަގުންގެ ޖަނާޒާ ނެރޭނަން. އޭރުން ތިޔަވަގުންގެ މުޅިޢާއިލާ ގެ ޖަނާާ ނެރޭނީ. ކެރެންޏާ ނިކަން އެގޮތަށް ކަންތައްކޮށްބަލަ\nއޮކްޓޯބަރ 18, 2018 03:57\nތީ ދިވެހި ހަވަރުންނެއްނޫން. ހަމަ މޑޕ ޗިޕު ޖެހީމަ ފެލެން ނިކުންނަ ކޯލާ ދަޅު ކުދިންކޮޅު. ކަލޭމެން ބޭޒާރުވަނީ މޑޕ ފަހަތުން ކަފަ ޖަހައިގެން ނިކުތީމަ. މިރާއްޖެ ދުށް އެންމެ ބޮޑު ވަގުންނާއި ޣައްދާރުންގެ ފަހަތުގައި ތިބެ އެހެންމީހުންކުރި ވައްކަމުގެ ވާހަކަ ދައްކަން ލަދުނުގަންނަކަމީވެސް މިބުނިބަހުގެ ތެދުކަން ހާމަވާނެކަމެއް.\nއޮކްޓޯބަރ 18, 2018 06:42\nކަލޭ ހީކުރާ ގޮތް ދޯ.ﷲ ތިޔަ ވެރިކަން އަވަހަށް ގެންދަވާފާންދޭ.އާމީން\nއޮކްޓޯބަރ 18, 2018 07:27\nޔާމީން ދާންބޭނުންތާކަށް ބޭނުން ވަގުތަކު ދެވޭނެ، ދާނެ، އެއީ ރާއްޖޭގެ ރައީސް، މިހިރަ ގަމާރާ،،،\nއޮކްޓޯބަރ 18, 2018 08:30\nކަލޭ ހަވަރަށް ވީގޮތް ބުނެލަދީބަލަ. ޢެއީ އިނދިކޮޅުގައި ތިބި ވަގުންނެއް ނޫނޭ ފިލާކަށް. އަބަދުވެސް ތިމާ މެންކުރާ ކަންތައް އެހެންމީހުންގެ ބޮލުގައި އަޅުވާ އައުވާނުންތީ\nއޮކްޓޯބަރ 18, 2018 08:41\nތިޔަ ބުނާ މީހުންގެ ގޮނޑި ކޮއްކޮ އާއި އޭނާގެ ބައިވެރިން ފިލާ ތިބޭނީ.\nދޮގުހަދައިގެން ރާއްޖެއިން ބޭރަށް ފިލަންދާ މީހުންނަށް ހިވާނެ އެހެން މީހުން ވެސް ފިލާނޭ. ވައްކަންކޮށް ގައުމު ދަވާލި މީހުންނަށް ހީވާނެ އެހެން މީހުން ވެސް އެހެންނޭ ވެރިކަން ކޮށްފަ ހުންނާނީ. މި ބީތާއިންނަށް ނޭނގޭ ކަމަކީ ވައްކަންކުރާ ސަރުކާރެއްގެ5އަހަރުގައި ގައުމުގެ ރިޒާރވާއި ޖީޑީޕީ ދެގުނަ މައްޗަކަށް ނުޖެހޭނެކަން. ޑޮލަރު ލިބުން ފަސޭހައެއް ނުވާނެކަން. ތަރައްގީގެ ދުވެލި 10 ގުނަ ހަލުވި ނުވާނެކަން.\nއޮކްޓޯބަރ 18, 2018 00:16\n100% ޔާމީނު ނުފިލާނެ! މުއާ މިރޭ މަގޭ ގަރާރު ދެންފަހެ ތަގުދީރު ކިޔާފޮތުގާ އޑޕ ސަރުކާރުގަ ޖަލައްލާ މީހުންގެ ލިސްޓު\nނަންބަރު އެކެއް ގާސިމު\nނަންބަރު ދޭއް ރިޔާޒު\nނަންބަރު ތިނެއް ޖަމީލު\nއޮކްޓޯބަރ 18, 2018 01:20\nމޑޕ ގަ އުޅޭނީ ތިކަހަލަ ދެބަންދިހާރުން.\nއޮކްޓޯބަރ 18, 2018 02:41\nކޮމެންޓް ލިޔުނީމަ ނުޖަހަންޔާ އެބައި ނުބޭންދީމަ މާ ތާހިރުވާނެ.. ކަލޭމެންނާ ހިޔާލު ތަފާތު މީހުން ތިބޭނެކަން ނޭންގެންޔާ ތިކަން ނުކުރިއްޔާ މާ ތާހިރެ ވާނެ ކަންނޭގެ\nކަލޭ ދެންދައްކާ ވާހަކަ ކާކު ގަބޫލުކުރަނީ . މަމެން ޕީޕީ ވެސް ގަބޫލުނުކުރަން\nއޮކްޓޯބަރ 18, 2018 09:15\nތިކަހަލަ ބޯގޯސް ތަރުޖަމާނުންނާހުރެ ޔާމީނަށް ހުރިހާވެސް ގެއްލުމެއްލިބުނީ ؟ އަދި ބުނެފިއެއްނު ﷲ ގަންދީ ހުވައޭ އެކެއްގަޖެހި ފާހަގަ ދޭކަށް ބަދަލުވިއޭ ؟ ކާކު އެހެންބުނީ\nއޮކްޓޯބަރ 18, 2018 14:07\nވެރިކަމުގައި ހުންނެވުމުން، ލިބިފައިވާ ނުތަނަވަސްކަން ފިލައިގެންދާނީ، ޖަލުގައި ހުންނެވުމުން ލިބޭ ހަމްދަރުދީގެ ސަބަބުންނެވެ. އެހެންކަމަށްވާނަމަ، ސިޔާސީ މައިދާނުން ފިލަން ބޭނުންނުވާނަމަ، ވެރިކަމުގައި ހުންނެވުމަށްފަހު، ދެން އެމީހަކު ހުންނަށް ބޭނުންވާނީ، ޖަލުގައެވެ. އާސަރުކާރާއި ބާސަރުކާރުގެ ތަފާތު އެނގޭނީ، އާސަރުކާރު ޙަރަކާތްތެރިވާން ފެށުމުންނެވެ. ރައްޔިތުންނަށް ދިރިއުޅުމުގެ ފަސޭހަތައް ފޯރުކޮށްދެވޭ މިންވަރަކުންނެވެ. މިހާރުވެސް އެ އުޅުއްވަނީ، ހިޔާ 2018 ހުއްޓުވާލުމަށެވެ. އަދި ގޯތި ދިނުންވެސް ހުއްޓުވާލުމަށެވެ. އެހެންނަމަވެސް.، ހުޅުމާލޭ ސިނާޢީ ސަރަޙައްދެއް އުފައްދައި އެސަރަޙައްދުން އެތައްހާސް އަކަފޫޓެއްގެ ގޯތި އެތައްހާސް މީހުންނަށް ދޫކޮށްފައިވާއިރު، ރައްޔިތު މީހާ މިއުޅެނީ، ޖިފުޓި ގަނޑެއް ޖަހާލައިގެން އުޅޭނެ ބިންކޮޅެއް ނުލިބިގެންނެވެ. އެކަމަކު، ހުޅުމާލެއަކީ، ހުސްބިން ބޮޑުތަނެކެވެ. އެބިމުގައި ރައްޔިތުން ވަޒަންވެރި ކުރެވޭނީ ފްލެޓް އަޅައި ދީގެންކަމަށް ބުނާއިރު، ފްލެޓް އަޅައި ދެވޭވަރުގެ ޤާބިލުކަމެއް، ތަނަވަސްކަމެއް، ނެތެވެ.


Maayoosviyas vote lun dhookohgen nuvaane! | Mihaaru\nރިޕޯޓް / ރިޔާސީ އިންތިޚާބު 2018\nމާޔޫސްވިޔަސް ވޯޓު ލުން ދޫކޮށްގެން ނުވާނެ!\nމިދިޔަ އަހަރު ބޭއްވި ލޯކަލް ކައުންސިލް އިންތިޚާބުގެ މާލޭގެ މަރުކަޒެއްގައި ވޯޓުލުމުގެ މަސައްކަތް ކުރިއަށް ގެންދަނީ -- ފައިލް ފޮޓޯ: އަހުމަދު އަބްދުﷲ ސައީދު/ މިހާރު\n22 ޖުލައި 2018 - 09:06\nރައީސަކު ހޮވަން ސެޕްޓެމްބަރު 23ގައި ވޯޓުލާން އެތައް ބަޔަކު ތިބީ ކެތްމަދުވެފަ އެވެ. ރައީސް އަބްދުﷲ ޔާމީނަށް އިތުރު ދައުރެއް ދިނުން ނުވަތަ އެމަނިކުފާނުގެ ވެރިކަން ނިމުމަކަށް ގެނައުމުގެ އަޒުމުގަ އެވެ. އަނެއް ބަޔަކު، ޑިމޮކްރެސީގެ އެންމެ މުހިއްމު އެއް ހައްގުގެ ބޭނުން ހިފައި މަދަނީ ވާޖިބު އަދާކުރުމުގެ ނިޔަތުގަ އެވެ. އެކަމަކު އާމިނަތު އާޒިޔާ އަށް، ކުރިއަށް އޮތް ރިޔާސީ އިންތިޚާބުގައި ވޯޓު ލާން މިއިން އެއްވެސް ސަބަބެއް ނުފުދެ އެވެ. ޕާޓީތަކާއި ސިޔާސީ ލީޑަރުންނާ މެދު އޭނާގެ މާޔޫސްކަން އެއަށް ވުރެ މާ ބޮޑެވެ.\n"ކޮންމެ ބަޔަކު ވެސް ނިކަން އަޑަށް ބާރުލާފައި ކިޔާނެ، ތިމަންނަމެންގެ ވެރިކަމެއްގައި މިވެނި އެވެނި ކަމެއް ކޮށްދޭނަމޭ. އެކަމަކު ވެރިކަމަށް އައިމަ އެއިން އެއްވެސް ކަމެއް ވާ ތަނެއް ނޫނީ ކޮށްދޭ ތަނެއް ނުފެނޭ. ކަޑަ ދޯ؟ އެހެންކަމުން 2018 ވަނަ އަހަރު ރިޔާސީ އިންތިޚާބުގައި އަޅުގަނޑު ވޯޓު ނުލާން ނިންމައިފިން،" ފޭސްބުކް ޕޯސްޓެއްގައި އާޒިޔާ ލިޔުނެވެ.\nސިޔާސީ ޕާޓީތައް ތައާރަފްކުރި ފަހުން 13 އަހަރުވެ، އާ ގާނޫނުއަސާސީއަކާ އެކު ޒަމާނީ ޑިމޮކްރެސީއަކަށް ރާއްޖެ ބަދަލުވިތާ 10 އަހަރު ވީ އިރު ރައްޔިތުންނަށް ލިބުނީ ކޮން ހެވެއް ހެއްޔެވެ؟ މިއީ ރިޔާސީ އިންތިޚާބުގެ ކެމްޕެއިނުގެ މި ދަނޑިވަޅުގައި ބައެއް ދިވެހިން ކުރަމުންދާ ސުވާލެކެވެ. ޕާޓީތަކާއި ލީޑަރުންގެ އަމިއްލަ އެދުންތައް ކުރިއެރުވުމާއި ވެރިކަމާ ތޮޅުމުގެ ކޯޅުންތަކުގެ ތެރޭގައި ވޭތުވެގެން މި ދިޔަ އަހަރުތަކުގައި، ދިރިއުޅުމުގެ ހާލަތާއި ގައުމުގެ ކަންކަމަށް ހެޔޮ ބަދަލެއް ނާންނަ ކަމުގެ އިހުސާސް ކުރާ ބައެއް މީހުން ދެކެނީ މި އިންތިޚާބުގައި ވޯޓު ލާން ނުކުންނަންވީ ސަބަބެއް ނެތް ކަމަށެވެ.\nދޮގު ވައުދުތައް އަޑުއިވިއިވި އާޒިޔާ ފޫހިވެފައި ހުރި އިރު ކުރީގެ ސިޔާސީ އެކްޓިވިސްޓް ޖެނިފާ ލަތީފު ވެސް ހިމެނެނީ ސިޔާސީ މާހައުލާ މެދު މާޔޫސްވެގެން ވޯޓުލާން ބޭނުން ނުވާ މީހުންގެ ތެރޭގަ އެވެ. ނުވަތަ ތާއީދުކުރެވޭ އެއްވެސް ފަޅިއެއް، ޕާޓީއެއް ނުވަތަ ކެންޑިޑޭޓަކު ނެތް މީހުންގެ ތެރޭގަ އެވެ.\n"މިހާރު މި އޮތް ގޮތަށް ސިޔާސީ މަސްރަހު އޮވެގެން ސިޔާސީ ކަންކަން ރަނގަޅަށް ދާނެ އެއްވެސް ގޮތެއް އަހަންނަކަށް ނުވިސްނޭ،" އެމްޑީޕީ އުފައްދަން ސޮއިކުރި މީހުންގެ ތެރޭގައި ހިމެނުނު ޖެނިފާ ފޭސްބުކްގައި ލިޔުނެވެ.\n"ސިސްޓަމް އެއްކޮށް ފެއިލްވެފައި އޮތް އިރު އެންމެ ރަނގަޅު ގޮތަކީ ވޯޓު ނުލުން."\nމުހިއްމީ ވޯޓު ލުން އެކަންޏެއް ނޫން\nބައެއް ދިވެހިންގެ އިހުސާސްތައް މި ގޮތަށް ހުންނަނީ ސަބަބުތަކަކާ ހުރެކަން ޓްރާންސްޕޭރަންސީ މޯލްޑިވްސްގެ ކޮމިއުނިކޭޝަންސް އެންޑް އެޑްވޮކަސީ މެނޭޖަރު އައިމަން ރަޝީދު ގަބޫލުކުރައްވަ އެވެ. އެކަމަކު އޭނާ ދެކެވަޑައިގަންނަވާ ގޮތުގައި ވޯޓު ނުލުމަކީ ހައްލެއް ނޫނެވެ. އޭނާ ވިދާޅުވީ ސިޔާސީ އަދި މަދަނީ ކަންކަމުން އެކަހެރިވެގެން "ކަންކަން ރަނގަޅެއް ނުވާނެ" ކަމަށެވެ. އަދި ވޯޓު ކަރުދާސްކޮޅުގައި ފާހަގަ ޖެހުމުގެ އިތުރުން ވެސް ސިޔާސީ ކަންކަމުގައި ހަރަކާތްތެރިވާން ޖެހޭކަން ވެސް އޭނާ ފާހަގަކުރައްވަ އެވެ.\n"އަސްލު މުހިއްމީ ސިޔާސީ ޕްރޮސެސްގައި ބައިވެރިވުން. ރައްޔިތުންގެ ކަންތައްތަކަށް އަސަރުކުރާ ކަންކަމުގައި ބަސް ބުނުން. ވޯޓު ލުމަކީ ބަސް ބުނުމުގެ އެއް ގޮތް. ޕެޓިޝަން ހަދައި މަޖިލިސް މެމްބަރުންނާ ވާހަކަދައްކައި ސިޔާސަތުތަކަކަށް އަސަރު ފޯރާނެ ކަންކަން ކޮށް، ކައުންސިލްތައް ޖަވާބުދާރީކުރުން، މިއީ ސިޔާސީ ކަންކަމުގައި ބައިވެރިވެވޭނެ އެކި ގޮތްތައް،" އައިމަން ވިދާޅުވި އެވެ.\n"ބައެއް މީހުން ބުނާ ވާހަކައަކީ ތިމަންނަ ވަޒީފާ އަށް ގޮސްފައި ދަރިންގެ ކަންކަން ކޮށްފައި އަދި އެހެން މީހުންގެ ޒިންމާ އަދާކުރަން ވެސް އުޅެންވީހޭ. އެކަމަކު މިއީ އެހެން މީހެއްގެ ޒިންމާއެއް ނޫން. ދައުލަތް ރަނގަޅަށް ހިނގާކަން ޔަގީންކުރުމަކީ ކޮންމެ މީހެއްގެ ވެސް ޒިންމާއެއް."\nއޭނާ ވިދާޅުވި ގޮތުގައި ދުނިޔޭގެ އެހެން ތަންތަނުގައި ވޯޓު ލުމުގެ މާނައަކީ ސިޔާސަތުތަކަކީ ކޮބައިތޯ ބަލައި އެ ސިޔާސަތުތަކުން އެ މީހަކަށް ކުރާނެ އަސަރުތައް ބަލައި ރަނގަޅު ގޮތް އިޚްތިޔާރުކުރުމެވެ.\nއެކަމަކު "ރާއްޖޭގައި ވޯޓު ލުމަކީ ހަމަ ގޮސް ވޯޓު ލުން،" އައިމަން ވިދާޅުވި އެވެ.\nހަމައެކަނި ސިޔާސީ ޕާޓީއެއްގެ މެމްބަރަކަށް ވީތީ ނުވަތަ އެ ޕާޓީއަކަށް ނުވަތަ ވަކި ލީޑަރަކަށް ތާއީދުކުރާތީ ނުވަތަ އެ ޕާޓީއަކުން ނުވަތަ އެ މީހަކު ބުނީތީ ވަކި ކެންޑިޑޭޓަކު ހޮވުމުގެ އަޒުމުގައި ވޯޓު ލާ މީހާގެ އަމިއްލަ އިޚްތިޔާރާއި ބާރު އޮންނަނީ ގެއްލިފަ އެވެ. އާއިލީ ގުޅުމާއި ގާތްތިމާގެ ކަމަށް ބަލައިގެން ނުވަތަ ލިބެން ހުރި ފައިދާއެއް، އެހީތެރިކަމެއް، އިނާޔަތެއް، މަންފާއެއް ނުވަތަ ފައިސާ އަކަށްޓަކައި ވޯޓު ލުމަކީ ވެސް ރާއްޖޭގައި ހިނގާ ކަމެކެވެ.\nއައިމަން ފާހަގަކުރެއްވި ގޮތުގައި ވޯޓު ލުމުގެ ކުރިން ޕާޓީތަކާއި ކެންޑިޑޭޓުންނާއި ވައުދުތަކާ މެދު ވިސްނައި ރަނގަޅަށް ދިރާސާކޮށް ފުރިހަމަ މައުލޫމާތު ހޯދައިގެން އަމިއްލަ އަށް ގޮތެއް ނިންމުމަކީ ސިޔާސީ ކަންކަމުގައި ބައިވެރިވުމުގެ މުހިއްމު ބައެކެވެ. އޭނާ ގަބޫލުކުރައްވަނީ އެފަދަ ދިރާސާއަކާ ނުލައި "މި ކެންޑިޑޭޓް ރަނގަޅޭ، އަނެއް ކެންޑިޑޭޓް ގޯހޭ ބުނަން ވަރަށް އުނދަގޫވާނެ" ކަމަށެވެ.\nގެންނަން ޖެހޭ ހައްލަކީ ކޮބާ؟\nޖެނިފާގެ ނިންމުމަކީ ވޯޓު ލާން ނުދިއުމެއް ނޫނެވެ. ބާތިލް ވޯޓެއް ލުމެވެ. އޭނާ ބުނަނީ މި ހާލަތުގައި، "ވޯޓަކުން ނިޒާމް ބަދަލެއް ނުވާނެ" ކަމަށެވެ.\n"ވޯޓުން ކަމެއް ބަދަލުވަންޏާ މިހާރު އެ ދުވަސް އޮންނާނީ ފެނިފައި. ފުރަތަމަ ކުރަންވީ ކަމަކީ ނިޒާމް ބަދަލުކުރުން،" އޭނާ ބުންޏެވެ.\n"އަހަރެން އެއްވެސް ކެންޑިޑޭޓަކަށް ވޯޓެއް ނުލާނަން. ހުރިހާ ކެންޑިޑޭޓުންނަށް ރަސްގެ ލާފައި މެސެޖެއް ލިޔެލާނީ 'ނިޒާމް ބަދަލުކުރާށޭ'."\nއޭނާގެ ވިސްނުމަކީ އެފަދަ ގޮތަކަށް ގިނަ ބަޔަކު ޝުއޫރު ފާޅުކޮށްފި ނަމަ، ހަގީގީ ބަދަލެއްގެ ކޮޅުމަތި ފެންނަން ފަށާފާނެ ކަމެވެ.\nއައިމަން ފާހަގަކުރައްވާ ގޮތުގައި ވޯޓު ލުމާއި ސިޔާސީ ނިޒާމާ މެދު މީހުން މާޔޫސްވާ އެއް ސަބަބަކީ މުއައްސަސާތަކާއި ސިޔާސީ މީހުންނަށް އިތުބާރު ގެއްލުމެވެ.\n"މިސާލަކަށް ސިޔާސީ ޕާޓީތަކަށް، ސަރުކާރަކަށް، ލީޑަރުންނަކަށް އިތުބާރެއް ނުކުރެވެއޭ އެހެންވީމާ ކީއްކުރަންހޭ ވޯޓު ލާންވީ. މިއީ ވަރަށް ގަބޫލުކުރެވޭ ވާހަކައެއް،" އޭނާ ވިދާޅުވި އެވެ.\nދެވަނަ މައްސަލައަކީ، އައިމަން ދެކެވަޑައިގަންނަވާ ގޮތުގައި، ރައްޔިތުން ސިޔާސީ ކަންކަމުގައި ބައިވެރިވާން ހުރި ފުރުސަތުތައް ނިޒާމީ ގޮތުން ހަނިކުރުމެވެ. ރައްޔިތުން އެ މީހުންގެ ކަންބޮޑުވުންތައް ސަރުކާރާއި ދައުލަތުގެ މުއައްސަސާތަކާ ހަމައަށް ގެންދާނެ ގޮތްތައް ދުނިޔޭގެ ޑިމޮކްރެޓިކް ގިނަ ގައުމުތަކުގައި ގާއިމްކޮށްފައި ހުންނަ އިރު ރާއްޖޭގައި އެފަދަ ސަގާފަތެއް ނެތްކަން އޭނާ ފާހަގަކުރެއްވި އެވެ.\n"މިސާލަކަށް މުޒާހަރާކުރުން، ސޯޝަލް މީޑިއާގައި ފާޑުކިޔުން، ޕެޓިޝަން ހުށަހެޅުން، ޓައުން ހޯލް ބައްދަލުވުންތައް ބޭއްވުން، މި ކަހަލަ އެއްވެސް ކަމެއް ކުރުމަކަށް ނިޒާމުން ފުރުސަތެއް ނުދޭ. އަދި އެކަން ކުރަން އުޅެފި މީހަކަށް ސަލާމަތުން ހުރެވޭނެ މަގެއް ވެސް ނެތް،" އައިމަން ވިދާޅުވި އެވެ.\n"މަޖިލީހުގައި ވެސް ނެތް ގަވާއިދެއް، މިސާލަކަށް 5،000 މީހުން ސޮއިކޮށްފައި ޕެޓިޝަނެއް ހުށަހެޅީމަ މަޖިލީހުގައި ބަހުސްކުރަން ޖެހޭނެއޭ ބުނާ. ހުރިހާ ދިވެހި ރައްޔިތުން ޕެޓިޝަނެއްގައި ސޮއިކޮށްފައި ހުށަހެޅިޔަސް މަޖިލީހަށް ބަހުސްކުރަން ނުފެންނަންޏާ އޭތި ބޭރުކޮށްލަންވީ."\nސިޔާސީ އަދި މަދަނީ ކަންކަމުގައި ދިވެހިންގެ ބައިވެރިވުން ކުޑަވާ އަނެއް ސަބަބެއް ކަމަށް އައިމަން އަށް ފާހަގަކުރެއްވެނީ އެކަމަށް ހުރަސްއަޅާ ގަބޫލުކުރުންތަކެވެ.\n"މިސާލަކަށް ވަރަށް ގިނަ މީހުން ގަބޫލުކުރޭ ސިޔާސީ ކަންކަމަކީ ވަރަށް ހަޑި ކަމެކޭ. ނުވަތަ މުޒާރާކުރުމަކީ ނުވަތަ ސަރުކާރާ ދެކޮޅަށް އަޑުއުފުލަކީ ގައުމުގެ އަމަންއަމާންކަމާއި މަސްލަހަތު ނަގާލުމޭ. ނުވަތަ ޑިމޮކްރެސީ އާއި އިންސާނީ ހައްގުތަކަކީ ހުޅަނގުން މުސްލިމުން ބައިބައިކުރަން އުފައްދައިގެން އުޅޭ އެއްޗެއްސޭ،" އޭނާ ފާހަގަކުރެއްވި އެވެ.\nއެހެންވެ، އައިމަންގެ ނަޒަރުގައި، ސިޔާސީ ކަންކަމާ މެދު މާޔޫސްވުން ހުއްޓޭނީ މި ތިން މައްސަލަ ވެސް ހައްލުކޮށްގެންނެވެ. އަދި އެ ކަމަށް ބާރު އެޅުމަކީ ރައްޔިތުން އުފުލަން ޖެހިފައި އޮތް ޒިންމާއެކެވެ.\n"މިއިން އެކަތި ވެސް ދޫ ނުކޮށް މި ހުރަސްތައް ނައްތާލަން ހަމަ ވަކިވަކިން މަސައްކަތްކުރަން ޖެހޭނީ،" އޭނާ ފާހަގަކުރެއްވި އެވެ.\nމާޔޫސް ވަންޏާ ހާލަތު ބަދަލުކުރަން އުޅެންވީ\nދޮގު ވައުދުތަކާއި ސިޔާސީ ނިޒާމުގެ ކިލަނބުކަމާ މެދު މާޔޫސްވެގެން ގިނަ ބަޔަކު ވޯޓު ނުލާފާނެތޯ އެއީ ނޭނގޭ ކަމެކެވެ. މާޒީގައި ފެނިފައި ވަނީ އޭގެ އިދިކޮޅެވެ. ވޭތުވެދިޔަ އިންތިޚާބުތަކަށް ވަރަށް ހޫނު ތަރުހީބު ލިބިފައިވެ އެވެ. ފެހި ގާނޫނުއަސާސީ އަށް ފަހު 2008 އިން ފެށިގެން މިހާތަނަށް ބޭއްވި ހަތް އިންތިޚާބުގައި، ވޯޓު ލީ މީހުންގެ އެވްރެޖް ނިސްބަތް 77 ޕަސެންޓަށް އަރަ އެވެ. ކުރިއަށް އޮތް އިންތިޚާބުގެ ކުރިން ވެސް ފެންނަނީ އުއްމީދުތަކާއި އަޒުމްތަކުގެ ވަރުގަދަ ރޫހެކެވެ.\nހަމަ އެ ގޮތަށް، ވަކި ފިކުރަކަށް ތާއީދު ނުކުރާ މީހުން އިހުސާސްކުރާ މާޔޫސްކަން ވެސް އެބަ އޮތެވެ.\n"ތެދަށް ބުނަންޏާ (ސިޔާސީ) ދެ ފަޅިން ކުރެ އެއްވެސް ފަޅި އަކަށް އިތުބާރެއް ނުކުރެވޭ،" އާޒިޔާ ބުންޏެވެ.\nއެކަމަކު އެއް ބައެއްގެ ނަސޭހަތަކީ އެ ސަބަބާ ހެދި ވޯޓު ލުމުގެ ހައްގު ދޫކޮށްލައިގެން ނުވާނެ ކަމަށެވެ.\n"ތިއީ ގޯސް ނިންމުމެއް. ގައުމު އޮތް ނުބައި ހާލަތުން އަރައިގަންނަން އެންމެންގެ ހިއްސާ ބޮޑު،" އާޒިޔާގެ ފޭސްބުކް ޕޯސްޓަށް ކޮމެންޓްކުރި މީހަކު ލިޔުނެވެ.\nއެހެން ބައެއް ގައުމުތަކާ ޚިލާފަށް، އެއްވެސް ކެންޑިޑޭޓަކު ހޮވަން ނުފެންނަ ނޫން ކަމަށް ބުނުމުގެ ހައްގެއް އިންތިޚާބުތަކުގައި ދިވެހިންނަކަށް ނުލިބެ އެވެ. ގިނަ ބަޔަކަށް އިހުސާސްކުރަން ޖެހެނީ "އެންމެ ނުބައިކަން ކުޑަ" މީހަކަށް ވޯޓު ލާން މަޖުބޫރުވާ ކަމެވެ. ނުވަތަ، އޮތް ހާލަތު ގޯސްކަމުން ބަދަލެއް ގެންނަން ކޮންމެހެން މަޖުބޫރުވާތީ ހިތާ ދެކޮޅަށް ކޮންމެ މީހަކަށް ވެސް ވޯޓު ލާން ތައްޔާރަން ހުންނަން ޖެހޭ ކަމެވެ.\nއައިމަން ދެކެވަޑައިގަންނަވާ ގޮތުގައި ވޯޓު ލާން ކަމުދާ ކެންޑިޑޭޓަކު ނެތް ކަމަށް ދެކެންޏާ އެ ހާލަތު ބަދަލުކުރަން މަސައްކަތްކުރަންވީ އެވެ.\n"މިހާރު އެއްގޮތަކުން ބަލާ އިރު މި އޮތީ ގާނޫނުން (ނުސީދާކޮށް) ދެ ޕާޓީގެ ނިޒާމެއް ރާއްޖޭގައި ގާއިމްކޮށްފައި. ޕާޓީއެއްގައި 10،000 މެމްބަރުން ތިބެން ޖެހޭނެއޭ ކަނޑައެޅީމަ އެއީ އާބާދީގެ 3.3 ޕަސެންޓް. އެއީ ރާއްޖޭގެ ނިސްބަތުން ވަރަށް ބޮޑު އަދަދެއް، ސިޔާސީ ޕާޓީއެއްގެ ޝަރުތަކަށް ކަނޑައަޅަން. އެކަހަލަ ސިޔާސަތުތައް ބަދަލުކުރަން އުޅެންވީ،" އޭނާ ފާހަގަކުރެއްވި އެވެ.\n"ކެންޑިޑޭޓުން ގޯސްވުމުގެ މައްސަލައިގައި އަމާޒަކަށް ވާންވީ ވީހާ ވެސް ގިނަ ކެންޑިޑޭޓުންނަށް ބައިވެރިވެވޭނެ މާހައުލެއް އުފައްދަން އަޑުއުފުލުން."\nވޯޓު ނުލައި އަދި އެ ނޫން ވެސް ގޮތްގޮތަށް ސިޔާސީ ކަންކަމުގައި ބައިވެރިނުވެ ތިބެގެން އެ ދުވަހެއް ނުފެންނާނެ އެވެ.\nސިޔާސީ ޕާޓީ ޑިމޮކްރަސީ ރިޔާސީ އިންތިޚާބު ވޯޓުދިނުމުގެ ހައްގު\n59 ކޮމެންޓް, 46 ރިއެކްޝަންސް\nކޮންމެ އިންތިހާބެއް ކައިރި ވީމަ މި އައިމަނެއް އަރާނެ ޓީވީ އަށާ ރޭޑިޔޮލަށް.ތިޔަ ކަން ކަން ހައްލު ކުރަން ޓްރާންސް ޕޭރެންސީ އިން ކުރާ އެއްވެސް ކަމެއް ނޯވެ. ވާހަކަ ގިނަ ނުކޮށް އެކަމާ އުޅޭ ތަނެއް ނުފެނެ\nވޯޓު ނުލާ ބަޔަކު ނުލިޔަސް ކޮންމެވެސް މީހަކު ހޮވޭނެ. ނުލީމަ އެގެއްލެނީ ތިމާޔަށް އެ ފެންނަ ޗޮއިސް ތަކުން އެންމެ ރަނގަޅު ޗޮއިސްއަކަށް ލިބޭނެ ވޯޓެއް. އޭގެ ފައިދާ އެ ލިބެނީ ދެން ހުރި ޗޮއިސްތަކަށް. މިއިން ވޯޓު ނުލާ މީހާއަށް ލިބޭނެ މޮޅެއް ނެތް.\nވައްކަމާއި ފަސާދަ އާއި ބޭއިންސާފަށް ނޫނެކޭ ނުބުނެ ހައްލެއް ނުވާނެ\nވޯޓްލާން ނުދިޔުމަކީ ސަރުކާރުން ހިންގާ ގާނޫނާއި ހިލާފު ކަންކަމަށް ވަރިހަމަކޮއްގެން ހުރުން ކަހަަ ކަމެއް\nތިމޭރުމުން ވެއްޖިއްޔާ ދެން އަންނަ ސަރުކާރަކުން ހިންގާފާނެ ޖަރީމަތަކަކަށް އާނ ބަސް ބުނެދެވެނީ ތާ މި؟\n2013 ވަނަ އަހަރު ކޯޓްތަކުން މީހަކަށް ވެރިކަން ވެދުންކުރި ހަނދާން ނުނެތޭއަދިވެސް. މިހާރުވެސް ކޯޓުތަކާއި އިލެކެސްސަން ކޮމިސަން އެއޮތީ ޕީޕީއެމްގެ ގޮތްޕަކާ ތަފާތެއްނެތް. ދެންވެސް މާޔޫސް ނުވާށޯ.\nއަރަބި ކަރައިގަގެ އީމާމުން ގެނެސްގެން އެމީހުންގެ ފަހަތުގައި ތަރާވީސް ނާމާދު ކުރިޔަސް އޯކޭ.. އެމީހުން ހުކުރު ހުތުބާ ކިޔަސް އޯކޭ... އެކަމަކު އެމީހުން ފަނޑިޔާރުކަން ކުރަން ކަޑަ? ކޮބާ މީގެ ހިކުމަތަކީ??\n"މާޔޫސްވިޔަސް ވޯޓު ލުން ދޫކޮށްގެން ނުވާނެ!" ހެހެހެހެހެހ މާޔޫސް ވެގެން ތުންގަނޑު ބިމަށް ހަރައިގެން އެކުދިން ތިބެދާނެ ވިއްޔަ. ދޮޅު އަހަރުގެ ދޮޅު ރޯނާއަށް ވާނެ ގޮތެއްވެސް ނޭގޭވިއްޔަ. ދޯ ކަކަކަކަ\nކޮރަޕްޝަނާ ފަސާދައިގެ ތާރީޚެއް އޮތް ވެރިޔަކު ނޭނގި ނަމަވެސް ގެނެވުމުގެ ހިތިރަހަ ދިވެހިން މިދެކެނީ\nވަރަށް މާޔޫސްވޭ. އެހެންވެ ޕާޓީތައް ބޯއިކޮޓް ކުރުމަށްޓަކައި އުމަރަށް ވޯޓްލާނީ. ހެޔޮ އުމަރަށް2ވޯޓް ލިބުނަސް. ކޮންމެހެން މަޝްހޫރު މީހުންނަށް ވޯޓްލާކަށް ނުޖެހޭ. ޕާޓީތަކުން އަރާ ވެރިކަން ކުރާ ގޮތް ފެނިފަ ވަރަށް ފޫހި. ޖޭޕީގެ ގޮތް މިހާރު ނޭނގި އޮތީ. އެކަމު އެމްޑީޕީއާ އެކުވީމަ އެމީހުންނަކަށް އިތުބާރެއް ނުކުރެވޭ. ހަނި ގޮތަކަށް ނަމަވެސް އުމަރު ހޮވިއްޖިއްޔާ އެއްވެސް ޕާޓީއަކަށް ނިސްބަތްނުވާ މީހުން ލައިގެން ކޮރަޕްޝަން ނެތް ކުރިއަށްވުރެ އިންސާފުވެރި ސަރުކާރެއް ހިންގަފާނެ.\nކަންކަން ހައްލުވޭތޯ ގޭގަ އޮވެގެން ނިދާ. އޭރުން ހިޔާލު ފާޅުކުރެވިދާނެ ހުވަފެނުގަވެސް. އޭރުން ހުންނާނީ ޖެނިފާ ބޭނުންވާ ޑިމޮކްރޮސީގެނެވިފަ. ކަންކަން ގޯސްވަނީ އެންމެ ސަބަބަކާ ހެދިއެއްނޫން. ނިޒާމް ބަދަލުކުރުމަކީ ހައްލެއްނޫން. ދިވެހިންބާލާފަ ހަނދުންމީހުންގެނެސް އެޅީމަ ފަހަރެއްގަ ދިވެހިރާއްޖެ ރަނގަޅުވެދާނެ. ޖެނިފާއަށް ސަލާން


HEYRIYA| Fuvahmulaku Rah Girun, Hallu Nuve Oiy Biya Massala - Vaguthu\nފުވައްމުލައް ސިޓީގެ ގޮނޑުދޮށް. -- ވަގުތު އިމޭޖެސް: އިބްރާހިމް ޝާބިލް\n(ފުވައްމުލައް ސިޓީ) މި ސިޓީއަކީ ގުދުުރަތީ ގޮތުން މުއްސަނދި، ފުރިހަމަ ސިޓީއެކެވެ. މި ސިޓީއަށް ލިބިފައިވާ ދޮންވެލި ގަނޑާއި ގޮނޑުދޮށްތައް ނިކަން ހިތްގައިމެވެ. އެކަމަކު، އެ ރަށުގައި ދިރިއުޅޭ ރައްޔިތުންގެ ބޮޑު ކަންބޮޑުވުމެއް އަބަދުވެސް އޮވެއެވެ.\nފުވައްމުލަކުގެ ގޮނޑުދޮށްތައް ގިރަމުންް އަންނަ މައްސަލައަކީ އެ ރައްޔިތުން އެންމެ ކަންބޮޑުވާ އެއް މައްސަލައެވެ. މި މައްސަލަ ދިމާވަމުން އަންނަތާ ފަނަރަ އަހަރަށް ވުރެ ގިނަ އަހަރުވެއްޖެއެވެ. މިކަމަށް އެއްވެސް ސަރުކާރަކުން އަދި ހައްލެއް ހޯދައިދެވިފައެއް ނުވެއެވެ. މިކަމަށް ހައްލު ހޯދުމަށް އެއްވެސް ފަރާތަކުންް މާބޮޑު މަސައްކަތެއް ވެސް ނުކުރެއެވެ. ނަތީޖާއެއްގެ ގޮތުން ރަށުގެ އަތިރިމަތީގެ ބޮޑު ސަރަހައްދެއް މިހާތަނަށް ވަނީ ގިރައިގެންް ގޮސްފައެވެ.\nފުވައްމުލަކުގެ ރީތި ގޮނޑުދޮށް. --- ވަގުތު އިމޭޖެސް: އިބްރާހިމް ޝާބިލް\nރަށް ގިރަން ފެށީ ރަށުގެ ފުއްޓަރު ފަރާތުން ރާޅު ނަގާތީ މައްސަަލަ ހައްލުކުރުމަށް ނެރެއް ގާއިމްކުރި ހިސާބުންނެވެ. ފުވައްމުލަކުން ވާހަކަ ދެއްކި ބައެއް މީހުން ބުނެފައިވާ ގޮތުގައި އެ މައްސަލަ ހައްލުކުރުމަށް ނެރު ކޮނެފައި ވަނީ އެރަށުގެ ރަސްގެފަންނު އަތިރީގައެވެ. އެ ފަރާތުގައި ފުރަތަމަ ގާއިމްކުރި ނެރު ހެދުމަށް ކޮނެފައި ވަނީ 50 ވަރަކަށް ފޫޓު ފުޅާމިނުގައި، ދެ މީޓަރަށް ކޮނެގެން ކަމަށާއި، އެކަމުގެ ސަބަބުން އެ ސަރަހައްދު އެއްކޮށް ގިރަން ފަށާފައިވާކަމަށް އެފަރާތްތަކުން މައުލޫމާތު ދިނެވެ. ނެރު ގާއިމްކުރުމަށް އެތަން ކޮނުމުގެ ސަބަބުން ވެއްޔާއި ގާފަދަ ތަކެތިި ދަތުރުކުރުން ވަނީ އެއްކޮށްހެން ހުއްޓިފައެވެ.\nއެ ސަރަހައްދުގައި އޮތް ފަސްގަނޑު އިތުރަށް ގިރާ ކަމަށްވާ ނަމަ، އެ ރަށް ބައިވުމުގެ ފުރުސަތު ވެސް އޮތެވެ. އަދި ރަށު ތެރެއަށް ލޮނު ވަންނާނެ ކަމުގެ ބިރު ވެސް އޭރު އޮތުމުގެ ސަބަބުން އެ ސަރަހައްދުގައި ގާއިމްކުރި ބަނދާރާ ދިމާލުން ވަނީ ތޮއްޓެއް ލައިގެން ބައްދައިފައެވެ.\n"މި ސަރަހައްދު ގިރަން ފަށާފައި ވަނީ ހުޅަނގު މޫސުމުގައި. ދެން އޭގެ ފަހުން އިރުވާ މޫސުމުގައިވެސް އެތަން ދިޔައީ ގިރަމުން. ރައްޔިތުން ވަރަށް ކަންބޮޑުވި އެހިސާބުން" ފުވައްމުލަކުގެ ކަންކަން ދިރާސާކުރައްވަމުން އަންނަ މިރަށުގެ ދިވެހި މުދައްރިސެއް ކަމަށްވާ މުހައްމަދު އިބްރާހިމް ދީދީ ވިދާޅުވިއެވެ.\nމުހައްމަދު އިބްރާހިމް ދީދީ "ވަގުތަށް" އިންޓަވިއު ދެއްވަނީ. --- ވަގުތު އިމޭޖެސް: އިބްރާހިމް ޝާބިލް\nމި މައްސަލައް ހައްްލެއް ހޯދުމަށް ހަމައެކަނި ކުރެވުނު މަސައްކަތަކީ ރަށް ގިރާ ސަރަހައްދުގައި 1990 ގެ އަހަރުތަކުގެ ތެރޭގައި ތޮއްޓެއް ގާއިމު ކުރުމެވެ. އޭގެ ފަހުން މިމައްސަލައަށް ހައްލެއް ހޯދުމަށް އެއްވެސް ފަރާތަކުން މާބޮޑު މަސައްކަތެއްް ކޮށްފައި ނުވާއިރު، މި މައްްސަލަ ބޮޑުވެ މިހާރު ވަނީ ކޮންޓްރޯލް ނުކުރެވޭ ވަަރަށް ބައެއް ސަރަހައްދުތައް ގިރައިގެން ގޮސްފައެވެ.\nއެރަށުގެ ގިރާ ސަރަހައްދުގައި ދިރިއުޅެމުން އަންނަ ބައެއް މީހުން ބުނެފައިވާ ގޮތުގައި ބައެއް ދުވަސްޔަކުގައި ރަށް ގިރުމުގެ މައްސަލަ އިންތިހާއަށް ބޮޑުވުމުގެ ސަބަބުން އެ ހިސާބުތަކުގެ ގެެތަކަށް ލޮނުގެ އަސަރު ކުރާ މިންވަރަށް ވެސް ގިނައެވެ. އަދި މިކަން ބޮޑަށް ދިމާވަނީ ކޮންމެ އަހަރެއްގެ ވެސް މޫސުން ގޯސް ދުވަސްވަރުތަކުގައި ކަމަށާއި މިއީ އެެމީހުން އަވަސް ހައްލެެއް ބޭނުންވާ މައްސަލައެއް ކަަމަށް އެމީހުން ވަނީ ބުނެފައެވެ.\n"ބައެއް ދުވަސްވަރު ރަށް ގިރާ ވަރަށް ބޮޑަށް މި ގެއާއި ދިމާ އަތިރިން. ދެން އެދުވަސްވަރު އުދަ އަރާއިރުވެސް އަހަރުމެން ބިރުގަނޭ ގެެއަށް ލޮނުވަދެދާނެެތީ. މިކަމަށް ހައްލެއް ނުލިބިއްޖެ ނަމަ އަދި މިއަށްވުރެ ބޮޑު ވަރު ވާނެ ކަަމަށް އަހަރުމެން ގަބޫލުކުރަނީ" އެ ސަރަހައްދުގައި ދިރިއުޅުމުގެ 20 އަހަރު ހޭދަކޮށްފައިވާ އަލީ ހުސައިން 58، ބުންޏެެވެ.\nފުވައްމުލަކުން ވާހަކަ ދެެއްކި އައިޝަތު ނާޝިދާ، 33 ބުނީ ފުވައްމުލަކުގެ ރަށް ގިރުމުގެ މައްސަލައަށް އަދިވެސް ހައްލެއް ލިބިފައި ނެެތުމުން ހާމަވަނީ ތިމާވެށީގެ މިފަދަ މައްސަލަތަކާ ގުޅިގެން ސަރުކާރުތަކުން ވެސް ހަދާނެ ގޮތް ހުސްވެެފައި ތިބިކަން ކަމަށެވެ.\n"ހަނދާންވާ ގޮތުން ނަމަ މިދިޔަ އަހަރުގެ ޖެެނުއަރީ މަހު ރައީސް ނަޝީީދު އޮންނާނެ މަޖިލީހުުގަ ވެސް ވިދާޅުވެެފަ މިގޮތަށް މި މައްސަލަ އެހާ ބޮޑަށް ދިމާވާނަމަ ސަރުކާރަށްވެެސް ކޮށްދެވޭނެ މާބޮޑުކަމެެއް ނެތް ކަމަށް. ސަރުކާރުގެ އިސްވެރިންގެ އުންމީދެއް ނެތިއްޔާ އަހަރުމެންގެ އޮންނާނީ ކޮން އުންމީދެއް" އޭނާ ބުންޏެެވެ.\nރާއްޖޭގެ ހުރިހާ ރަށަކަށްވެސް މިދުވަސްވަރު ރަށް ގިރުމުގެ މައްސަލަތައް ކުރިމަތި ވަމުންދާއިރު، ރައްޔިތުންގެ މަޖިލީހުން ވަނީ މި މައްސަލަ ހައްލުކުރަން މަޝްވަރާތައް ފަށައިފައެވެ. އަދި މި މައްސަލަ ދިމާވާ އެއްވެެސް ރަށަކަށް ދާއިމީ ހައްލެެއް ހޯދިފައި ނުވާއިރު ގިނަ ބަޔަކު އަންނަނީ މިކަމާ ގުޅިގެން ކަންބޮޑުވުން ފާޅުކުރަމުންނެެވެ.


Report: Raees ah Munnaaru engivadaigannavaatho?\nރައީސަށް މުންނާރު އެނގިވަޑައިގަންނަވާތޯ؟\nޑިފެންސް މިނިސްޓަރު މާރިއާ އަހުމަދު ދީދީ، މި ފޮޓޯގަނޑު ޓްވީޓް ކުރެއްވުމުން ފޮޓޯގަނޑަށް ބަލަހައްޓައިގެން އިދެވުނެވެ. ދެން އެކަމަނާގެ ޓްވީޓްގައި އޮތް އެއްޗެއް ވެސް ކިޔައިލެވުނެވެ. އެކަމަނާ ލިޔުއްވަ އެވެ؛ "ރައީސް އިބްރާހިމް މުހައްމަދު ސޯލިހު އަޅުގަނޑުމެންގެ ތަރިކައަށް ދެއްވާ އަހަންމިއްޔަތު ފެނިފައި އުފާ ވެއެވެ. އަދި ހެރިޓޭޖް މިނިސްޓަރުގެ މަސަކަތް ފެނުމުން ހިތަށް ހަމަޖެހުން ލިބެ އެވެ." އަދިވެސް އެކަމަނާ ލިޔުއްވަ އެވެ. "އަޅުގަނޑުމެންގެ ތަރިކަ އާލާކޮށް ދިރުވައި ޖީލުތަކަށް ގެންގޮސް ދިނުމަކީ އަޅުގަނޑުމެންގެ އަމާނާތެކެވެ."\nބައެއް ކުދި ސާވޭތަކުން ދައްކާ ގޮތުން އަދި ލޮލަށް ފާޅު ނުވާވަރުގެ ގެނބުމަކާއެކު އަރިއަޅަމުންދާ މުންނާރު ހާލަތު ބައްލަވާލައްވަން "މާލޭގެ އެންމެ އުހަށް" މުންނާރު މައްޗަށް، ސީދާ ރައީސުލްހުމްހޫރިއްޔާ އިބްރާހިމް މުހައްމަދު ސޯލިހު އަރާ ވަޑައިގެންނެވުމުން ހިތަށް ވަރަށް ފަސޭހަވި އެވެ.\nރައީސް އިބްރާހިމް މުހައްމަދު ސޯލިހު މާލޭގެ މުންނާރުގެ އުހަށް އަރާ ވަޑައިގެން ބައްލަވާލައްވަނީ --\nތާރީީހީ މައުލޫމާތު އެއްކުރެވި އެއްގޮތް ކުރެވިފައިވާ މިންވަރުން، މިއީ "ރާއްޖޭގެ ރައީސުލްޖުމްހޫރިއްޔާއަކު" މުންނާރު މައްޗަށް އަރާވަޑައިގެންނެވި ފުރަތަމަ ފަހަރެވެ. މީގެ ކުރީން މުންނާރު މައްޗަށް ރައީސް މުހައްމަދު އަމީން އެރުއްވެވި އެވެ. އެކަމަކު އޭރު ގާނޫނުއަސާސީގައި ރައީސޫލްޖުމްހޫރިއްޔާއޭ ލިޔެފައެއް ނޯވެ އެވެ. އޮންނަނީ ރައީސް ކަމަށެވެ. އަދި ނިސްބަތް ކުރަނީ ވަލިއްޔުލް އަމްރުގެ ގޮތުގަ އެވެ. އޭގެ ފަހުން ރައީސް އިބްރާހިމް ނާސިރު ވެސް މުންނާރަށް އެރުއްވެވި އެވެ. އެހެން ނަމަވެސް އެއީ އެ ރަންނަ ބަނޑޭރި ކިލެގެފާނު ބޮޑު ވަޒީރު ކަމުގައި ހުންނަވައިގެނެވެ. -- އަދި ރަނގަޅަށް ހޯދަައި ބަލައި ފިނަމަ މި ގޮތް ފުރޮޅުމަކީ ނެތް ކަމެއް ނޫނެވެ. މިތާނގައި މި އޮތް ހަވާލާއަކީ ސިއްކަގޭ މުހައްދު ނަސީމާއި ނޮވެލްޓީ އަލީ ހުސައިނާއި އިޔާޒް މުހައްމަދު ނަސީމެވެ.\nރައޫސް މުންނާރުން ފައިބައި ވަޑައިގަންނަވަނީ\nމިނިސްޓަރު މާރިއާ ޓްވީޓް ކުރެއްވި ފޮޓޯގެ އެންމެ ވާތް ފަރާތުގައި އެ ހުންނެވީ މިނިސްޓަރު ޔުމްނާ މައުމޫނެވެ. އެކަމަނާއަށް މުންނާރުގެ ހަގީގަތް ރަނގަޅަށް އެނގިވަޑައިގެންނަވާނެ އެވެ. ދެން ހުންނެވީ ރައީސް ސޯލިހެވެ. އެމަނިކުފާނުފާ ޖެހިގެން އެ ހުންނެވީ ސްޓޭޓް މިނިސްޓަރު މުހައްމަދު ތޯރިގު (އެމްއެމްޓީ) އެވެ. ޔަގީނާ ގާތަށް މުންނާރުގެ ހުރިހާ ވާހަކައެއް "ޔާއިން އަލިފަށް" ވިދާޅުވެ ދެއްވަން އެމްއެމްޓީއަށް ވުރެ ވަކީން ފުރިހަމަ ބޭފުޅެއް ނުލިބޭނެ އެވެ.\nދެން އެ ހުންނެވީ ހެރިޓޭގެ މިނިސްޓްރީގެ އިސްވެރިއެކެވެ. އޭނާއަށް މުންނާރު އެނގި ވަޑައިގަންނަވަނީ ކިހާވަރަކަށް ކަމެއް ނޭނގެ އެވެ. އެކަމަކު އެއް ކަމެއް ޔަގީނެވެ. މި ހާއްސަ ބިނާގެ ވަޑާމާއި އިންޖިނިއަރިން ހުރި ގޮތް ވިދާޅުވެ ދެއްވާން އޭނާއަށް ވަރަށް ފަސޭހަ ވާނެ އެވެ. ސަބަބަކީ އިހުގެ ވީޓީސީން ނުކުތް ކުޅަދާނަ ވަޑިންނާއި އިންޖިނޭރުންގެ ތެރޭގައި އޭނާ ހިމެނެ އެވެ.\nރައީސް ސޯލިހަކީ ވެސް ތާރީހަށް ލޯބި ކުރައްވާ އަދި އެ ރޮނގުން އާމުންނަށް އެނގިވަޑައި ނުގަންނަވާ ހަގީގަތްތަކެއް ވެސް އޮތް ބޭފުޅެކެވެ. ރައީސަށް މުންނާރު ވެސް އެނގިވަޑައިގަންނަވާނެ އެވެ. އެކަމަކު ފުރަތަމަ ފަހަރަށް މުންނާރަށް އަރާވަޑައިގެންނެވި ރައީސުލްޖުމްހޫރިއްޔާއަށް މުންނާރު އެނގިވަޑައިގަންނަވަނީ ކިހާވަރަކަށްތޯ ސުވާލު ކޮށްލެވިދާނެ އެވެ.\nމުންނާރަށް އަރާވަޑައިގެންނެވި ދުވަހު އެތާނގެ ހަގީގަތްތަކާއި ތަފުސީލްތައް ރައީސަށް ކިޔައި ދެއްވި ބާއެވެ؟ ދިވެހިންގެ މި ހާއްސަ ބިނާގެ ސާފު މައުލޫމާތު އެންމެ ރަނގަޅަށް އެނގިވަޑައިގަންނަވަން ޖެހެނީ ރައީސަށެވެ.\nފޮޓޯއަށް ބަލައިލުމުން މުންނާރުން ކުރަމުން އައި ބޭނުންތަކަކީ ކޮބައި ހެއްޔޭ؟ ރައީސް އައްސަވާން އުޅުވާހެން ހީވެއެވެ! އަދި މުންނާރުގެ އުސް މިނަކީ ކޮބައިތޯއޭ ވެސް ހިތްޕުޅަށް އަރާވަޑައިގެންފާނެ އެވެ! މުންނާރު ބިނާކުރީ ކޮން ދުވަސްވަރެއްގައި ކާކުތޯ ބައްލަވައިލައްވަން ވެސް ޝައުގުވެރިވެ ވަޑައިގެންފާނެ އެވެ. މި ނޫނަސް މުންނާރާ ބެހޭ ގޮތުން ރައީސް ކުރައްވައިފާނެ ބައިވަރު ސުވާލުތައް ހުންނާނެއޭ ވަރަށް ހީވެ އެވެ. -- ނޫން ޔަގީނެވެ.\nރާއްޖޭގެ އިސްލާމީ ދަންމަރާއި ހައިބަތު ދައްކައިދޭ އެންމެ ދުވަސްވީ މި މުހިއްމު "ލޭންޑްމާކް" ގެ މައުލޫމާތު އޭގެ އަހުލުވެރި ދިވެހިންގެ ކިބައިގައި ވަރަށް ނެތެވެ. އަދި އާސާރީ މި ހާއްސާ ބިނާއާ ބެހޭ ވާހަކަ މިހާރަށް އޮތީ ވެސް ވަރަށް "ކޮށި" ވެފަ އެވެ.\nދިވެހިން ފަހުރުވެރިވާ މި ބިނާގެ އުހަށް ރައީސް އަރާވަޑައިގެންނެވުމުން އުފާވަނީ ވެސް އެހެންވެގެނެވެ. އަދި މުންނާރުގެ ޓްއާއެއް ރައީސަށް މުހިންމުވަނީ ވެސް އެހެންވީމަ އެވެ.\nމާލޭގައި އިމާރާތްތައް ބުރިބުރިއަށް އުފުލެމުން ގޮސް މިހާރު 25 ބުރީގެ އިމާރާތް ވެސް އެބަހުއްޓެވެ. ނަމަވެސް ދިވެހިންނާއެކު ތިން ގަރުނު ފުރިހަމަ ކޮށްފައިވާ މުންނާރަކީ މީގެ ބައި ގަރުނަށް ވުރެ ކުރިއަށް ދާއިރު ވެސް ރާއްޖޭގައި ހުރި އެންމެ އުސް އިމާރާތެވެ. މުންނާރުގެ އުސް ކަމަކީ އެ މުންނާރު އުސް ކަމުން އޭރުގެ ދިވެހިން ހައިރާންވާވަރުގެ އުސް މިނެކެވެ.\nއެ އުސް ބިނާގެ އުސްމިން ކިހާވަރެއް ވާނެ ކަމަށް ރައީސް ހީފުޅު ކުރަންވަންތޯ އެވެ؟ އިރެއްގައި ރާއްޖޭގެ އެންމެ އުސް އަދި އެންމެ މުހިންމު މި އިމާރާތް، މުންނާރުގެ އުސްމިނަކީ 35 ފޫޓު ނުވަ އިންޗި އެވެ.\nތާރީހުން ސާފުވާ ގޮތުގައި މިހާ އުސް އިމާރާތެއްގެ ގޮތުގައި މުންނާރު ބިނާ ކުރެއްވީ މަޝްހޫރު ބޮޑު ރަސްގެފާނުގެ ދަރިކަލުން އިސްކަންދަރު ރަސްގެފާނު ނުވަތަ އައްސުލްތޯނު އިބުރާހިމް އިސްކަންދަރު ސްރީކުލަރަންމީބަ ކައްތިރި ބަވަނަ މަހާރަދުންނެވެ. އިސްކަންދަރު ރަސްގެފާނު، މުންނާރު ހައްދަވައި ނިންމެވީ މީލާދީން 1674 ގަ އެވެ. އެ ނަމްބަރާ ހަމައިން ހިސާބު ހެދީމާ މިހާރު މި 2019 އަހަރަށް މުންނާރުގެ އުމުރަކީ 345 އަހަރެވެ.\nރައީސަށް އެނގިވަޑައިގަންނަވާތޯ އެވެ؟ އާންމުން ކަންބޮޑުވެގެން އެ ވާހަކައެއް ދައްކައިގަތީމާ ނޫނިއްޔާ ފެހި ސާފުކޮށްލައި ކުލަ އުނގުޅައިލުމެއް މިހާރު ނޯންނަ މުންނާރަކީ އެ މުންނާރު ބިނާ ކުރީއްސުރެ ދައުލަތުގެ އެންމެ އިސްވެރިޔާ ބެއްލެވުމުގެ ދަށުގައި ބެހެއްޓި އިމާާރާތެކެވެ.\nރައީސަށް އެނގިވަޑައިގަންނަވާތޯ އެވެ؟ އާސާރީ އަދި އިސްލާމީ "ލޭންޑްމާކެ" އްގެ ގޮތުގައި އެކަނި މިހާރު ބެލޭ ތަނެއް ނަމަވެސް އިސްކަންދަރު ރަސްގެފާނު، މުންނާރު ފަރުމާކޮށް ބިނާ ކުރެއްވީއްސުރެ އެ ބިނާ ބެލެވެމުން އައީ ދިވެހި ދައުލަތުގެ ހާއްސަ މުއައްސަސާއެއްގެ ގޮތުގަ އެވެ.\nމުންނާރުން ގޮވާ "މުންނާރު ކަލޭގެ" އަކީ ދިވެހި ދައުލަތުގެ ވަރަށް ބޮޑު މުސާރައެއް ލިބި ވަޑައިގަންނަވާ ވަރަށް ހާއްސަ ބޭފުޅެކެވެ. އެ އިމާރާތާ މެދު އެންމެން ދެކެމުން އައީ ހާއްސަ ނަޒަރަކުންނެވެ. ވަކީން ހާއްސަކޮށް ދައުލަތުގެ އެންމެ އިސްވެރިޔާ، ރައީސްގެ ހިތާ އެންމެ ކައިރިކޮށްފައިވާ ބިނާއަކީ މުންނާރެވެ.\nމި ޖީލާ ހަމައަށް މުންނާރު ފެންނަން ހުއްޓަސް ތާރީހީ އެ ބިނާއާ ބެހޭ ގޮތުން އެންމެ ސާފު މައުލޫމާތު އާންމުކޮށް އެންމެނާ ހަމައަށް ފޯރުކޮށްދެވިފައި ނެތްކަން އެއީ ވަރަށް ބޮޑު އުނި ކަމެކެވެ.\nރައީސަށް އެނގިވަޑައިގަންނަވާތޯ އެވެ؟ ވަރަށް ސާފުކޮށް ޖަވާބު ދެވޭވަރަށް މައުލޫމާތު ލިބިފައި ހުންނަންޖެހޭނެ ހާއްސަ ބިނާއަކަށް މުންނާރު ވިޔަސް އެއީ "މުންނާރު" ކަމާއި އެއީ މާލޭގައި ހުންނަ ތަނެއްކަން އެނގޭ އެނގުމެއް ފިޔަވައި މާ ބޮޑު މައުލޫމާތެއް އެތައް ސަތޭކަ ޓޫރިސްޓުން ގޮވައިގެން ކޮންމެ ދުވަހަކު މުންނާރު ވަށައި "ތޮވާފު" ކުރާ ޓޫރިސްޓު ގައިޑުންނަކަށް ވެސް ނޭނގެ އެވެ. އަދި މުނާރުގައި އެފަދަ ލިޔުމެއް ހަރުކޮށްފައެއް ވެސް ނުހުރެ އެވެ. އެބައި މީހުން ވެސް "މިއީ މާލޭގެ މުންނާރޭ" ބުނެލާފައި ފޮޓޯއެއް ނަގައިގެން ހިނގައި ދެއެވެ.\nމުންނާރާ ބެހޭ ގޮތުން އިހުގައި ވެސް މާ ބޮޑު ހޯދުންތަކެއް ހޯދައި އެއްކޮށްފައެއް ނުވެ އެވެ. ނަމަވެސް މަޝްހޫރު ލިޔުންތެރިޔާ އަދި މިހާރުވެސް ރައީސްގެ އޮފީސްކޮޅުގައި ވަޒީފާ އަދާ ކުރައްވާ ހުސައިން އާމިރުގެ ބައްޕާފުޅު މާދޫގޭ އަލީ އަހުމަދު މުންނާރާ މެދު ބެހެއްޓެވި ޝައުގުވެރި ކަމެއްގެ ތެރެއިން ބައެއް މައުލޫމާތު އޭނާގެ ނޯޓް ފަޮތްތަކުގައި ލިޔުއްވި އެވެ. އަދި އެއިން ބައެއް ވާހަަކަ ސަރުކާރުގެ ހަބަރުގައި ވެސް އޭނާ ލިޔުއްވެވި އެވެ. މީގެ އަސްލު ނޯޓްތައް އަދިވެސް އެބަހުރިތޯ ރައީސަށް އާމިރު ގާތު ރައީސަށް އައްސަވައިލެއްވިދާނެ އެވެ. އެނގިފައިވާ ގޮތުގައި ނޯޓްތަކުގެ އަސްލު ސިއްކަގޭ މުހައްމަދު ނަސީމްގެ އަތްޕުޅަށް ވެސް ދެއްވެވި އެވެ.\nރައީސަށް އެނގިވަޑައިގަންނަވާތޯ އެވެ؟ މަނިކުފާނު އަރާވަޑައިގެން ހާލަތު ބައްލަވައިލެއްވި މުންނާރުގެ ތިރީ ބުރީގެ އުސްމިނަކީ 25 ފޫޓު ހަ އިންޗި އެވެ. މުންނާރުގެ މަތީ ބުރީގެ އުސް މިނަކީ 10 ފޫޓު ތިން އިއްޗި އެވެ. އެހެންކަމުން މުޅި މުންނާރުގެ ދެ ބުރީގެ އުސްމިނަކީ 35 ފޫޓު ނުވަ އިންޗި އެވެ.\nމުންނާރުގެ އެންމެ ތިރިން ވަށައިގެން ފަލަ މިނަކީ 65 ފޫޓެވެ. ތިރީ ބުރީގެ މަތީގެ ވަށަމިނަކީ 60 ފޫޓެވެ. މަތީބުރީ ވަށައި ފަލަމިނަކީ 40 ފޫޓު އަށް އިންޗި އެވެ. މަތީ ޗެންޗޭނުގެ އުސް މިނަކީ ތިން ފޫޓެވެ. އެ ޗެންޗޭނު އެކުލެވިގެން ވަނީ ޖުމްލަ 11 ދަގަނޑުގެ މައްޗަށެވެ. ތިރީ ޗެންޗޭނުގައި 15 ދަގަނޑު ހިމެނޭއިރު އުސް މިނަކީ ތިން ފޫޓު ފަސް އިންޗި އެވެ.\nއަދި ފާހަގަ ނުކުރެވޭ އެހެން ކަމެއް ރައީސަށް ދަންނަވަންތޯ އެވެ؟ މުންނާރުގެ ތިރީ ބުރީގައި ވަށާއި ހަ ބަންދު ހުންނާނެ އެވެ. މަތީ ބުރީގައި ދެ ބަންދު އަދި ޖުމްލަ އަށް ބަންދެވެ. ރައީސަށް އެނގިވަޑައިގަންނަވާތޯ އެވެ؟ މި ހުރިހާ ބަންދެއް ވެސް ހަދާފައި ވަނީ ލޮއިންނެވެ. އެހެން ނަމަވެސް އެ ލޮއި ބަންދުތައް ކުރިން ހަދާފައި ހުރީ ބޮޑު ރޯނުންނެވެ. ރޯނުން ބަންދު ހަދާފައި ހުންނައިރު އޭގެ މަތީގައި އުނގުޅާފައި ހުންނަނީ ބާރު ކަނޑުވާފައިވާ ހުނި އުވަ އެވެ.\nރައީސަށް އެނގި ވަޑައިގަންނަވާތޯ އެވެ؟ އެ ހުނި އުވަ ތައްޔާރު ކުރީ ދިވެހި ދައުލަތުގެ ފައިސާގެ ސިއްކަ ޖެހި ސަރުކާރުގެ ކަނބުރުގެ، ސިއްކަގޭގެ އެވެ. މަނިކުފާނު 25 އަހަރު ހޭދަ ކުރެއްވި ރައްޔިތުންގެ މަޖިލީހުގެ ކުޑަތަކާ ދިމާއިން ބޭރަށް އޮންނަ ގޯޅީގައި އެހުރި ހ. ސުނާރު އެއީ އެ ބިމެވެ.\nރައީސް މުންނާރަށް އަރާ ވަޑައިގެންނެވި އިރު ފެންނަން އެހެރަ ގޮތަށް ލޮއި ބަންދުތަކެއް މުންނާރުގައި އެޅީ މުހައްމަދު ޝަމްސުއްދީނުގެ ރަސްކަމުގަ އެވެ. އެ މަސައްކަތް ކުރީ ހުކުރު މިސްކިތުގައި ޓިނު ޖެހި ދުވަސްވަރު އަތިރީގޭ އިބުރާހިމް ދޮށިމޭނާ ކިލެގެފާނެވެ.\nމުންނާރުގެ މަތީ ބުރީގައި ޗެންޗޭނު ޖެހީ ވެސް އިބުރާހިމް ދޮށިމެނޭ ކިލެގެފާނުގެ ސިޔާސީ ބާރުވެރިކަން އޮތް ދުވަސްވަރު އެވެ. އެމަނިކުފާނު އެޅުއްވި ފިޔަވަޅެއްގެ ގޮތުންނެވެ.\nމުންނާރަށް އަރާވަޑައިގެން ރައީސް ހިފަހައްޓަވައިގެން ތިޔަ ހުންނެވި ޗެންޗޭނު ޖަހަން ސަރުކާރުން ނިންމައި އެކަން ކުރީ "މުންނާރުން ގޮވަން" ބޮޑޭ ހަސަންފުޅުކޮޔާ ހަވާލުވެފައި އޮތް ދުވަސްވަރު ވަރަށް ގަދަފަދަ ހޮނު ގުގުރި އާއި ބާރު ވަޔާއެކު ވާރޭ އޮއްސަމުންދިޔަ ވިއްސާރަ ރެއެއްގައި މުންނާރަށް އަރައި މުނާޖާ ގޮވަން ހަސަންފުޅު ހުންނަވަނިކޮށް އިންތިހާއަށް ވައިބާރުވެ އޭނާ އަރި އަޅައިލުމުން، މުންނާރުގެ މަތިން ނުރައްކާތެރި ހާދިސާއެއް އަތުވެދާނެ ކަމަށް ބަލައިގެން ސަލާމަތީ ފަށަލައެއް ލުމުގެ ގޮތުންނެވެ. -- މުންނާރުގެ ތިރީ ބަރަފޯހުގައި ޖެހި ވަރަށް ބޮޑު އެކްސިޑެންޓެއް ހިނގައި މީހެއްގެ ސިކުންޑި ފާރަށް ޗިސްޗިސްވެ މަރުވެފައި ވެއެވެ.\nމުންނާރުގެ ތިރީބުރީގައި ޗެންޗޭނުން ޖެހީ އޭގެ މާފަހުން ދިވެހި ސަރުކާރުގެ އެންމެ ބާރުގަދަ ވަޒީރުގެ ގޮތުގައި ހަސަން ފަރީދު ސަރުކާރު ހިންގެވި ދުވަސްވަރު ޝައިހު އިބުރާހިމް ރުޝްދީ "ޕަބްލިކް އެންޑޯމަންޓް މިނިސްޓްރީ" ނުވަތަ ވުޒާރަތުލް އައުގާފުގެ މިނިސްޓަރު ކަމާ ހަވާލުވެ ވަޑައިގެންނެވި ފަހުންނެވެ.\nހުކުރު މިސްކިތުގެ މުންނާރު\nރައީސަށް އެނގިވަޑައިގަންނަވާތޯ އެވެ؟ މުންނާރުގެ ދޮރު ކުރިން ހުންނަނީ ތަޅެއް ނުލައި ދޫކޮށްލައިފަ އެވެ. އެކަމަކު ދޮރުފަތް ހިފެހެއްޓުމަށް ހައްޔަރުކުރެވޭ ޒާތުގެ ތަންޑެއް ލައިފަ އެވެ. ދޮރު ތަޅުލާ ގޮތަށް ހަމަޖެހުނީ ދޮރުގެ އެތެރޭ ކައިރިއަށް ކޮންމެވެސް މީހަކު ފުޅިތޮށިތަކެއް އަޅައިގެންނެވެ.\nމުންނާރުގެ ތިރީގައިވާ ހަރުފަތް ބަރީގެ ފުޅާމިނަކީ އެއް ފޫޓު ތިން އިންޗި އެވެ. އެތެރެއަށް ވަންނަ އުތުރު ފަރާތަށް ވާގޮތަށް ހުންނަ ދޮރު ކައިރީގައި ވަނީ ހަތަރުގަނޑު ހަރުފަތެވެ. އެއީ ގަލުގެ ހަރުފަތްތަކެކެވެ. ތިރީ ބުރީގައި 34 ގަނޑު ހަރުފަތާއި މަތީބުރީގައިވާ 15 ހަރުފަތްގަނޑެވެ. އެ ހަރުފަތްތަކުން މައްޗަށް އެރޭނީ އެއް ރިޔަނުގެ ފުޅާ މަގަކުން އެނބުރެމުންނެވެ. މުޅިން ވެސް 15 އިންޗީގެ ބޯމިން ހުރި ހިރިގަލުން ހަދާފައިވާ މުންނާރަށް ވަންނަ ހުންނަ ދޮރުގެ ފުޅާމިނަކީ ދެ ފޫޓު ދެ އިންޗި އެވެ. އުސްމިން ލިބެނީ ހަ ފޫޓު ހަ އިންޗިއަށެވެ.\nވަރަށް ހާއްސަ މައުލޫމާތު ކޮޅެއް ރައީސަށް އަދި އަރުވަންތޯ އެވެ؟ މުންނާރުގެ ވަށައިގެން ލިޔެފައިވަނީ ބަންގި ނަމަވެސް ފެށުމާއި ނިންމުމުގައި ތަފާތެއް ވެއެވެ. ފަށަނީ ބިސްމިނުންނެވެ. ނިންމާފައި ވަނީ މުންނާރު ނިސްބަތްވާ ރަސްގެފާނު، އިސްކަންދަރު ރަސްގެފާނުގެ ނަންފުޅާއި މުންނާރު ހަދާ ނިންމި ތާރީހުންނެވެ. މި ލިޔުންތަކުގެ އަކުރު ހަދާފައި ވަނީ ގަލުން އުފުލިފައިވާ ގޮތަށް ފަންނުވެރިކަން ނެރެގެންނެވެ. އަކުރުތަކުގަ އާއި އޭގެ ތިރިއާ މަތިން ފާޅުކޮށްދޭ މާތަކުގައިލާފައި ވަނީ ނޫ ކުލަ އެވެ. ބަންދުތަކުގައި އަޅިކުލަ އެވެ. ދޮރުތަކުގައި އެ ޒާތުގެ ދަވާދެކެވެ. އެހެން ދިމަދިމާގައި ލާފައި ވަނީ ސަފޭދު އެވެ. -- ސަފޭދު ކިޔައި އުޅެނީ ހުދު ދަވާދަށެވެ.\nރޯދަ މަހާ ރޯއްޖާ ތާރީހު ރައީސް އިބްރާހިމް މުހައްމަދު ސޯލިހު + މާލޭ ހުކުރު މިސްކިތް\nގަދީމީ ސަރަހައްދެއް، ވަޅުލެވުނު ދިރިއުޅުމެއް!\nތަބުރޭޒްގެފާނުގެ މަގާމްފުޅު: ކެންދޫގެ ޝަރަފު


Vettunu Ethiopian Airline Ge Passengerunge Aailaa Thakah 100 Million Dollar Dheny - Vaguthu\nވެއްޓުނު އިތިޔޯޕިއަން އެއާލައިންގެ ފަސިންޖަރުންގެ އާއިލާތަކަށް 100 މިލިއަން ޑޮލަރު ދެނީ\nމިދިޔަ މާޗްމަހު އިތިއޮޕިއާގެ ވެރިރަށް އަދިސް އަބަބާއިން ކެންޔާގެ ވެރިރަށް ނައިރޯބީ އަށް ދަތުރުކުރަމުންދިޔަ ބޮއިން ކުންފުނީގެ 737 ވެއްޓި އޭގެން ދަތުރު ކުރި 346 ފަސިންޖަރުން މަރުވެފައިވާއިރު މަރުވި ފަސިންޖަރުންގެ އާއިލާތަކަށް 100 މިލިއަން ޑޮލަރު ދޭން ބޮއިން ކުންފުނިން ނިންމައިފިއެވެ.\nބޯޓް ވެއްޓުމުގެ ހާދިސާ އަށް ފަހު ޗައިނާ އާއި އިންޑޮނީޝިއާގެ ފްލައިޓްތައް އޮޕަރޭޓްކުރާ ފަރާތްތަކުން ވަނީ ބޮއިން ކުންފުނީގެ މި މޮޑެލްގެ ބޯޓުތައް ސަސްޕެންޑްކޮށްފަ އެވެ. އިތިއޮޕިއަން އެއާލައިންސް އާއި ކޭމޭން އެއާވޭސް އިން ވެސް ވަނީ މި ދެ އެއާލައިންގެ 737 މެކްސް 8 އެއާކްރާފްޓް އުދުހުން މަނާކޮށްފަ އެވެ.\nބޮއިން ކުންފުނިން ބުނި ގޮތުގައި މަރުވި ފަސިންޖަރުންގެ އާއިލާތަކަަށް 100 މިލިއަން ޑޮލަރު ދިނުމަށް ހަމަޖެހިފައިވަނީ ޗެރިޓީތަށް މެދުވެރިކޮށް ކަމަށެވެ.\nއިތިއޮޕިއަން އެއާލައިންސް އަށް ހާދިސާ ދިމާވާން މެދުވެރިވި ސަބަބަކީ ކޮބައިކަން ނިންމަން އަދި މާ އަވަސްކަމުގައި މާހިރުން ބުނި ނަމަވެސް މިދިޔަ އަހަރުގެ އޮކްޓޯބަރ މަހުގެ ތެރޭގައިވެސް ލަޔަން އެއާގެ އެ މޮޑެލްގެ ފްލައިޓެއް ވަނީ ވެއްޓިފައެވެ.\nއެ ހާދިސާގައި ފްލައިޓްގައި ތިބި 189 މީހުންގެ ފުރާނަ ވަނީ ގެއްލިފައެވެ. 737 މެކްސް 8ގެ ފްލައިޓްތަކަކީ ވަރަށް އާ އެއާކްރާފްޓެކެވެ. އެގޮތުން މި މޮޑެލްގެ އެއާކްރާފްޓްތައް އުދުހުމުގައި ބޭނުންކުރަން ފެށީ 2017 ވަނަ އަހަރުގެ ތެރޭގައެވެ.\nބައެއް ތަޖުރިބާކާރުން ވިދާޅުވާ ގޮތުގައި މިދިޔަ އަހަރު ތެރޭ ހިނގި ދެ ހާދިސާގައި ފްލައިޓް ވެއްޓުނު ސަބަބަކަށް ބޮއިން 737 މެކްސް މަރުކާ ފްލައިޓްގެ މެކޭނިކަލް މައްސަލައެއް ކަމަށް ވެދާނެއެވެ. އެހެންކަމުން ބޮއިން 737 މެކްސް މަރުކާގެ ފްލައިޓްތައް އިތުރަށް ތަހްލީލް ނުކޮށް ވައިގެ ދަތުރުތަކުގައި ބޭނުން ކުރުން ރަނގަޅު ނޫން ކަމަށް ބައެއް ތަޖުރިބާކާރުން ވިދާޅުވެއެވެ.\n"އިންޑިޔާއަށް ފުރަން ހޯދި ޑޮލަރުކޮޅާއި، ޕާސްޕޯޓުތައްވެސް ވީ އިމާރާތުގެ ތެރޭގައި"\nދީނުގެ ޙުކުމްތަކަށް ގޮންޖަހަމުންދަނީ އަނދިރި ބާރެއް – ޝެއިހް ޒައިދު\nވެމްކޯގެ އުފުލި ދިޔަވާތީ ސިފައިން ހަރަކާތްތެރިވާން ފަށައިފި


ޔޫވީ އަތުން އީގަލްސްގެ ފުރަތަމަ މޮޅު\nހަތަރު ޕޮއިންޓާއެކު އީގަލްސް ވަނީ ތާވަލުގެ ހަވަނައަށް ޖެހިލާފައި\nޔޫވީ އަތުން އީގަލްސް މޮޅުވީ 3-2 ގެ ނަތީޖާއަކުން\n9 ޖެނުއަރީ 2021 | ހޮނިހިރު 18:29\nޔުނައިޓެޑް ވިކްޓަރީ (ޔޫވީ) ބަލިކޮށް ކުލަބު އީގަލްސްއިން މި ސީޒަނުގެ ދިރާގު ދިވެހި ޕްރިމިއާ ލީގުގެ ފުރަތަމަ މޮޅު ހޯދައިފިއެވެ.\nގައުމީ ފުޓްބޯޅަ ދަނޑުގައި ހޮނިހިރު ދުވަހުގެ ހަވީރު ކުޅުނު މެޗުން އީގަލްސް މޮޅުވީ 3-2 ގެ ނަތީޖާއަކުންނެވެ.\nމި މެޗުގެ ވަރަށް ކުރީކޮޅުޔ އީގަލްސްގެ މިސްރުގެ ފޯވާޑް މުޙައްމަދު އޮސާމާއަށް ވަނީ ލީޑު ނަގަން ރަނގަޅު ފުރުސަތެއް ލިބި ބޭކާރުވެފައެވެ. އެގޮތުން މެޗު ފަށައިގެން ފަސްވަނަ މިނެޓުގައި އޭރިއާ ތެރެއިން އޮސާމާ ފޮނުވާލި ބޯޅަ އަމާޒުވީ ގޯލުގެ އަރިމަތީ ދަނޑިއަށެވެ. އޭގެ ފަހުން މެޗުގެ 18 ވަނަ މިނެޓުގައި ޔޫވީގެ އަލީ ހައިސަމް (ޗުމްޕު) އޭރިއާ ބޭރުން ބާރު ހަމަލާއެއް ފޮނުވާލިއިރު، އެ ހަމަލާ ދިޔައީ ގޯލުގެ އަރިމަތީ ދަނޑި ކައިރިން ބޭރަށެވެ.\nމި މެޗުގައި އީގަލްސްއިން ލީޑު ނަގާފައިވަނީ މެޗުގެ 23 ވަނަ މިނެޓުގައެވެ. ހައިޝަމް ހަސަން ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ މިސްރުގެ މިޑްފީލްޑަރު އޮސާމާ އަންބަރެވެ. އަދި ދެވަނަ ހާފު ފަށައިގެން ހަތްވަނަ މިނެޓުގައި އީގަލްސްއިން ވަނީ ލީޑު ފުޅާކޮށްފައެވެ. މުޙައްމަދު އޮސާމާ ހުރަސްކޮށްދިން ބޯޅައަކުން މި ލަނޑު އެ ޓީމަށް ކާމިޔާބުކޮށްދިނީ ހަސަން ރާއިފް އަޙްމަދު (ހަންނަ) އެވެ.\nއޭގެ ފަހުން މި މެޗުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، އީގަލްސްގެ ހަންނަ އާއި ޒައިން ޒަފަރަށް ވަނީ ލަނޑު ޖަހަން ރަނގަޅު ފުރުސަތުތަކެއް ލިބި ބޭކާރުވެފައެވެ. އެކަމަކު މެޗުގެ 76 ވަނަ މިނެޓުގައި ޒައިން ދިން ޕާހަކުން ހަންނަ ވަނީ އީގަލްސްގެ ތިންވަނަ ލަނޑު ޖަހާފައެވެ. އަދި މެޗު ނިމެން ފަސް މިނެޓަށް ވެފައި ވަނިކޮށް އީގަލްސްގެ ޒައިންއަށް ވަނީ އިތުރު ލަނޑެއް ޖަހަން ހުސް ފުރުސަތެއް ލިބި ބޭކާރުވެފައެވެ.\nމި މެޗުން އީގަލްސް ފަސޭހަކަމާއެކު މޮޅުވަން ދަނިކޮށް ޔޫވީން ފަރަގު ކުޑަކޮށްފައިވަނީ މެޗުގެ އިތުރު ވަގުތުގައެވެ. އެގޮތުން އިތުރު ވަގުތުގެ ފުރަތަމަ މިނެޓުގައި އަޙްމަދު ބައްސާމް މުޙައްމަދު ނައީމް (ބައްކު) ޔޫވީއަށް ލަނޑެއް ޖަހައިދިންއިރު، އޭގެ ދެ މިނެޓު ފަހުން އިސްމާޢީލް އީސަ (މެސީ) ވަނީ އެ ޓީމަށް ފަރަގު ކުޑަކޮށްދީފައެވެ.\nމެޗަށްފަހު އީގަލްސްގެ ކޯޗު މުޙައްމަދު ޝިޔާޒް (މޯހަން) ބުނީ މެޗުން މޮޅުވުމުން ހިތްހަމަޖެހޭ ކަމަށާއި، އެކަމަކު ފަހު ވަގުތު ބައިކޮޅަށް ދެ ލަނޑު ވަންއިރު، އަދިވެސް ރަނގަޅުކުރަންޖެހޭ ކަންކަން އެބަހުރި ކަމަށެވެ.\nޔޫވީގެ ކޯޗު މުޙައްމަދު އާދަމް ބުނީ އޭނާގެ ޓީމަށް ދިމާވެފައިވަނީ އަނިޔާގެ މައްސަލަ ކަމަށާއި، މެޗުގެ ކުރިންވެސް އަދި މެޗުގެ ތެރޭގައިވެސް އެ މައްސަލަ ދިމާވި ކަމަށެވެ. އެކަމަކު ކުޅުންތެރިންގެ މަސައްކަތާ ދޭތެރެ ހިތްހަމަޖެހޭ ކަމަށާއި، ފަހުން ހިތްވަރުކޮށްގެން ދެ ލަނޑެއް ޖަހައި، ތިންވަނަ ލަނޑެއް ޖެހުމާ ގާތަށް ދިޔަ ކަމަށްވެސް މުޙައްމަދު އާދަމް ވަނީ ބުނެފައެވެ.\nޔޫވީ ބަލިކޮށް ލީގުގައި ފުރަތަމަ ފަހަރަށް އީގަލްސް މޮޅުވިއިރު، އެ ޓީމު ވަނީ ތާވަލުގެ ހަވަނައަށް ކުރިއަށް ޖެހިލާފައެވެ. އެގޮތުން އީގަލްސްއަށް ވަނީ ކުޅުނު ފަސް މެޗުން ހަތަރު ޕޮއިންޓް ލިބިފައެވެ. އަދި މި މެޗުން ބަލިވި ޔޫވީ އޮތީ ތާވަލުގެ ފުލުގައި ފަސް މެޗުން ދެ ޕޮއިންޓާއެކުއެވެ.


Covid 19: India in Brazil balikohfi\nއިންޑިއާގައި ކޮވިޑް ހަމަޖެހިލާފައި އޮތުމަށް ފަހު ބިޔަ ރާޅެއް ނަގައި ބިރުވެރިކަން ބޮޑުވެފައި\nދުނިޔެއަށް ކޮވިޑް ޖެހުނު ފަހުން 2.93 މިލިއަން މީހުން މި ބަލިގައި މަރުވެއްޖެ އެވެ. ޖޯންސް ހޮޕްކިންސް ޔުނިވާސިޓީން ބުނާ ގޮތުން ބަލިޖެހުނު މީހުންގެ އަދަދު 136 މިލިއަށް ވަނީ އަރާފަ އެވެ. މިއީ ޖޯންސް ހޮޕްކިންސް ޔުނިވާސިޓީން އެއްކޮށްފައި ހުރި މައުލޫމާތުން ފެންނަ އަދަދެވެ. އެހެން ބައެއް އިދާރާތަކުން ހޯދާފައި ހުރި މައުލޫމާތަށް ބަލާއިރު ކޮވިޑްގައި މަރުވި އަދަދު ތިން މިމިއަން އަރައިފި އެވެ.\nއިންޑިއާގައި ކޮވިޑް ހާލަތު ހިންދެމިލާފައި އޮތުމަށް ފަހު ވަނީ ބިޔަ ރާޅެއް ބޯމަތިވެފަ އެވެ. އެ ގައުމުގައި ފާއިތުވި 24 ގަޑިއިރު ތެރޭގައި 168،912 މީހުންނަށް ކޮވިޑް ޖެހުނު ކަމަށް ވަނީ ރެކޯޑް ކޮށްފަ އެވެ.\nރޮއިޓާސް ބުނާ ގޮތުން އިންޑިއާގެ ހާލަތު މިހާރު ވަނީ ބްރެޒިލަށް ވުރެ ވެސް ގޯސްވެފަ އެވެ. އިންޑިއާގައި 13.53 މިލިއަން މީހުންނަށް ކޮވިޑްޖެހިފައި ވާއިރު، ބްލެޒިލްގައި މި އަދަދު އުޅެނީ 13.45 މިލިއަންގަ އެވެ. އެހެންކަމުން ކޮވިޑްގައި އިންޑިއާއިން މިވަނީ ބްރެޒިލް ފަހަތަށް ޖައްސާފަ އެވެ.\nކޮވިޑްގެ ހާލަތު އެންމެ ދަށް ގައުމަކީ އަދި ވެސް އެމެރިކާ އެވެ. އާންމުނަށް ފެންނަ ގޮތަށް ހުރި ރެކޯޑްތަކުން ދައްކާ ގޮތުން އެމެރިކާގައި 31.2 މިލިއަން މީހުންނަށް ކޮވިޑްޖެހިފައި ވެއެވެ. އަދި 562،000 މީރުން މަރުވެފައި ވެއެވެ.\nއިންޑިއާ ބްރެޒިލް ކޮވިޑް-19


Covid-19: Actor Gurmeet India Ga2Hospital Eh Alhanee - Vaguthu\nކޮވިޑް-19: ގުރްމީތު އިންޑިއާގައި ދެ ހޮސްޕިޓަލެއް އަޅަނީ\nއިންޑިއާގައި ކޮވިޑްގެ މި ނުރައްކާތެރި ހާލަތުގައި އެތައް ބައެއްގެ އެހީތެރިކަން ލިބެމުންދާ އިރު ޓެލެވިޒަން އިންޑަސްޓްރީގައި ފާހަގަކޮށްލެވޭ ގުރްމީތު ޗައުދަރީ ވެސް ދަނީ ކޮވިޑް ޖެހިފައިވާ ފަރާތްތަކަށް އެހީތެރިވަމުންނެވެ. އޮކްސިޖަންްއާއި ޕްލާސްމާ ފަދަ މުހިންމު އާލާތްތައް ފޯރުކޮށްދެމުންދާ ގުރުމީތު 1000 އެނދުގެ ދެ ހޮސްޕިޓަލެއް ހުޅުވަން ނިންމާފައިވާ ކަމަށް އޭނާ ކޮށްފައިވާ ޓުވީޓެއްގައި ބުނެފައިވެއެވެ.\nއާއްމު ރައްޔިތުންނަށް އެހީތެރިވުމުގެ ގޮތުން ޒަމާނީ ފެންވަރަށް ތައްޔާރުކޮށް، 1000 އެނދުގެ ހޮސްޕިޓަލެއް ޕަޓްނާ އާއި ލަކްނަވްގައި އެޅުމަށް ނިންމާފައިވާ ކަމަށް ގުރްމީތުގެ ޓުވިޓާގައިވެއެވެ. އަދި އެހެން އަވަށްތަކުގައި ވެސް ވަރަށް އަވަހަށް ހޮސްޕިޓަލް އެޅުމުގެ ޚިޔާލު ހުރިކަމަށް އޭނާ ބުނެފައިވެއެވެ. މިކަމުގައި އެންމެންގެ އެހީތެރިކަން ބޭނުންވާނެ ކަމަށާއި މިކަމުގެ އިތުރު ތަފުސީލު ދޭނެ ކަމަށް ވެސް މި ޓުވީޓުގައިވެއެވެ.\nމިކަމާ ގުޅިގެން ކޮށްފައިވާ އެހެން ޓުވީޓެއްގައި ގުރުމީތު ބުނެފައިވަނީ 10 އަވަށެއްގައި 10،000 އެނދުގެ ހޮސްޕިޓަލެއް ހުޅުވަން ބޭނުންވާ ކަމަށެވެ.\nހޮސްޕިޓަލްތަކަށް މިދުވަސްވަރު ދިޔުމަކީ ރައްކާތެރިކަމެއް ނޫންކަމަށް މީހުން ބުނަމުން ދިޔަ ނަމަވެެސް ގުރްމީތުގެ ސަލާމަތާއި ރައްކާތެރިކަމަށް ހާއްސަ ސަމާލުކަމެއްދީގެން އޭނާ އެހެން މީހުންގެ ހާލު ބެލުމަށް ހޮސްޕިޓަލަށްދާ ކަަމަށް ވެސް ގުރްމީތު ބުނެފައިވެއެވެ.\nގުރްމީތުގެ މި ޓުވީޓުތަކަށް އެތައް ބައެއްގެ ލޯތްބާއި ޝުކުރުގެ ދަނީ ލިބެމުންނެވެ. މި ޝުކުރުގެ ކޮމެންޓުތަކުގެ ޖަވާބުގައި ގުރްމީތު ބުނެފައިވަނީ މިފަދަ ހާލަތެއްގައި އެހީތެރިވުމަކީ އޭނާގެ ޒިންމާއެއް ކަމުގައެވެ.\nއޭޕްރީލް 27, 2021 10:07\nތިފަދަކަންކަ މުގާ ދިވެހި މަހުޖަނުންނަކީ ދުނިޔެއިންލާ މަސީލުބައެއް. އަތުންބޮޑުލާރިއެއްވެސްބެސްހޭދަކޮށްފިއްޔާ ތި މަންނަ މެން ނާށިގަނޑުހިފައިގެން ސަލާންޖަހަންދާންޖެހިދާނެކަ މަށްހީކޮށް ބިރުންއުޅޭ މަހުޖަނުންގެގައު މެއް މިއީ!!


ވޯޓުލާން ރަޖިސްޓަރީވެފައިވާ ތަން ނޫން އެހެން ތަނެއްގައި ވޯޓުލުމަށްޓަކައި ރަޖިސްޓަރީވުމަށް ހުށަހަޅާ ފޯމު ބަލައިގަތުން - ގއ. ވިލިނގިލި އަދި ޅ. ކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\n13th އޮކްޓޯބަރ 2021, 12:00 އިއުލާން\nގއ. ވިލިނގިލި އަދި ޅ. ކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\n2021 އޮކްޓޫބަރު 30 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ގއ. ވިލިނގިލި އަދި ޅ. ކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގައި ވޯޓުލާން ރަޖިސްޓަރީވެފައިވާ ތަން ނޫން އެހެން ތަނެއްގައި ވޯޓުލުމަށްޓަކައި ރަޖިސްޓަރީވުމުގެ ފުރުޞަތު 2021 އޮކްޓޫބަރު 14 ވާ ބުރާސްފަތި ދުވަހުގެ ހެނދުނު 10:00 އިން ފެށިގެން 2021 އޮކްޓޫބަރު 18 ވާ ހޯމަ ދުވަހުގެ މެންދުރު 1:00 ގެ ނިޔަލަށް ހުޅުވާލައިފީމެވެ. މި ފުރުޞަތުގައި ރަޖިސްޓަރީ ވާނީ ގއ. ވިލިނގިލި އަދި ޅ. ކުރެންދޫ ރައްޔިތުން އެކަންޏެވެ.\nރަޖިސްޓަރީ ކުރުން ކުރިޔަށްދާނީ 2021 އޮކްޓޫބަރު 14 ވާ ބުރާސްފަތި ދުވަހުގެ ހެނދުނު 10:00 އިން ފެށިގެން 2021 އޮކްޓޫބަރު 18 ވާ ހޯމަ ދުވަހުގެ މެންދުރު 1:00ގެ ނިޔަލަށެވެ.\n07 ރަބީޢުލްއައްވަލް 1443\n* - ރި-ރަޖިސްޓަރީ މެނުައލް


vnews - Dhuraalaa inzaaru dhey nizaamu hack koh rayyithun sisuvaalaifi\nދުރާލާ އިންޒާރު ދޭ ނިޒާމު ހެކްކޮށް ރައްޔިތުން ސިއްސުވާލައިފި\n12 އޭޕްރިލް 2017\nއެމެރިކާގެ ގިނަ ސަރަހައްދުތަކުގައި ސައިރަން ސިސްޓަމުތައް ބޭނުންކުރަނީ ތޫފާންތަކާއި، ނަގޫރޯޅި ފަދަ ނުރައްކާ އޮތްކަން ރައްޔިތުންނަށް އެންގުމަށް -- ފޮޓޯ: އޭއެފްޕީ\nއެމެރިކާގެ ސިޓީއެއް ކަމަށްވާ ދަލަސްގައި ގުދުރަތީ ކާރިސާތަކަށް އާއްމުން ތައްޔާރުކުރުމުގެ ގޮތުން ބޭނުންކުރާ ދުރާލާ އިންޒާރު ދޭ ނިޒާމުގައި ހިމެނޭ ސައިރަން ސިސްޓަމުން ކުއްލި ގޮތަކަށް ސައިރަން އަޅައި އާއްމުން ސިއްސުވާލައިފި އެވެ.\nމިދިޔަ ހުކުރު ދުވަހުގެ ރޭ ޖީއެމްޓީ ގަޑިން ފަތިހު 4:42ގައި ހިނގި މިހާދިސާއާއި ގުޅިގެން އެ ސަރަހައްދުގެ ސަރަހައްދީ ސަރުކާރުގެ ތަރުޖަމާނު ވިދާޅުވީ ދަލަސްގައި ދުރާލާ އިންޒާރު ދޭ ނިޒާމުގައި ބޭނުންކުރާ ސައިރަން ސިސްޓަމުގެ ތެރެއިން 156 ސިސްޓަމުން ހުކުރު ދުވަހުގެ ރޭ ކުއްލި ގޮތަކަށް ސައިރަން އަޅާފައިވާ ކަމަށެވެ. އެކަމަކާއި ގުޅިގެން ގިނަ ބަޔަކު އެ ދަންވަރު ހޭލަން ވެސް ޖެހުނު ކަމަށް ވިދާޅުވި އެވެ. ސިސްޓަމުން ސައިރަން އަޅާފައިވާއިރު، އެ ސަރަހައްދުގައި ތޫފާނެއް އަދި ނަގޫރޯޅިއެއް އުފެދިފައިވާކަމުގެ ނުރައްކަލެއް މިހާތަނަށް ވެސް މޫސުމާއި ބެހޭ އިދާރާއަކުން ދީފައެއް ނުވެ އެވެ.\nއެމެރިކާގެ ވަރަށް ގިނަ ސަރަހައްދުތަކުގައި މިފަދަ ސައިރަން ސިސްޓަމުތައް ބޭނުންކުރާއިރު، ދަލަސްގައި އެކި ހިސާބުތަކުގައި ވެސް މިފަދަ 150އަށް ވުރެ ގިނަ ސިސްޓަމު ބަހައްޓާފައި ހުރެ އެވެ. ތާޅަފިލި ވައްތަރަށް ހުންނަ ލައުޑް ސްޕީކަރު ގުޅާފައި ހުންނަ މި ސިސްޓަމްތައް ކޮންޓްރޯލް ކުރަނީ ދަލަސްގެ އިމަޖެންސީ މެނޭޖްމަންޓު އޮފީހުންނެވެ. އެމެރިކާގައި މި ސިސްޓަމް ބޭނުންކުރަނީ މޫސުން ގޯސްވެ، އެކަމުގެ ސަބަބުން އާއްމު ރައްޔިތުންނަށް ނުރައްކަލެއް ފޯރަފާނެ ފަދަ ހާދިސާއެއް ހިނގުމުގެ ފުރުސަތު އޮވެއްޖެނަމަ އެކަން އާއްމުންގެ ސަމާލުކަމަށް ގެނައުމުގެ ގޮތުންނެވެ. އެގޮތުން ތޫފާންތަކާއި، ނަގޫރޯޅި ހާދިސާތަކާއި ގުޅިގެން ސައިރަން ސިސްޓަމް ބޭނުންކުރެއެވެ.\nދަލަސްގައި ބޭނުންކުރާ ސައިރަން ސިސްޓަމުން ކުއްލި ގޮތަކަށް ސައިރަން އެޅުމާއި ގުޅިގެން އެމަޖެންސީ މެނޭޖްމަންޓު އޮފީހުގެ ޓެކްނީޝަނުންގެ މަސައްކަތުން ވަނީ ސިސްޓަމް ނިއްވާލާފަ އެވެ. އަދި އެ ހާދިސާ ހިނގަން މެދުވެރިވި ސަބަބު ހޯދުމަށް ކުޑަވަރެއްގެ ތަހުގީގެއްކޮށްފައިވާއިރު، އެ އިދާރާއިން ބުނީ ލިބުނު މައުލޫމާތުތަކަށް ބަލާއިރު ސިސްޓަމުން ސައިރަން އަޅަން މެދުވެރިވީ ބަޔަކު ސިސްޓަމް ހެކް ކުރުމުން ކަމަށެވެ. އަދި އެކަން ކޮށްފައިވަނީ ދަލަސް ސިޓީން ކަމަށް ވަރަށް ބޮޑަށް ބެލެވޭ ކަމަށްވެސް ކަމާ ބެހޭ އިދާރާތަކުން ބުނެ އެވެ.\nސިސްޓަމް ނިއްވާލެވުނީ އެ ސިސްޓަމުން މެދުނުކެނޑި ސައިރަން އަޅަމުންދާތާ ދޮޅުގަޑިއިރު ފަހުންނެވެ. އިންޓަނެޓުގައި އާއްމުވެފައިވާ ބައެއް ވީޑިއޯތަކުން ވެސް ސައިރަންގެ އަޑު ރީތިކޮށް އިވެ އެވެ.\nމިއީ ދަލަސްގެ މިފަދަ ސިސްޓަމެއް ހެކްކޮށްގެން އާއްމުންނަށް އުނދަގުލާއި ކުރިމަތިލާން ޖެހުނު ފުރަތަމަ ފަހަރެއް ނޫނެވެ. މީގެ ކުރިން މިދިޔަ އަހަރުގެ ތެރޭގައި އެ ސަރަހައްދުގެ ޓްރެފިކް މެނޭޖްމަންޓު ސިސްޓަމް ހެކްކޮށްގެން ވެސް އާއްމުންނަށް ވަނީ އުނދަގުލާއި ކުރިމަތިލާން ޖެހިފަ އެވެ. އެކަމަކު މި ދެ ސިސްޓަމު ވެސް ހެކް ކުރި ބައެއް އަދިވެސް ހޯދިފައެއް ނުވެ އެވެ.


Penalty Naakaamiyaabu vi Namaves Argentina Coach, Messi Dhifaau Kohfi - Vaguthu\nޕެނަލްޓީ ނާކާމިޔާބުވި ނަމަވެސް އާޖެންޓީނާ ކޯޗު, މެސީ ދިފާއު ކޮށްފި\nރަޝިޔާގައި ކުރިޔަށްދާ ވޯލްޑްކަޕުގައި އާޖެންޓީނާ ކުޅުނު ފުރަތަމަ މެޗުގައި އައިސްލޭންޑާއި ދެކޮޅަށް ކުޅެ އެއްވަރުވި މެޗުގައި އާޖެންޓީނާގެ ފޯވާޑް ލިއޮނަލް މެސީ ޖެހި ޕެނަލްޓީ އައިސްލޭންޑު ކީޕަރު ދިފާޢުކުރި ނަމަވެސް އެޤައުމުގެ ކޯޗް އެސަމްޕޯލީ މެސީ ދިފާޢު ކޮށްފިއެވެ.\nމެޗުގެ ކުރީ ކޮޅު އަގުއޭރޯ ކާމިޔާބު ކުރި ލަނޑުން އާޖެންޓީނާ ކުރީގައި އޮތް ނަމަވެސް އައިސްލޭންޑުގެ އަލްފްރެޑް ފިންބޮގަސަން ވަނީ ނަތީޖާ ހަމަ ހަމަކޮށްފައެވެ. އައިސްލޭންޑު ވޯލްޑް ކަޕު ތާރީހުގައި ވެސް ޖެހި ފުރަތަމަ ލަނޑު ފިންބޮގަސަން ކާމިޔާބު ކުރިނަމަވެސް މެޗުގެ ނަތީޖާ ބަދަލު ކޮށްލުމަށް މެސީ އަށް ޖަހަން ލިބުނު ޕެނަލްޓީ އައިސްލޭންޑުގެ ކީޕަރު ހޭންސް ހަލްޑޯސަން ވަނީ ދިފާއު ކޮށްފައެވެ.\n" އެއީ ވަރަށް ތަފާތު މެޗެއް. މެސީ އަށް ހުރަސް އެޅުމުގެ ގޮތުން އައިސްލޭންޑުން ކުޅެމުން އައީ އެމީހުންގެ ހާފުގައި، އާޖެންޓީނާ މޮޅު ކުރުމަށް މެސީ މަސައްކަތް ކުރި، ޕެނަލްޓީ ނުވަން ކަމުގައި ވީނަމަވެސް ދެވަނަ ރައުންޑަށް މެސީ، އާޖެންޓީނާ ގެންދާނެ ކަން އަހަންނަށް އިނގޭ" ސަމްޕޯލީ ބުންޏެވެ.\nމުޅި މެޗުގައި އާޖެންޓީނާ އިން 27 ހަމަލާ ފޮނުވާފައި ވާއިރު އައިސްލޭނޑު ކީޕަރު ބަލިކުރެވޭގޮތް ވަނީ ނުވެފައެވެ. އެޓޭކިން ޓީމެއް އާޖެންޓީނާގެ އޮތް ނަމަވެސް މުބާރާތުގައި ކުޅޭ އެންމެ އާބާދީ އިން ކުޑަ ގައުމު އަތުން މޮޅު ވެވޭ ގޮތެއް އާޖެންޓީނާ އަށް ނުވިއެވެ.\nމުބާރާތުގައި އާޖެންޓީނާ ދެން ބައްދަލު ކުރާނީ ކްރޮއޭޝިޔާ އާއިއެވެ. ސަމްޕޯލީ ބުނެފައިވާ ގޮތުން އެއީ ނައިޖީރިއާ އަދި އައިސްލޭންޑު ކަހަލަ ޓީމެއް ނޫނެވެ. ތަފާތު ޕްލޭނަކާއި އެކު މެޗަށް ތައްޔާރު ވާނެ ކަމަށް އާޖެންޓީނާގެ ކޯޗު ސަމްޕައޯލީ ބުންޏެވެ.\nޖޫން 17, 2018 11:25\nބަލަ އައިސްލޭންޑް އަތުން މޮޅު ނުވެ އެއްވަރުވީ އާޖެންޓީނާ އެކަނިތަ؟ ނިމިދިޔަ ޔޫރޯގަ ޕޯޗުގަލް އާ އައިސްލޭންޑް އާ ޖެހުނު މެޗު ކިހިނެއްތޯވީ؟ އައިސްލޭންޑް ކިތަންމެ ކުޑަޔަސް އާބާދީ ކުޑަޔަސް އޭރުވެސް މިހާރުވެސް އެޓީމް އަކީ ވަރުގަދަ ޓީމެއް ? ކުޅުން ރަނގަޅު.\nހަމަ ފިއްތާލަން ޖެހޭނީ މެސީގެ ކުޅުމާ އެއްވަރަށް ރޮނާލްޑޯ އަކައް ނުކުޅެވޭނެ.\nގަބޫލް ކުރަން މެސީ އަކީ އެއް އިރެއްގަ ވެސް ޕެނަލްޓީ ޖަހާ ފްރީ ކިކް ޖަހާ އެހާ މޮޅު މީހެއް ނޫން..! އެކަމަށް އަހަރުމެން ރޮނާލްޑޯ ނޫން މީހެއް ނުނަގާނަން.\nތި ވާހަކަ ދެއްކުމައް ވުރެއް މާރަނގަޅު ވާނެ ދެމީހުންގެ ކުޅުމަށް ޖަޖު ކޮށްލިއްޔާ......\nދެން ވަރަށް ވާހަކަ މީ....


ކިހައްޑިޔަ: އަޖައިބު އަންތަރީސް ހީވާވަރުވެއެވެ!! — Ihavandhoo.com\n9 އޮގަސްޓު 20157ޢަބްދުލްމާނިޢު ޙުސައިން\nރަށު ކައުންސިލަރުންނާއި އަތޮޅު ކައުންސިލަރުންގެ މުސާރައަށް މަހަކު ދޮޅުލައްކަ ރުފިޔާއެވެ. ރަށުތެރޭ ގިނަވަމުން އިތުރުވަމުންދާ ފުލުހުންގެ މުސާރައަށް ވެސް މަހަކު ތިން ލައްކައެއްހާ ރުފިޔާ ނުހިނގައެއް ނުދާނެއެވެ. އިންޖީނުގޭގެ "ވެރިވެރީންގެ" މުސާރައަށް އެކަނިވެސް ލައްކައެއް ޚަރަދުވާނެއެވެ. ޢިއްޒަތްތެރި މެމްބަރު ވެސް މަހަކު މަދުވެގެން ލައްކައެއް ޖައްސާނެކަން ކަށަވަރެވެ.\nއިހަވަންދޫގެ ބެލެހެއްޓުންތެރީންގެ މުސާރައަށް މަހަކު މިލިއަނުން ޚަރަދު ހިނގާއިރު މުސާރަދެނީ މިސޮރުގެ ޖީބުންވެސް ނަގާ ޓެކުހުންނޫންތޯއެވެ. މި ވާހަކަ ދައްކާނަމެވެ.\nފުޓްބޯޅަ މުބާރާތެއް ބާއްވާދީފައި، މިސްކިތުން ބާވެގެން ނެގި ތަކެތީގެ ނީލަން ކިޔައިލީމާ ކައުންސިލްގެ ޒިންމާ އަދާވީ ހެއްޔެވެ؟ ޒުވާނުންނަށް "އަހުލުވެރިކުރުމުގެ" ފިލާވަޅުތައް ނަގައި ދީފައި އެ ކުދިންގެ ދެބަނޑަށް ކާންދީފައި ބައިސާ ކަނޑަމުން މުގޯޅި އަޅަމުން ދުއްވީމާ ފުލުހުންގެ ދައުރުއަދާވީ ހެއްޔެވެ؟ ހެދިހައި ގާނޫނެއް އިޞްލާހު ކުރަމުން، ތަސްދީޤު ކުޅަ ޤާނޫނެއްވިއްޔާ ޢަމަލުކުރުން އަވަސްކުރަމުން ފަސްކުރަމުން، އެޅިހައި ބަތަކަށް ރިހައަޅަމުން ގަދައަށް "ކެއީމާ" ޢިއްޒަތްތެރި މެމްބަރު، ގަންދީ ކުރި ހުވައަށް ކައްފާރާ ނުދީ ފަރުޖެހޭނެ ހެއްޔެވެ؟ ނުވަތަ ހަދިޔާބަދިޔާ ހިފައިގެން ރަށަށް އައިސް "ބޯޅަ" ބެހީމާ ރައްޔިތުންގެ އާފާތުތައް ފިލާދިޔައީތޯއެވެ؟ ވެދުން ސަލާމަށްފަހު ދަންނަވަމޭ މެމްބަރުކަމަށް ހޮވީކީ "ކޯޗު ކޯސް" ހިންގާދޭކަށެއް ނޫނެވެ. "ބްރޯ" ވިދާޅުވީމާ ކަޅިއަރައިގެން ގައުމު ވިއްކޭނެހެން ދުސްތޫރު "އޮޅައިލި"އިރު ރައްޔިތުމީހާ ކޮބައިތޯއެވެ!!\nމަ ބުނާނީ ހަމަ މިހެންނެވެ. ނޫތަރީގޭ އަހައްމަދު "ސަރަނގަކަށް" ބެހެއްޓީމާ ކައުންސިލްގެ އިދާރީ ހިންގުން ހިފަހައްޓާނެއެވެ. ހަތް "ކަތީބުން" އިންތިޚާބު ކުޅައީ ކާތިބުކަން ކުރާން ކަމަށް ހީކޮށްގެން ސަރަންފީގައި ތިއްބަވާނެ ކަމެއްނެތެވެ. ކުރާނޭ ކަމެއް ނެތީ ވިއްޔާ ރަށު އޮފީހަށް ވަދެ ނުއުޅި މަހަށް ނިކުންނާން އުޅޭށެވެ!!\nއަޖައިބު އަންތަރީސް ވާނެ ނޫންހޭ ކުނި އަންދައިގެން އަރާހާ ވިހަ ދުމެއް ރަށު ތެރެއަށް ފެތުރި އެތަކެއް ރައްޔިތަކުގެ ފުރާނައަށް ނުރައްކާވާ ހިސާބަށް ކަންކަން ދިޔަ އިރު، މާތް ރަސްކަލާންގެ ގަންދީ ހުވާ ކޮށްގެން މިތިބަ، ފުލުހުންނާއި، ހަތް "ކަތީބުންނާއި"، ދެ "އަތޮޅުވެރީންނާއި"، ޢިއްޒަތުގެ ތެރި މަޖިލިސް މެމްބަރަށް ކަހަރުވަކެކޭ ވިޔަސް ހިވަނީކީ ނޫންވިއްޔާއެވެ!! ކުނީގެ ކަންތައް ބޮއްސުންލައިފައި ހުރި މިންވަރަކީ ކުނިކޮށި މިހާރުވެފައި ވަނީ އުތުރު ފަރާތު ގުންޑޯޅިއަށެވެ. ކުނި ވެފައި ވަނީ މަސްމަހާމެހީގެ "ގައުގަލާގެއްޔަށެވެ".\nއެއްވެސް އިންސާނެއްގެ ޖިސްމަށް އަނިޔާ ކުރުމަކީ އަނެއް އިންސާނާއަށް ލިބި އޮތް ޙައްޤެއް ނޫނެވެ. ރައްޔިތުންގެ ފުރާނަ އާއި ޖިސްމަށް ގެއްލުންދޭ ކޮންމެ ކަމެއް ހުއްޓުވައި ރައްޔިތުންގެ ޞިއްޙަތު ސަލާމަތް ކޮށްދިނުމުގެ ޒިންމާ މަތިވެފައި މިތިބަ ބޭކަލުންގެ ލަދު ކޮބައި ހެއްޔެވެ! ރައްޔިތު މީހާ ދިރިއުޅޭ ވެއްޓަށް ރައްކާތެރިކަމާއި ޙިމާޔަތް ކަށަވަރުކޮށް ދެއްވާށެވެ.\nމިކަހަލަ ވާހަކަ ދެއްކީމާ މަ ހަދާނީ ހަންޑަވާޅިއަކަށެވެ. ވަރިހަމައެވެ.\n↵ ކިހައްޑިޔަ, އިހަވަންދޫ ކައުންސިލް\nކަލޯ ކަލެޔައް ސާބަސް\n– 10 އޮގަސްޓު 201521\n– 10 އޮގަސްޓު 201540\nއެޑިޓުކޮށްފް އިން ފޮޓޯއެއް․ މަށެއް ޤަބޫލެއް ނުކުރާނަން․\n– 11 އޮގަސްޓު 201524\n"ޢިއްޒަތްތެރި މެމްބަރު ގަންދީ ކުރި ހުވައަށް ކައްފާރާ ނުދީ ފަރުޖެހޭނެ ހެއްޔެވެ؟" އިންސާނުން ގަންދީ ހުވާކުރެވޭތަ؟\n– 11 އޮގަސްޓު 201541\n– 11 އޮގަސްޓު 201540\nދައުރަކީ ދެންއޮތް ދައުރެވެ․ އިހަވަންދޫގެ އިއްޒަތުގެ ތެރި ގޮނޑިއަށް ވަކީލަކު ފައި ކުރުކުރާނެއެވެ․ ރައްޔިތުންގެ އަގުބޮޑެތި ފާރުތަކުގައި މިސޮރު ނިކަން ގަދައަށް ފަވާނެއެވެ․ ނުވާވަރުންވެސް ނުފޯރާފޮތިން ފޫގަޅާނެއެވެ․ އަރިހުގައި އޮންނަ ޒުވާން ބައިގަނޑު ވިހަވެ ފުޅަވާްންފަށާނޫއެވެ․ އަންތަރީސް ހީވާނީ ދެނެވެ․ ތިމާގެ ފެންވަރު އެނގި ފަހަތަށް ޖެހޭނެއެވެ․ ކަރުދާހުގައި ނަމެއް ނޯނާނޫއެވެ․ ފާހަގަ ޖަހަން ޖެހޭނީ ހަމަ މިސޮރު ބަހުންނަމަ ރޯނު އެދުރަށެވެ․ މިވަރު ސިޔާސީ ރައްޔަތުލޯބި ދުށީމުހޭ․ އަންތަރީސް އެވެ․\n– 11 އޮގަސްޓު 201503\nމި ލިޔުމުގައި އެއްވެސް ތެދު މައުލޫމާތެއް ނެތް․․․․․․․ ވަކީލެއްގެ މުސާރަ ހިމަނާލަން ފެނޭ․․․\n– 12 އޮގަސްޓު 201505


އިސްރާއީލު – ފަލަސްތީން | Haftha\nTag: އިސްރާއީލު – ފަލަސްތީން\nބޮލަށް ބަޑިޖަހައި ފަލަސްތީނުގެ ޒުވާނަކު ޝަހީދުކޮށްލައި، ކަރުނައިން ތެތްމާލައިފި!\nއިސްރާއީލުގެ ޔަހޫދީ ސިފައިން ދިން ހަމަލާއެއް ބޮލަށް އަމާޒުވެ، ފަލަސްތީން ޒުވާނަކު ޝަހީދުވެއްޖެއެވެ.\nޣައްޒާގެ ހެލްތު މިނިސްޓްރީގެ ތަރުޖަމާން އަޝްރަފް އަލް ގިދްރާ ވިދާޅުވީ، ޝަހީދު ކޮށްލާފައިވަނީ ތަމީރް އަރަފާތު ނަމަކަށް ކިޔާ 23 އަހަރުގެ ޒުވާނެއް ކަމަށެވެ.\nއަދި އިއްޔެގެ މުޒާހަރާއަށް އިސްރާއީލުގެ ސިފައިން ދިން ހަމަލާތަކުގައި 48 މީހަކު ވަނީ ޒަހަމްވެފައެވެ. އޭގެ ތެރޭގައި ހަތަރު މެޑިކުންނާއި ދެ އަންހެނުން އަދި 15 ކުޑަކުދިން ހިމެނެއެވެ.\nޣައްޒާގެ ދެކުނުގައިވާ އިސްރާއީލާއި ފަލަސްތީނު ގުޅޭ ބޯޑަރު ކައިރީގައި ”ގްރޭޓް މާޗް އޮފް ރިޓާންސް“ ގެ ނަމުގައި ކުރިޔަށް ގެންދާ ސިލްސިލާ މުޒާހަރާތަށް ފެށިތާ އަހަރަކާ ގާތްވެފައިވާއިރު، އިއްޔެ އެއީ އެ މުޒާހަރާތައް ބޭއްވި 50 ވަނަ ހަފްތާއެވެ.\nޣައްޒާ ބަންދުކޮށްފައި އޮތް އޮތުން ނިމުމަކަށް ގެނައުމަށް ގޮވާލާ މިދިޔަ އަހަރުގެ މާޗް 30 ވަނަ ދުވަހުން ފެށިގެން ފަލަސްތީނުގެ ރައްޔިތުން ކޮންމެ ހަފްތާއަކު މެދުނުކެނޑި މުޒާހަރާ ކުރަމުންދާއިރު، އިސްރާއީލު ސިފައިން ވަނީ އެމީހުންގެ ރައްކަލަކަށް ކަމަށް ބުނެ މިހާތަނަށް 267 ފަލަސްތީނު ރައްޔިތުން ވަނީ ޝަހީދުކޮށްލައިފައެވެ.\nއޭގެ ތެރެއިން މުޒާހަރާގެ ތެރެއިން 190 މީހަކު ޝަހީދުކޮށްލިއިރު 40 ކުޑަކުދިން ވެސް ހިމެނެއެވެ. ދެން ހިމެނެނީ2އަންހެނުންނާއި2ނޫސްވެރިންގެ އިތުރުން ތިން ޕެރަމެޑިކްސް އަދި އަށް ނުކުޅެދޭ މީހުންނެވެ.\nއަލް މެޒާން ސެންޓަރ ފޮ ހިއުމަން ރައިޓްސް އިން ބުނާގޮތުގައި، މުޒާހަރާތަކުގައި މިހާތަނަށް 14673 މީހަކު ވަނީ ޒަހަމްވެފައެވެ. އޭގެ ތެރެއިން 3128 އަކީ ކުޑަކުދިންނެވެ.\nފަލަސްތީނު ރައްޔިތުންނާ ދެކޮޅަށް އިސްރާއީލުގެ ސިފައިން ހުއްޓުމެއްނެތި ހަރުކަށި އުކުޅުތައް ގެންގުޅެމުންދާއިރު، މިދިޔަ މަހުގެ ތެރޭގައި އދ. އިން ނެރުނު ރިޕޯޓެއްގައި ބުނެފައިވަނީ، ފަލަސްތީނުގެ ރައްޔިތުން ކުރަމުންދާ މުޒާހަރާތަކާ ދެކޮޅަށް އިސްރާއީލުން އިންސާނިއްޔަތާ ހިލާފު ކުށްތައް ކުރަމުންދާ ކަމަށް ތުހުމަތު ކޮށްފައެވެ.\nAuthor މުޙައްމަދު ސިމާދުPosted on މާރޗް 9, 2019 މާރޗް 10, 2019 Categories ދުނިޔެTags އިސްރާއީލު - ފަލަސްތީން


ޖެނުއަރީ 17, 2021 09:49\nމަރިޔަމް ޝާާނީ ގެ ސިފަތައް ހަމަ\nޖެނުއަރީ 17, 2021 15:22\nޖެނުއަރީ 17, 2021 11:13\nލޯބީގެ އާޓިކަލްތައް އިހަށް ހުއްޓާލާފަ ތަންކޮޅެއް މައުލޫމާތު ލިބޭ އާޓިކަލްތަކެއް ލިޔަންވީނު. މިސާލަކަށް ސިއްހަތު ނޫނީ ކާއިނާތު، ހިސްޓްރީ.\nޖެނުއަރީ 17, 2021 12:56\nހުދު ތިމާއަކީ އެހުރިހާ ސި ފަތަކެއް ހުރިމީހެެއްކަން އިޙުސާސްކުރެވުނީމަ ެ. އަސްލު ހަޖަމްކުރަން ހަމައުނދަގުވާނެ އަސްލު އަބަދުވެސް ކަންކުރާމީހުންގެ ވާހަކަ ދައްކާމީހުން އެވާހަކަ ލިޔާމީހުން ގޯސްވާނީ ދޯ އެއީ ކީއްވެ؟؟؟ އެހެންނަމަވެސް ކުރިކަމެއް ނުކުރާކަމަކަށް ވާނެދޯ ކީއްވެ ޚަޤީގަތާ ކުރިމަތިލާން ގިނަ ފިރިހެނުން ދެކޮޅުހަނދަނީ ކީއްވެ އެއްބަސްނުވެ ރުޅިއިސްކުރަނީ؟؟؟\nޖެނުއަރީ 17, 2021 14:07\nތީ ހަމަ އަހަރެން


China diesel ah jehi, dhuniyay ge supply nurrakkalah! | ThePress\nޗައިނާ ޑީސަލަށް ޖެހި، ދުނިޔޭގެ ސަޕްލައި ނުރައްކަލަށް!\n28 October 2021, 17:14\nސަޕްލައިގެ ދަތިކަން ކުރިމަތިވެ، ޗައިނާގެ އެކި ހިސާބުތަކުގައި ޑީސަލް ވިއްކާ މިންވަރު ވަނީ ކޮންޓްރޯލް ކޮށްފަ / ފޮޓޯ: ބޭލް\nސަޕްލައި ދަށްވެ އަގުތައް އުފުލެމުން ދާ މި ދަނޑިވަޅުވައި، ޗައިނާގެ ޕެޓްރޯލް ސްޓޭޝަންތަކުން ޑީސަލް ވިއްކާ މިންވަރު ކޮންޓްރޯލް ކޮށްފިއެވެ.\nބައިނަލްއަގުވާމީ މީޑިއާއިން ރިޕޯޓް ކުރާ ގޮތުގައި، ޓްރަކް ދުއްވާ ފަރާތްތަކުން އުޅަނދު ރީފިއުލް ކުރުމަށްޓަކާ އެތައް ދުވަހެއް ވަންދެން މިހާރު ވަނީ މަޑު ކުރަން ޖެހިފައެވެ.\nމި ދަނޑިވަޅަކީ، ހަކަތައިގެ ދަތިކަން، އޭގެ އެންމެ އިންތިހާއަށް، ޗައިނާއަށް ކުރަމުން އަންނަ ދަނޑިވަޅެކެވެ. ބޯޓު ދެއްޔާއި ގުދުރަތީ ގޭހުގެ ސަޕްލައިގެ ދަތިކަން ކުރިމަތި ވުމުގެ ސަބަބުން ކާރުހާނާތައް ބަންދު ކޮށްފައި ވާއިރު، އާންމު ގެތަކުންވެސް ކަރަންޓުގެ ހިދުމަތް ކެނޑިފައި ވާ ކަން ފާހަގަ ކުރަން ޖެހެއެވެ.\nއަދި ޑީސަލް ވިއްކާ މިންވަރު ކޮންޓްރޯލް ކުރަން ފެށުމަކީ، ދުނިޔޭގެ ސަޕްލައިއަށް އެކަމުގެ އަސަރު ފޯރާނެ ކަމެއް ކަމަށް މުރާސިލުން ދަނީ ބުނަމުންނެވެ.\nއިކޮނޮމިސްޓް އިންޓެލިޖެންސް ޔުނިޓްގެ ޗައިނާ ޑައިރެކްޓާ މެޓީ ބެކިންކް ވިދާޅުވީ، ޗައިނާއަށް މިހާރު ޑީސަލް ސަޕްލައިގެ މައްސަލަ ކުރިމަތި ވެފައި ވާއިރު، ދިގުތަރުތަކުގެ ވިޔަފާރިއަށް އެކަމުގެ އަސަރު ދަނީ ކުރަމުންނެވެ. އަދި މިކަމުގެ އަސަރު، ޗައިނާއިން ބޭރު ކުރާ މުދާ ވިއްކާ ބާޒާރުތަކާ ހިސާބަށް ފޯރުން އެކަށީގެން ވާ ކަމަށްވެސް އޭނާ ވަނީ ވިދާޅުވެފައެވެ.\nޑީސަލް ސަޕްލައިގެ ދަތިކަން ދިގުލައިގެންދާ މުއްދަތާ، އެ ދަތިކަން ކުރިމަތިވާ ނިސްބަތަކުން، ދުނިޔޭގެ ސަޕްލައި ޗޭނަށް އެކަމުގެ ނޭދެވޭ އަސަރު ފޯރާނެ ކަމަށް ބެކިންކް ވިދާޅުވިއެވެ.\nޗައިނާގެ ހެއިބެއި ޕްރޮވިންސުން ވާހަކަ ދެއްކި ޓްރަކް ދުއްވާ މީހަކު ބުނީ، ދުވާލެއްގެ މައްޗަށް މިހާރު ލިބެނެނީ 100 ލީޓަރުގެ ޑީސަލް ކަމަށެވެ. އެއީ ޓްރަކްގެ ކެޕޭސިޓީގެ އެންމެ 10 ޕަސެންޓް ކަން އޭނާ ވަނީ ފާހަގަ ކޮށްފައެވެ. އެހެން ސަރަހައްދަކުން ވާހަކަ ދެއްކި ޑްރައިވަރަކު ބުނީ، އެ ސަރަހައްދުން އެންމެ ގިނަ ވެގެންވެސް ދުވާލެއްގެ މައްޗަށް ލިބެނީ އެންމެ 25 ލީޓަރު ކަމަށެވެ.\nބައިނަލްއަގުވާމީ ފެންވަރުގައި ސަޕްލައި ޗޭނު، މައިގަނޑު ގޮތެއްގައި ހީނަރުވެފައި ވަނީ، ކޮރޯނާވައިރަސް ޑިޒީޒް (ކޮވިޑް-19)ގެ ސަބަބުންނެވެ. ވަކިން ހާއްސަކޮށް، ބަލިމަޑުކަމާ ގުޅިގެން މަޑުޖައްސާލި ބައެއް ސިނާއަތްތައް އަލުން ހިންގައި ގަންނަން ފެށުމުން، ކުށްލި ގޮތަކަށް ޑިމާންޑް އިތުރު ވުމުގެ ސަބަބުންނެވެ.


Misruga, khithaanukuri anhen kujjaku maruvejje\nމިސްރުގައި، ޚިތާނުކުރި އަންހެން ކުއްޖަކު މަރުވެއްޖެ\nފުލުހުން ދަނީ މައްސަލަ ތަހުގީގުކުރަމުން\nކ. މާލެ 10 ފެބުރުއަރީ 2020 | ހޯމަ 00:38 4,061\nއަންހެން ކުދިން ހިތާނުކުރުމާއި ދެކޮޅަށް، އަރަބި ބަހުން ލިޔެފައިވާ ޕޯސްޓަރުތަކެއް - އޭޕީ\nމިސްރުގައި، ޚިތާނުކުރި އަންހެން ކުއްޖަކު މަރުވި މައްސަލަ ފެންމަތިވެއްޖެއެވެ.\nއުމުރުން 12 އަހަރުގެ ނަދާ ހުސައިން މަރުވެފައިވަނީ، ވެރިރަށް ޤާހިރާއާއި 380 ކިލޯމީޓަރު ދުރުގައި އޮންނަ އަސިއުތް އަވަށުގެ ކްލިނިކެއްގައި ޚިތާނު ކުރުމުގެ ތެރޭގައި ކަމަށް މެދުއިރުމަތީގެ ނޫސްތަކުން ރިޕޯޓުކޮށްފައިވެއެވެ.\nއަންހެން ކުދިން ޚިތާނު ކުރުމަކީ މިސްރުގެ ޤާނޫނުގައި މަނާކޮށްފައިވާ ކަމެކެވެ. މިސްރުގެ ފުލުހުން ވަނީ، އެ ކުއްޖާގެ އޮޕަރޭޝަން ކުރި ޑޮކްޓަރު ހައްޔަރު ކޮށްފައެވެ. އެކަމަކު ތިންހާސް ޑޮލަރު ދައްކައިގެން ކަފާލާތުގެ ދަށުން ޑޮކްޓަރު ވަނީ މިހާރު މިނިވަންވެފައެވެ. އެ މައްސަލާގައި އެ ކުއްޖާގެ ބޮޑުދައިތަވެސް ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nނަދާ މަރުވެފައިވަނީ ބައިނަލްއަޤުވާމީ ގޮތުން އަންހެން ކުދިން ޚިތާނުކުރުމާއި ދެކޮޅަށް ފާހަގަކުރަމުން އަންނަ ހައެއް ފެބްރުއަރީ ފާހަގަކުރިތާ މާގިނަ ދުވަސްތަކެއް ފާއިތު ނުވަނީހެވެ.\nމިސްރުގެ މީޑިއާތަކުން ރިޕޯޓުކޮށްފައިވާ ގޮތުން ފުލުހުންގެ ތަހުގީގަށް ހާމަވެފައިވާ ގޮތުން އެ ކުއްޖާ ޚިތާނު ކުރިކަމަށް ތުހުމަތު ކުރެވޭ ޑޮކްޓަރު، އެ ކުއްޖާގެ އޮޕަރޭޝަން ކޮށްފައިވަނީ ނަރުހުންގެ އެހީތެރިކަމާއި ނުލައެވެ. އަދި އެ ޑޮކްޓަރަކީ އަންހެނުންގެ ބަލިތަކަށް ޚާއްޞަ ޑޮކްޓަރެއްވެސް ނޫނެެވެ. އޭނާއަކީ އޮޕަރޭޝަން ޑޮކްޓަރެކެވެ.\nޑޮކްޓަރުގެ މައްޗަށް ކުށް ސާބިތުވެއްޖެނަމަ ހަތް އަހަރު ދުވަހުގެ މުއްދަތުގެ ޖަލު ޙުކުމެއް އަންނާނެއެވެ.


SunOnline: Aharen bodu vegen vaan beynumee....\nމިޙްނާ ނާސިހު 10 Mar 2019, 09:31\nހައްވާ ލީޝާ، މެނޭޖިން ޑިރެކްޓާ، ވިމެން ސެންޓާ-- ފޮޓޯ: ހުސެއިން ޝަޔާހް/ސަން\nތެދަށް ބުނާ ނަމަ މިއީ އަހަރެމެންގެ ތެރެއިން އެންމެ ގިނަ ބަޔަކަށް ޖަވާބު ދޭން އެންމެ އުނދަގޫވި ނުވަތަ އަދި ވެސް އުނދަގޫ އެއް ސުވާލެވެ.\nއަހަރެން ބޮޑުވެގެން ކުރިއަށް ދާނީ ކޮން ދާއިރާއަކުން ބާވަ އެވެ؟\nއެއްބަޔަކަށް މިއީ ކޮންމެހެން މާ މުހިންމު ކަމެއް ނޫނެވެ. އަނެއް ބަޔަކަށް މިކަމުގައި މުހިންމީ މައިންބަފައިންގެ އުންމީދެވެ. ދެން ތިބި އެއް މީހުންނަށް މުހިންމީ އަމިއްލަ ޝައުގަށް ވުރެ ދިރިއުޅެވޭނޭ ވަރުގެ އާމްދަނީ އެކެވެ.\nކޮންމެއަކަސް ކެރިއާއެއް އިޚްތިޔާރު ކުރުމާ ބެހޭ ގޮތުން ހިތުގައި އުފެދިފައި ހުރި ގިނަ ސުވާލުތަކެއްގެ ޖަވާބު މިފަހަރު ދެވޭތޯ މަސައްކަތްކޮށްލާނަމެވެ.\nމި ހަފްތާގެ 'ހައްލު' ސެގްމަންޓުގައި މައުލޫމާތު ދީފައިމިވަނީ ވިމެން ސެންޓާގެ ކޯ ފައުންޑާ އަދި މެނޭޖިން ޑިރެކްޓާ ހައްވާ ލީޝާ އެވެ. ކައުންސިލިން ދިނުމުގައި ހަތަރު އަހަރުގެ ތަޖުރިބާ އެކު އޭނާ ވަނީ މި ދާއިރާއިން މާސްޓާސް އޮފް ކައުންސިލިން ހާސިލުކޮށްފަ އެވެ.\nކެރިއާ އެއް އިޚްތިޔާރު ކުރަން ޖެހެނީ ކޮން އުމުރެއްގައި؟\nކެރިއާއެއް ހިޔާރު ކުރުމުގައި ވަކި އުމުރެއް ނޯވެ އެވެ. އެމީހަކު ކުރާހިތްވާ، އެކަމަކުން ފައިދާވާ ކަމަކަށް ޝައުގުވެރިކަން އުފެދިއްޖެ ނަމަ، އުމުރު ހަގަސް ދޮއްޓަސް އެ ކެރިޔާއެއް އިޚްތިޔާރު ކުރެވޭނެ. ނަމަވެސް އަމިއްލައަށް އަމިއްލަ ކުރިމަގާ ދޭތެރޭ ވިސްނުމުގެ ގާބިލުކަން ހުރި ކުއްޖެއްކަމުގައި އެ ކުއްޖާ ވާން ޖެހޭ، މިގޮތުން އާންމުކޮށް ގިނަ މީހުން ކެރިއާއެއް ހިޔާރު ކުރަނީ ގާތްގަނޑަކަށް އުމުރުން 20-30 އަހަރާ ދެމެދުގައި.\nހައްވާ ލީޝާ --- ފޮޓޯ: ހުސެއިން ޝަޔާހް/ސަން\nކެރިއާއެއް އިޚުތިޔާރު ކުރާނީ ކިހިނެއް؟\nކެރިއާއެއް އިޚުތިޔާރު ކުރުމުގައި ބަލަން ޖެހޭ ގިނަ ކަންތައްތަކެއް ހުރޭ. މިގޮތުން ކުރިޔަށްދާން ބޭނުންވާ ރޮނގާ ދޭތެރޭ ފުންކޮށް ވިސްނުމާއި، އަމިއްލަ އަށް ކުރެވޭނެ ކަންކަމާއި ކުރަން ބޭނުންވާ ކަންކަން ދެނެގަންނަން ޖެހޭ. ތިމާގެ ކިބައިގައި ހުރި ރަނގަޅު ސިފަތަކާއި ރަނގަޅު ކުރަން ޖެހޭ ކަންކަން ބަލައި ތިމާގެ ހުނަރުތައް ދެނެގަތުން މުހިންމު. އަދި ހުރި ހުނަރުތަކާއި ގަޔާވާ ކަންކަމާއި ގުޅުންހުރި މަސައްކަތް ހޯދައި އެ މަސައްކަތްތަކާ ގުޅޭ ގޮތުން މައުލޫމާތު އޮޅުންފިލުވަން ޖެހޭ.\nމިސާލަކަށް ވަކި ކެރިޔާ އަކަށް ބޭނުންވާ ތައުލީމީ ފެންވަރާއި ކުރަން ޖެހޭނެ މަސައްކަތްތަކާއި ލިބޭ މުސާރަ އަދި ހޭދަ ކުރަން ޖެހޭ ވަގުތު ބެލިދާނެ. އަދި ވަޒީފާގެ ފުރުސަތު އެދާއިރާއަކުން ލިބޭވަރެއް ވެސް ހޯދުން މުހިންމު.\nކެރިއާއެއް އިޙްތިޔާރް ކުރުމުގައި އެންމެ މުހިންމީ އެންމެ ކުރާ ހިތްވާ އަދި އެންމެ ގަޔާވާ ކަމެއް. އޭގެ އިތުރުން އަދާ ކުރާ ވަޒީފާއަކީ ކުރާ ހިތުން، އެކަމާ ގަޔާވެ، އަދި ގަދައަޅާ ކުރިމަގަށް ވިސްނައިގެން ކުރާ ވަޒީފާއަކަށް ވުން މުހިންމު.\nނަމަވެސް ކެރިއާ ފަށައިގަންނަ އިރު ލިބޭ ނުވަތަ އިޙްތިޔާރު ކުރާ ވަޒީފާއަކީ އެންމެ ފުރިހަމަ ނުވަތަ ބޭނުންވާ ފަންތީގެ ވަޒީފާއަކަށް ނުވެ ހިނގައިދާނެ. ނަމަވެސް ކޮންމެ ވަޒީފާއަކުން ވެސް އެތައް ބައިވަރު ކަންތައްތަކެއް ދަސްވެގެން ދާނެ. ކޮންމެ ވަޒީފާއަކީ ވެސް ކުރިމަގަށް އެޅޭ ފާލަމެއް ނޫނީ ކުރިޔަށް ދިޔުމަށް ޓަކައި އެހީއެއް އެއީ. އަދި މީގެ އިތުރުން އަމިއްލަ ފައިމައްޗަށް ތެދުވެ އެހެން މީހުންނަށް އެހީވެވޭނޭ މަގެއްކަން ހަނދާން ބަހައްޓަން ޖެހޭ.\nކެރިއާއެއް އިޚްތިޔާރު ކުރުމަށް ފަހު މައިންޑް ޗޭންޖަކަށްވާ ނަމަ ކުރާނީ ކީއް؟\nހިޔާލު ބަދަލުވުމަކީ މައްސަލައެއް ނޫން. އެހެންނަމަވެސް ހިޔާލު ބަދަލުވާއިރަށް ވިސްނާނުލާ ކަންކަން ކުރުން އެއީ މައްސަލައެއް. އެހެންކަމުން ކެރިޔާއެއް ކަނޑައެޅުމަށް ފަހު ހިޔާލު ބަދަލުވެއްޖެ ނަމަ އެންމެ ފުރަތަމަ ކުރުން އެންމެ މުހިންމު ކަމަކީ އެކަމާ ވިސްނުން. އަދާ ކުރެވޭ ވަޒީފާގައި ހުރި ހިތްހަމަ ޖެހޭ ކަންތަކާއި ނުޖެހޭ ކަންކަން ފާހަގަކޮށް ނުރަނގަޅު ކަންކަން ގިނަ ނަމަ އެކަންކަން ހައްލު ކުރާނެ ގޮތެއް ހޯދި ދާނެ. ނުވަތަ އަދާކުރާ ވަޒީފާގެ ދާއިރާއިން އެހެން ވަޒީފާއަކާ ގަޔާވޭތޯ ބެލިދާނެ.\nވަޒީފާގެ ރޮނގު މުޅިން ބަދަލުކުރަން ބޭނުން ނަމަ ދެން ކުރިއަށްދާން ބޭނުންވާ ރޮނގަކާ ގުޅޭ ގޮތުން ދިރާސާކޮށް މައުލޫމާތު ހޯދުން މުހިންމު. އަދި އެހެން މީހުންގެ ޚިޔާލު ވެސް ހޯދިދާނެ. މީގެ އިތުރުން ވަޒީފާ އިން ލިބޭ އާމްދަނީއަށް ބަރޯސާވެގެން އުޅޭ މީހެއްކަމުގައިވާ ނަމަ އާމްދަނީ ލިބޭ އެހެން ގޮތެއް ނުހޯދައި ވަޒީފާ ދޫކޮށްލުމަކީ މާލީ ގޮތުން ބުއްދިވެރި ކަމެއް ނޫން. މިހުރިހާ ކަމަކާ ވިސްނުމަށް ފަހު ކެރިޔާ ބަދަލުކުރުމަކީ އެއްވެސް މައްސަލަ އެއްނޫން. ތިމާ ގަޔާވާ އަދި ކުރާހިތްވާ ކަމެއް ކުރުމަކީ އަބަދު ވެސް މުހިންމު ކަމެއް.\nހުނަރަކީ ދުވަހުން ދުވަހަށް އިތުރުވާ އެއްޗެއް. ވަޒީފާގައި އުޅުމުން އަދި އުމުރުން ދޮށީވަމުންދާ ވަރަކަށް މަޢުލޫމާތު މުއްސަނދިވެ، މީގެ ފަސް ނުވަތަ ދިހަ އަހަރު ކުރިން ބޭނުންވި ކެރިއާ މިހާރު ބޭނުން ނުވެ ހިނގައި ދާނެ. ނަމަވެސް ވަގުތުން ވަޒީފާ ދޫކޮށްލުމުގެ ބަދަލުގައި މިހާރު ބޭނުންވާ ކެރިއާ އަށް ވާސިލުވެވޭނެ މަގުތަކަށް ވިސްނައި، އިތުރަށް ކިޔަވައި ހުނަރުތައް ވަޒީފާގައި އުޅެމުން ވެސް ދަސްކުރެވިދާނެ. ނުވަތަ މިހާރު ހުރި ހުނަރެއް ބޭނުންކޮށްގެން ވެސް ކެރިއާ މުޅިން ބަދަލުކޮށްލެވިދާނެ. މިސާލަކަށް ވިޔަފާރި ދާއިރާއިން ކިޔަވައި އެ ދާއިރާ އިން މަސައްކަތްކުރާ ފަރާތަކަށް، ކެރިއާ ބަދަލުކޮށް ވިޔަފާރި ދާއިރާގެ މުދައްރިސަކަށް ވެވިދާނެ، ނުވަތަ ދެކަން އެކީ ވެސް ކުރެވިދާނެ. ޑޮކްޓަރަކަށް، އެދާއިރާއިން ކިޔަވައި ދެވިދާނެ. ނުވަތަ އަމިއްލަ ކްލިނިކެއްގެ ހިންގުންތެރިއަކަށް ވެވިދާނެ. ކެރިއާ ބަދަލުކުމަކީ މައްސަލައެއް ނޫން. ނަމަވެސް މި ނިންމުން ނިންމަން ޖެހޭނީ ކުރިޔާލާ ވިސްނައިގެން.\nހައްވާ ލީޝާ -- ފޮޓޯ: ހުސެއިން ޝަޔާހް/ސަން\nކެރިއާ އިޚްތިޔާރުކުރުމުގައި ބެލެނިވެރިންގެ ދައުރަކީ ކޮބާ؟\nކެރިއާއެއް ހިޔާރުކުރުމުގައި ބެލެނިވެރިންގެ ލަފާ ހޯދުމަކީ މުހިންމުކަމެއް. އެއީ ތިމާގެ ގާބިލިއްޔަތުކަން ހުރި މިންވަރާއި ހުނަރުތައް ބެލެނިވެރިންނަށް ރަނގަޅަށް އިނގޭނެތީ. ނަމަވެސް ކުއްޖާ ކުރިއަށް ދާން ބޭނުންވާ ރޮނގު ބެލެނިވެރިން ކަނޑައެޅުމަކީ ރަނގަޅުކަމެއް ނޫން. އެކުއްޖަކު ކުރަން ބޭނުންވާ ކަމެއް ކުރުމުގެ ފުރިހަމަ އިހްތިޔާރު އެކުއްޖަކަށް އޮންނަންވާނެ. ނޫން ނަމަ ވަޒީފާދެކެ ކުއްޖާ ފޫހިވެ، މަސައްކަތް ކުރަން އުނދަގުވެގެން ހިނގައިދާނެ. އެހެންނަމަވެސް ކުއްޖާ ނިންމާ ނިންމުން ރަނގަޅު ނޫން ނަމަ އެކަމާ ގުޅިގެން ލަފާދީ ވިސްނަދޭން މަސައްކަތް ކުރެވިދާނެ. ގަދަކަމުން ކަންކަން ކުރުވުމަކީ އެއްވެސް ހާލެއްގައި ރަނގަޅުކަމެއް ނޫން. އެހެން ކަމުން ކުއްޖާގެ އުމުރާ ގުޅޭ ގޮތުން، ކަންކަން ނިންމުމުގައި ކުއްޖޭގެ ހިޔާލު ހޯދުމަކީ ކުއްޖާ ބޮޑުވެގެން އަންނަ އިރު އަމިއްލައަށް ނިންމުންތައް ނިންމުމަށް ފަސްނުޖެހި އަމިއްލަ ފައިމައްޗަށް ތެދުވާން ފެސޭހަ ކުއްޖަކަށް ވުމަށް އެހީއަކަށް ވާނެ.\nބޮޑު ކުންފުންޏަކުން "ޕީރިއަޑް ލީވް" ދޭން ނިންމައިފި


SunOnline: Isthiufaa nudhehvumun Minister Ali Waheedh vaki kohffi\nޝަފްނާ ހުސައިން 09 Jul 2020, 11:33\nއިސްތިއުފާ ނުދެއްވުމުން ޓޫރިޒަމް މިނިސްޓަރުކަމުން އަލީ ވަހީދު ރައީސް ސޯލިހު މިއަދު ވަކި ކުރައްވައިފި އެވެ.\nއަހްލާގީ މައްސަލަތަކާ ގުޅިގެން އަލީ ވަހީދު މިނިސްޓަރު ކަމުން އިސްތިއުފާ ދިނުމަށް ރައީސް އިބްރާހިމް މުހައްމަދު ސޯލިހު އެންގެވީ ރޭގައެވެ. ނަމަވެސް އަލީ ވަހީދު މަގާމުން އިސްތިއުފާ ދެއްވާފައެއް ނުވެ އެވެ.\nރައީސް އޮފީހުގެ ތަރުޖަމާނު އިބްރާހިމް ހޫދު ދެންމެ ކުރެއްވި ޓުވީޓެއްގައި ވިދާޅުވީ ރައީސް ސޯލިހު، ޓޫރިޒަމް މިނިސްޓަރުގެ މަގާމުން އަލީ ވަހީދު މިއަދު ވަކިކުރައްވާފައިވާ ކަމަށެވެ.\nޓޫރިޒަމް މިނިސްޓަރީ ވަގުތީގޮތުން ހިންގުން މިއަދުން ފެށިގެން އިކޮނޮމިކް މިނިސްޓަރު ފައްޔާޒް އިސްމާއީލް އާ ހަވާލުކުރައްވާފައިވާ ކަމަށް ވެސް ހޫދު ވިދާޅުވި އެވެ.\nހޫދު ރޭ ކުރެއްވި ޓުވީޓެއްގައި ވިދާޅުވީ، މަސައްކަތުގެ މާހައުލުގައި ހިނގައިގެން ނުވާނެފަދަ އަހްލާގީ މައްސަލަތަކެއް ޓުއަރިޒަމް މިނިސްޓްރީގައި ހިނގާފައި ވާކަމުގެ ޝަކުވާ އެ މިނިސްޓްރީގެ މުވައްޒަފުންތަކެއް ރައީސުލްޖުމްހޫރިއްޔާއަށާއި ޖެންޑާ މިނިސްޓްރީ އަށް ހުހަޅާފައިވާ ކަމަށެވެ.\nއަލީ ވަހީދާ ގުޅިގެން ހުށަހަޅާފައިވަނީ ކޮން ޝަކުވާއެއް ކަމެއް ހޫދު ހާމައެއް ނުކުރައްވަ އެވެ.\n"ސަން"އަށް އެނގިފައިވާ ގޮތުގައި، ޓުއަރިޒަމް މިނިސްޓްރީގެ މުވައްޒަފުން ރައީސް އޮފީހަށް ޝަކުވާ ހުށަހެޅީ އެ މިނިސްޓްރީތެރޭގައި ޖިންސީ ފުރައްސާރައިގެ މައްސަލަތަކެއް ހިނގައިގެންނެވެ.\nއަދި ރައީސް ސޯލިހު އެ ކުއްލި ނިންމެވުން ނިންމެވީ، ޓުއަރިޒަމް މިނިސްޓްރީގެ މުވައްޒަފުންތަކެއް އަލީ ވަހީދުގެ މައްޗަށް ކުރި ސީރިއަސް ތުހުމަތުތަކެއްގެ އަޑު ހުދު ރައީސް އެ މުވައްޒަފުންގެ ފަރާތުން އެއްސެވުމަށް ފަހު އެވެ.\n"ސަން"އާ ވާހަކަ ދެއްކި މިނިސްޓްރީގެ ބައެއް މުވައްޒަފުން ބުނީ، އަލީ ވަހީދު މުވައްޒަފުންނަށް ޖިންސީ ގޯނާ އާއި ފުރައްސާރަ ކުރާތާ ދުވަސްތަކެއް ވެއްޖެ ކަމަށެވެ. މިދިޔަ ފުރަބަންދުގެ ތެރޭގައި އެކަންކަން ހައްދުން ނެއްޓި ކަމަށް މުވައްޒަފަކު ބުންޏެވެ. އެންމެ ފަހުން އެ ގޯނާތަކަށް ކެތް ނުވެ، މުވައްޒަފުން ނިންމީ އެ ވާހަކަތައް ރައީސްއާ ހަމައަށް ގެންދާށެވެ.\n"ވަރަށް ފަހުން ދިޔަ ދަތުރެއްގައި އަލީ ވަހީދު އަންހެން މުވައްޒަފަކަށް ޖިންސީ ގޯނާ ކުރަން މަސައްކަތް ކުރި. އެދުވަހު އޭނާ އެ ރިސޯޓުގެ ވޯޓާ ވިލާއަކުން ފުންމާލި މޫދަށް،" އޭނާ ކިޔައިދިނެވެ.\nއޭނާ ބުނީ، އެ މުއްވަޒަފަކީ ފަތަންވެސް ނޭނގޭ މުވައްޒަފެއް ކަމަށާއި އެހެން ނަމަވެސް، އަލީ ވަހީދުގެ ޖިންސީ ގޯނާއިން ސަލާމަތްވުމަށް އިތުރުގޮތެއް ނެތުމުން މަރުވުންވެސް ހެޔޮކަމަށް ބަލާ ވޯޓާ ވިލާއިން މޫދަށް ފުއްމާލީ ކަމަށް މިއަދު އެއް މުވައްޒަފަކު ރައީސްއަށް ދެންނެވި އެވެ.\n"މި ވާހަކަތައް ކިޔައި ދިނުމުން ރައީސަށް އިނީ ރޮވިފައި. ބުނާނެ އެއްޗެއްވެސް ނޭނގިފައި،" ބައްދަލުވުމަށް ދިޔަ މުވައްޒަފަކު ބުންޏެވެ.\nމިނިސްޓްރީގެ އެހެން މުވައްޒަފަކު ބުނިގޮތުގައި މިފަހުން މާގިރި ހޮޓެލްގައި ބޭއްވި "ޕާޓީއެއްގައި"ވެސް އަލީ ވަހީދު ވަނީ އެފަދަ ކަމެއް ހިންގާފަ އެވެ. ބައެއް މުވައްޒަފުންނާ ރުހުމުގައި ވެސް އަދި ނުރުހުމުގައިވެސް މި އަމަލުތައް އޭނާ ހިންގާކަމަށް މިނިސްޓްރީގެ އެތައް މުވައްޒަފަކު މިރޭ ސަންއަށް ބުންޏެވެ.\n"ބައެއް ފަހަރު މުވައްޒަފުންގެ ގަޔަށް އަތްލާ ހިސާބަށްވެސް ދޭ. ނޫނީ، ކޮންމެވެސް ކަހަކަ ހަޑި ވާހަކައެއް ދައްކާނެ. މެސެޖްވެސް ކުރޭ،" އޭނާ ބުންޏެވެ.\nމި ތުހުމަތުތަކާ ގުޅިގެން އަލީ ވަހީދަށް ތަކުރާރުކޮށް ގުޅައި މެސެޖް ކުރުމުންވެސް އޭނާގެ ބަހެއް ވަނީ ލިބޭ ގޮތް ނުވެފަ އެވެ.\nރޭ އަލީ ވަހީދު ކުރެއްވި ޓުވީޓެއްގައި ވިދާޅުވީ ތެދުވެރިކަމާއެކު ގައުމަށް ހިދުމަތް ކުރުމަށް ފުރުސަތު ލިބުނީތީ ފަހުރުވެރިވާ ކަމަށެވެ. އަދި ވަގުތު ޖެހުމުން ހަގީގަތް ހާމަ ވާނެ ކަމަށް ޓުވީޓްގައި ވިދާޅުވެފައިވެ އެވެ.\nނަމަވެސް އޭނާއަށް ކުރެވޭ ތުހުމަތުތަކާ ގުޅޭ ގޮތުން އެއްޗެއް ވިދާޅެއް ނުވެ އެވެ. އަދި އިސްތިއުފާ ދެއްވާފައެއް ވެސް ނުވެއެވެ.\nޖިންސީ ގޯނާއާއި ފުރައްސާރައިގެ ބޮޑެތި ތުހުމަތުތަކަކާއެކު އަލީ ވަހީދު މަގާމުން ވަކިކުރިއިރު، މިއަހަރު ކުރީކޮޅު އަލީ ވަހީދު ކަމަށް ބެލެވޭ މީހެއްގެ ފޯނުކޯލް ރިކޯޑިން އެއް ވަނީ ލީކްވެފަ އެވެ. އެ އޯޑިއޯގައި އަލީ ވަހީދު ކަމަށް ބެލެވޭ މީހަކު ޓްރާންސްޕޯޓް މިނިސްޓަރު އައިޝަތު ނަހުލާާއާ ވާހަކަ ދައްކާ އަޑު އިވެ އެވެ.


ﷲ އަށް ބިރުވެތިނުވާ މީހަކާ ކައިވެނި ނުކުރަން މަޑުކުރި އަންހެނަކަށް ޖަވާހިރެއްފަދަ ފިރިއަކު ލިބުނު ގޮތުގެ ވާހަކަ-\nރާއްޖެއަށް ބަލައިފިނަމަ ކައިވެންޏެއް ނުކުރެވިހުރެ ކައިވެނިކުރާ ޢުމުރު ގެއްލިދަނީއެވެ. އަޅުގަނޑަށް ކައިވެނި ނުކުރެވިގެން މިއުޅެނީ އެމީހާއަކީ ﷲ އަށް ބިރުވެތިވާ މީހެއްކަމަށް އަޅުގަނޑަށް ޤަބޫލުކުރެވޭ މީހަކާ ބައްދަލުނުވެގެންނެވެ. މިޙާލަތުގަ އަޅުގަނޑު ޢަމަލުކުރަން އެންމެ ރަނގަޅު ގޮތަކީ ކޮބައިތޯ؟ ޚިޔާލެއް ދެއްވަފާނަންތޯ؟\nކިޔުންތެރިޔާގެ ސުވާލުގެ ޖަވާބުގައި މިގެނެސްދެނީ ހަމަ ތިއަފަދަ ގޮތަކަށް ކަންކަން މެދުވެރި ކަނބަލެއްގެ ވާހަކައެވެ! ވިދާޅުވެ ޢިބްރަތް ޙާޞިލްކުރައްވާށެވެ!\nއަހަރެންގެ އުމުރަކީ މިހާރު 35 އަހަރެވެ. އަހަރެންގެ ގިނަ އެކުވެރިން މިހާރު ކައިވެނިކޮށްފިއެވެ. ގިނަކުދިން މިހާރު ދަރިންވެސް ހޯދައިފިއެވެ. ބައެއް ކުދިން ވަރިވެސް ވެއްޖެއެވެ.\nއަހަރެންވެސް ކައިވެނިކުރަން ބޭނުންވެއެވެ. ނަމަވެސް އަހަރެންނަށް އަދިވެސް ފިރިއަކު ލިބޭނެ ގޮތެއް ނުވެއެވެ. ކައިވެނި ކުރަން ބޭނުން ކަމަށް ބައެއް ފިރިހެނުން ބުނަންވެސް ބުނެއެވެ. ނަމަވެސް އަހަރެން ބޭނުންވާ ގޮތާއި އެމީހުން ދައްކާ ވާހަކަ ދިމާނުވަނީއެވެ.\nއެމީހުން ދައްކަނީ އަހަރެންގެ ސިފައިގެ ވާހަކަ އާއި އަހަރެން ދެކެ ލޯބިވާ ވާހަކައެވެ. ނަމަވެސް އަހަރެންނަށް އެއްވެސް މުހިންމު ވާހަކަތަކެއް ނޫނެވެ! އަހަރެންގެ ސިފަ ބަދަލުވާނެއެވެ. ރީތިކަންވެސް ގެއްލޭނެއެވެ. ލޯބިވެސް ގެއްލޭނެއެވެ. ވީމާ އެދައްކާ އެއްވެސް ވާހަކައަކަށް އަހަރެންގެ އެއްވެސް ސަމާލުކަމެއް ނެތެވެ.\nއަހަރެން ބޭނުންވަނީ ހަމައެކަނި އެންމެ ޝަރުޠެކެވެ. އެއީ ﷲ ތަޢާލާއަށް ބިރުވެތިވުމެވެ. ﷲ ތަޢާލާއަށް ބިރުވެތިވާ މީހާ ތަޤްވާވެރިވާނެއެވެ. އަދި ހިތްހަމަ ނުޖެހޭ ކަމެއް މެދުވެރިވާއިރަށް އަހަރެންނަށް އަނިޔާއެއް ނުކުރާނެއެވެ. އަދި އަހަރެންގެ ލޮލުން ކަރުނަ ބާލާ މީހަކަށްވެސް ނުވާނެއެވެ.\nއަހަރެންގެ ފިރިމީހާއަކީ ތަނަވަސް ފައިސާވެރިއަކަށްވާކަށްވެސް ބޭނުމެއް ނޫނެވެ. އޭނާއަކީ ﷲ ތަޢާލާއަށް ބިރުވެތިވާ މީހަކު ކަމުގައި ވަނީ ނަމަ ﷲ ތަޢާލާ އަހަރެމެންނަށް ރިޒްޤް ދެއްވަވާނެތެވެ. އަދި އެހެން ބޭނުންތައްވެސް ފުއްދަވައި ދެއްވަވާނެތެވެ! އިން ޝާ ﷲ.\nކައިވެނި ނުކުރެވި ލަސްވާތީ އަހަރެން ހިތާމައެއް ނުކުރަމެވެ. ކަންބޮޑެއްވެސް ނުވެއެވެ. ތަންކޮޅެއް ލަސްވި ނަމަވެސް އަހަރެން އެދޭ ފަދަ ފިރިއަކު އަހަރެންނަށް ﷲ ތަޢާލާ ދެއްވަވާނެ ކަމާއިމެދުގައި އަހަރެން އެއްވެސް ވަރަކަށް ޝައްކެއް ނުކުރަމެވެ. އަހަރެން މިހިރީ އަހަރެންނަށް އަހަރެން އެދޭވަރަށްވުރެވެސް ފުރިހަމަ ފިރިއެއް ދެއްވަވާނެ ކަމުގެ ޔަޤީންކަމުގައެވެ.\nމިއީ މީގެ2އަހަރުކުރިން އަހަރެންގެ ޑައިރީގައި ލިޔުނު ވާހަކައެކެވެ. މިއަދުގެ ވާހަކަ އިތުރުކޮށްލަމާ ހިނގާށެވެ!\nއަހަރެންގެ ކައިވެންޏަށް މިހާރު މިއީ 18 މަސް ދުވަހެވެ. އަހަރެންގެ ފިރިމިހާއަކީ ޔުނިވަރސިޓީގައި ކިޔަވައިދޭ ލެކްޗަރަރ އެކެވެ. 18 މަސްދުވަސް ފާއިތުވިއިރުވެސް ދުވަހަކުވެސް ހިނިތުންވެފައި ހުރެގެން ނޫނީ ވާހަކަ ވެސް ނުދައްކައެވެ. ގެއަށް އައުމަށްފަހު އެންމެ ސީރިއަސް ކަމާއިއެކު ކުރާ ސުވާލަކީ މެންދުރު ނަމާދާއި ޢަޞްރު ނަމާދު ކުރި ވަގުތެވެ! ނިދަން އެނދަށް އަރަމުން ކޮންމެ ރެއަކުވެސް 3.30 އަށް ގަޑި ސޯނާކުރިންތޯ ސުވާލުކުރާނެއެވެ. އެ ސުވާލުތައްވެސް ކުރަނީ ހިނިތުންވެ ހުރެއެވެ.\nވީމާ އަހަރެންގެ ޙަޔާތުގެ މިވާހަކަ ކިޔާފައި އަމިއްލަ އަށް ފާޑުކިޔާށެވެ! އަހަރެން އަމިއްލައަށް ވަކި އެއްޗެއް ބުނާކަށް ނެތީމެވެ!\n- ޢިބްރަތްތެރި ވާހަކަ